SunOnline: Tajikistan match gai gaumee anhen team'un faragu kuda koffi\nތަޖިކިސްތާން މެޗުގައި ގައުމީ އަންހެން ޓީމުން ފަރަގު ކުޑަކޮށްފި\nޢަބްދުﷲ އައިމަން 26 Sep 2021, 20:49\nރާއްޖެއާއި ތަޖިކިސްތާން ބައްދަލު ކުރި މެޗުގެ ތެރެއިން --- ފޮޓޯ//އޭއެފްސީ\nއޭއެފްސީ ވިމެންސް އޭޝިއަން ކަޕް ކޮލިފައިންގައި ވާދަކުރާ ރާއްޖޭގެ އަންހެން ގައުމީ ފުޓުބޯޅަ ޓީމު ތަޖިކިސްތާން އަތުން ބަލިވެއްޖެއެވެ.\nތަޖިކިސްތާނުގައި މިރޭ ކުޅުނު މެޗުގައި ހޯމް ގައުމުން ރާއްޖޭގެ ގައުމީ އަންހެން ޓީމުގެ މައްޗަށް ކުރި ހޯދީ 0-4 ގެ ނަތީޖާއަކުންނެވެ. މި ބައްޔާއެކު ރާއްޖެއަށް ކޮލިފައިންގެ މެޗުތައް ވަނީ ނިމިފައެވެ. ކޮލިފައިންގްގެ ފުރަތަމަ މެޗުގައި ވިއެޓްނާމް އަތުން ރާއްޖެ ބަލިވީ 0-16 ގެ ތަފާތު ބޮޑު ނަތީޖާއަކުންނެވެ.\nމި ގުރޫޕުގައި ދެން އޮތީ އަފްގާނިސްތާނެވެ. އެކަމަކު ސިޔާސީ ހަލަބޮލިކަމާއެކު އަފްގާނިސްތާން މިހާރު މުބާރާތުން ވަނީ ވަކިވެފައެވެ.\nމި ގުރޫޕުން އޭއެފްސީއަށް ކޮލިފައިވާނީ އަންނަ ބުރާސްފަތި ދުވަހު ވިއެޓްނާމާއި ތަޖިކިސްތާން ބައްދަލު ކުރާ މެޗުން މޮޅުވާ ޓީމެކެވެ. ތަޖިކިސްތާން މިހާތަނަށް އެ މުބާރާތަށް ކޮލިފައިވެފައި ނުވާއިރު، ވިއެޓްނާމަކީ ގުރޫޕުގެ ފެވަރިޓުންނެވެ.\nގައުމީ އަންހެން ޓީމުން ވަނީ ކޮލިފައިން އަށް ތައްޔާރުވުމުގެ ގޮތުން ބ. އޭދަފުށީ ޓީމަކާ ދެކޮޅަށް މެޗެއް ކުޅުމުގެ އިތުުރުން ޔޫއޭއީގައި ޓްރެއިނިން ކޭމްޕެއް ފުރިހަމަކޮށް އެގައުމުގެ ޓީމަކާ ދެކޮޅަށް މެޗުތަކެއް ކުޅެ ކުރިއެރުންތަކެއް ހޯދައިފައެވެ.\nއޭޝިއަން ވިމެންސް ޗެމްޕިއަންޝިޕްގެ ކޮލިފައިންގައި ރާއްޖޭން، 2008 އާއި 2014 އަދި 2018 ވަނަ އަހަރު ކުޅެފައެއް ނުވެއެވެ. ރާއްޖޭން ވާދަކުރީ 2006 އާއި 2010 ވަނަ އަހަރު ވިމެންސް އޭޝިއަން ކަޕް ކޮލިފައިންގައެވެ.\nއަންހެން ޓީމުގެ ހެޑް ކޯޗުގެ ޒިންމާއާ ހަވާލުވެހުރި އެފްއޭއެމްގެ ޓެކްނިކަލް ޑިރެކްޓަރު އަހުމަދު ޝަރީފް (ޑުންގާ)އެވެ. އެސިސްޓަންޓް ކޯޗުންނަށް ތިބީ ގައުމީ އަންހެން ޓީމުގެ ކެޕްޓަނެއްގެ ޒިންމާ މީގެ ކުރިން އަދާކުރި ދެ ކުޅުންތެރިން ކަމަށްވާ ފަދުވާ ޒާހިރު އާއި މަރިޔަމް މިރުފަތު އެވެ.


ހަމައެކަނި ތިމާގެ ފައިދާއަށް ޢިލްމު ޙާޞިލުކުރާ މީހުން ސުވަރުގޭގެ ވަސްވެސް ނުދެކޭނެ!\nޢިލްމު އުނގެނެންވާނީ އެ ޢިލްމެއްގެ ސަބަބުން މީސްތަކުންނަށް ފައިދާއެއް ކޮށްދިނުމުގެ ނިޔަތުގައެވެ. ތިމާގެ އަމިއްލަ މަންފާއަކަށްޓަކައި ޢިލްމު އުނގެނުމަކީ ބިރުހުރި ކަމެކެވެ. އެހެނީ ޙަދީޘްފުޅުގައި އޮތީ އެމީހާގެ އަމިއްލަ މަންފާއަށް ޢިލްމު އުނގެނޭ މީހުން ސުވަރުގޭގެ ވަސްވެސް ނުދެކޭނެ ކަމަށެވެ.\nމިޙަދީޘްފުޅުގައި މިވަނީ ހަމައެކަނި ދީނީ ޢިލްމުވެވާހަކައެއް ނޫނެވެ! މީސްތަކުންނަށް ފައިދާކުރާނެ ކޮންމެ ޢިލްމެއްވެސް ޙާޞިލުކުރަންވީއެވެ. ޙާޞިލުކުރުމަށްފަހު އެ ޢިލްމުގެ ފައިދާ އެހެންމީހުންނަށް ފޯރުކޮށްދޭންވީއެވެ.\nމިޙަދީޘްފުޅުން އެނގިގެން މިދަނީ ޢިލްމް ޙާޞިލުކުރުމަށްފަހު އެޢިލްމް އެހެން މީހުންނަށް އުނގަންނައިދިނުމުގެ މުހިންމުކަމެވެ. އެކަމުގެ ފައިދާ އެހެން މީހުންނަށް ފޯރުކޮށްދިނުމުގެ މުހިންމުކަމެވެ.\nމިޒަމާނުގައި ވައްކަންކުރުމާއި މަކަރާ ހީލަތް ހެދުމާއި މަސްތުވާތަކެއްޗާއި ބަނގުރާ އުފެއްދުމާއި ހެކްކުރުމާއި އެނޫންވެސް މީހުންނަށް ގެއްލުންދޭ އެތައް ޢިލްމެއް އެބައުނގެނެއެވެ. ﷲ ޙަރާމް ކުރެއްވެވި އެއްވެސް ކަމެއްގެ ޢިލްމު ޙާޞިލުކުރުން މުސްލިމުންނަށް ހުއްދައެއް ނޫނެވެ.\n- މަޢްލޫމާތު: އުސްތާޛް ޙުސައިން ރަޝީދު އަހްމަދު


Ambulance ah gulhaa hisaabun balaa annan dhen haalu balanee – Iru\nއެމްބިއުލާންސަށް ގުޅާ ހިސާބުން ބަލާ އަންނަން ދެން ހާލު ބަލަނީ\nއެމްބިއުލާންސަށް ގުޅޭ ހިސާބުން ފެށިގެން ބަލައި އަންނަންދެން ބަލިމީހާގެ ހާލު ބަލަމުންދާ ގޮތަށް ހަމަޖައްސަން ނިންމައިފި އެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރު އަހްމަދު ނަސީމް މިއަދު ވިދާޅުވީ ދުނިޔޭގެ އެހެން ގައުމުތަކުގައި އެމްބިއުލާންސްގެ ހިދުމަތްދޭއިރު މައްސަލަތައް ހުންނަ ކަމަށެވެ. އަދި ރާއްޖޭގައި ވެސް އެމްބިއުލާންސްގެ ހިދުމަތް ދެވިފައިވަނީ އެންމެ ރަނގަޅަށް ނޫން ކަން މިނިސްޓަރު ފާހަގަކުރެއްވި އެވެ. އެހެންކަމުން އެމްބިއުލާންސްގެ ހިދުމަތް މިހާރަށް ވުރެ ހަރުދަނާކޮށް ދިނުމަށް ރާވާފައިވާ ކަމަށް ވިދާޅުވި އެވެ.\n“އަޅުގަނޑުމެން ރާވާފައި އޮތް ގޮތަކީ އެ އެންބިއުލާންސަށް ގުޅީއްސުރެ އެގެއަކާ ގުޅައިގެން ތަޖުރިބާކާރު ނަރުހުން ހާލު ބަލަަމުން ގެންދިއުން އެ އެމްބިއުލެންސް އެތަނަކަށް ހާޒިރުވަންދެން. އެހެންވީމާ ވާހަކަ ދައްކަމުންދާނީ ޕޭޝަންޓުގެ ހާލު ބަލަމުން ދާނީ. ދޭން ޖެހޭ އިރުޝާދުތައް ދެމުންގެންދާނީ. އެ ހިސާބުން އެމްބިއުލެންސް އެތަނަށް ދިޔައިމާ އެހިސާބުން ޕެރެމެޑިކް އޯވާޓޭކް ކުރާނީ،” މިނިސްޓަރު ވިދާޅުވި އެވެ.\nއާ ސިޔާސަތުގެ ދަށުން ފުރަތަމަ ހަފްތާގައި ކުރިއަށް ގެންދާނީ ޓެސްޓް ބުރުތަކެއް ކަމަށާއި އަދި ދެވަނަ ހަފްތާގައި ހުރިހާ ރަައްޔިތުންނަށްވެސް ރަނގަޅު ހިދުމަތެއް ލިބިގެންދާނެ ކަމަށްވެސް މިނިސްޓަރު ވިދާޅުވި އެވެ.\nއެމްބިއުލާންސްގެ ހިދުމަތް ހަރުދަނާކުރަން ނިންމިއިރު ކޮވިޑް ޖެހުނު އުމުރުން 10 އަހަރުގެ ފާތުމަތު މިޝްކާ މުހައްމަދު ހޮސްޕިޓަލަށް ގެންދަން އެމްބިއުލާންސްގެ ހިދުމަތް ނުދެވިގެން މިދިޔަ އަންގާރަ ދުވަހުގެ ރޭ ވަނީ މަރުވެފަ އެވެ.\nމިނިސްޓަރު މިއަދު ވިދާޅުވީ އެމްބިއުލާންސްގެ ހިދުމަތް ލަސްވީ ނޫން ކަމަށާއި އެމްބިއުލާންސާ ހަމައަށް މެސެޖު ދިޔުން ލަސްވީ ކަމަށެވެ.


vnews - Leadership gai thashavureh onnan jehey #Veegothaky\nލީޑަޝިޕްގައި ތަސައްވުރެއް އޮންނަންޖެހޭ!\n15 އޮކްޓޯބަރ 2014\nރައީސް އަބްދުﷲ ޔާމީންގެ ކެބިނެޓް ބައްދަލުވުމެއްގެ ތެރެއިން -- ފޮޓޯ: ރައީސް އޮފީސް\nޤައުމެއް ނުވަތަ ކުންފުންޏެއްގެ ވެސް ލީޑަޝިޕްއެއް އޮންނާނެ އެވެ. ލީޑަޝިޕްއޭ ބުނުމުން ނިސްބަތްވަނީ އެއްމެފަރާތަކަށް ނޫނެވެ. އެއީ އަވަޤުތަކު ޤައުމުގެ ނުވަތަ މުއައްސަސާއެއްގެ އެންމެ އިސްކޮށް ހިންގުމުގެ ސަފުގައި ހަރަކާތްތެރިވާ ފަރުދުންތަކެވެ. ކުރު ޚިޔާލީ ވާހަކައަކުން މިމައުލޫ އިތުރަށް ފުޅާކޮށްލަން މަސައްކަތްކޮށްލާނަމެވެ.\nކުންފުންޏެއްގެ މެނޭޖިން ޑައިރެކްޓަރު އިސްތިއުފާދެމުން އެމަޤާމާއި ހަވާލުވާ އާ އެމްޑީއަށް މަރުޙަބާ ކިޔަމުން، ތިން ސީޓީ އުރައެއް ހަވާލުކުރެއެވެ. އެ ހަވާލުކުރަމުން ބުނީ ހައްލުކުރަން އުނދަގޫ މައްސަލައަކާއި ދިމާވެއްޖެނަމަ ނަންބަރު ތަރުތީބުން ފަހަރަކު ސިޓީއުރައެއް ހުޅުވުމަށެވެ.\nއަލަށް ވަޒީފާއާއި ހަވަލުވި އެމްޑީ މަސައްކަތުގައި އަވަދިނެތި އުޅެމުން ދަނިކޮށް، ފުރަތަމަ ހަމަސް ދުވަސް ނިމުނުތަނާހެން ހައްލު ކުރަން އުނދަގޫ މައްސަލަތަކާ ކުރިމަތިވާން ފަށައިފިއެވެ.\nއާ އެމްޑީ ހިތަށް އައީ ވަކިވަމުން ދިޔަ އެމްޑީ ހަވާލުކުރި ސިޓީ އުރަތައް މަތިންނެވެ. އަތުގައި ހުރި ސިޓީއުރަތަކުގެ ތެރެއިން ފުރަތަމަ ސިޓީއުރަ ކަނޑާލައިފި އެވެ. ސިޓީއުރާގައި އޮތީ ކުރިން ކަންތައް ކޮށްފައި އޮތްގޮތުން ކުރިމަތިވާ މައްސަލަތެކެއް ކަމަށް ބުނުމުން އަސްލު މައްސަލަތައް ހަލުކުރަން ވަޤުތުކޮޅެއް ލިބޭނެ ކަމަށެވެ.\nއެމްޑީ ނޫސްކޮންފަރެސް އަކަށް ގޮވައިލާ ކުންފުނި ކުރިއަށް ނުގެންދެވިގެން މިއުޅެނީ ކުރިން ކަންކަން ހިންގާފައިވާ ގޮތުންކަމަށް ބުނެފިއެވެ. އަނެއްކާވެސް، ވަޒީފާގައި ދޮޅުއަހަރެއް ވީތަނާ ކަންތައް ގަޑަކާއި ދިމާވެއްޖެއެވެ. މިފަހަރު ދެވަނަ ސިޓީއުރަ ކަނޑާލައިފިއެވެ. މިސިޓީ އުރާގައި ބުނާގޮތަށް ނޫސް ކޮންފަރެންސްއަކަށް ގޮވާލައި ކުންފުންޏަށް ދިމާވެގެން އުޅޭ މައްސަލައަކީ ދުނިޔޭގެ މާޙައުލުގައި ކަންތައް ވަމުންދާގޮތުން ދިމާވާއި ކަމެއްކަމުގައި ވިދާޅުވެއްޖެއެވެ.\nއަނެއްކާވެސް ދުވަސް ކޮޅަކުން އެމްޑީއަށް ކަންތައްގަޑަކާއި ދިމާވެއްޖެއެވެ. މިފަހަރު ކުރީގެ އެމްޑީ ދީފައި އޮތް ފަހު ސިޓީ އުރަ ކަންޑާލައިފިއެވެ. ތިންވަނަ ސިޓީ އުރާގައި އޮތީ އަހަރެންވެސް މިކަންކުރިގޮތަށް ތިން ސިޓީ އުރަ ލިޔެފައި އިސްތިއުފާ ދިނުމަށެވެ.\nމިވާހަކައިން ލިބޭ އިބްރަތަކީ، ކުރިން ކަންކަން ހިންގާފައިވާ ގޮތަށާއި މާހައުލުގެ މައްޗަށް މައްސާލައިގެ ފޫޅުކެޑުމުން އަދި މައްސާލައިގެ ހައްލެއް ނުނެރެވޭނެ ކަމެވެ. އަދި މައްސަލަ ހައްލުކުރުމަށް އެހެން މީހުން ދޭ ލަފާ ޤަބޫލުކުރާ ހިނދު، އަމިއްލަ ތަސައްވުރެއްވެސް އޮންނަންވާނެ އެވެ. ތިމާ ޤަބޫލު ކުރާ ހައްލާއި މެދު ފުރިހަމަ ޔަޤީންކަމާއި އެކު އެހައްލު ހޯދައި ގަތުމަށް މަސައްކަތް ކުރަން ކެރެންވާނެކަމެވެ.\nގައުމެއް، ކުންފުންޏެއް، މުއްސަސާއެއް ނޫނީ އާއިލާގެވެސް އެންމެ އިސްކޮށް ކަންކަން ނިންމާ ފަރާތަކީ ލީޑަރެވެ. ލީޑަރާއެކު މަސައްކަތްކުރާ ޓީމްއަކީ އެތަނެއްގެ ލީޑަޝިޕް އެވެ. ލީޑަރޝިޕްގެ ދައުރަކަށްވާނީ ކުރިއަށް ދާނެ ތަސައްވުރެއް ގާއިމުކުރުމާ، އެތަސައްވުރު އެހެން ފަރާތްތަކާއި ހިއްސާކޮށް އެފަރާތްތަކުގެ ރުހުން ހޯދުމާއި، ތަސައްވުރު ތަންފީޒުކުރުމަށް ބޭނުންވާ މަޢުލޫމާތާއި ކަންކަން ކުރެވޭނެ މަގު ފަހިކޮށްދިނުމުވެ. ކަންކަން ކުރުމުގައި ދޭދޭ ފަރާތްތަކާއި މުއައްސަސާ އާއި ގުޅިފައިވާ ފަރާތްތަކުގެ މެދުގައި ޖެހޭ މައްސަލަ ހައްލުކުރުމާއި އެފަރާތްތައް އެކުގައި މަސައްކަތްކުރެވޭގޮތަށް ގުޅުވައި ދިނުމެވެ.\nއާންމުކޮށް ލީޑަރެއް ފާޅުވެގެން އަންނާނީ އުނދަގޫ ހާލަތްތަތެއް ކުރިމަތިވެގެން އުޅޭއިރުއެވެ. ހިންގުމުގެ ދާއިރާ ގޮތަށް ލީޑަޝިޕްއަކީ އުނގަނާދެވޭނެ އެއްޗެއް ނޫނެވެ. ކިޔާދީގެން ބުނެދީގެން ކިޔަވައިގެން ކޮންމެވެސް ވަރަކަށް މީހެއްގެ ލީޑަޝިޕްގެ ހުނަރު މަތިކުރެވިދާނެއެެވެެ.\nސްޓީވް ޖޮބްސް އަދި ބިލް ގޭޓްސް އަކީ ދެވައްވަތަރެއްގެ ލީޑަރުންނެވެ. ނަމަވެސް ދެ މީހުންނަކީވެސް އެމީހުންގެ ކުންފުނި ކުރިއަށް ގެންދިއުމަށް ގިނަ ގުނަ ގޮންޖެހުންތައް ކުރިމަތިވެ، އެހުރިހާ ހުރަހަކާއި ކުރިމަތިލާ ކުންފުނި ކާމިޔާބުގެ އައްސޭރިއެއް ގެންދިޔަ ފަރާތްތަކެވެ.\nގައުމެއް ނުވަތަ މުއައްސަސާއެއް އެހެން މަރުހަލާއަކަށް ގެންދިއުމަށް ކުރިއަށް ވިސްނާފައިވާ ތަސައްވަރެއް ބޭނުންވާނެއެވެ. މިތަސައްވަރު މޭސްތިރިންނަކީ ލީޑަޝިޕްއެވެ. އަދި ދަތި ހާލަތުގައި ދިމާވާ ހިނދު ލީޑަރުން ފެންނާނެއެވެ. އެމީހުންގެ ހުރިހާ ބުންވަރެއްް ބޭނުން ކުރާނީ ކުރިމަގު ބައްޓަން ކުރާށެވެ. ފަސްދީފައިވާ ކަންކަން ކޮނެ އެކަމުގެ ތެރޭގައި ތާށިވެގެން ވަޤުތު ނަގައެއް ނުލާނެއެވެ.\nމިޤައުމުގައި ސަރުކާރު ބަދަލުވާ ކޮންމެ ފަހަރަކު މިގޮތަށް ކަންތައް ހިންގާފައިވާ ކަން ތާރީޙް ހެކިދެއެވެ. އާ ސަރުކާރުގެ ހަނީމޫން ދުވަސްވަރު ދައްކާނީ ކުރީ ސަރުކާރުގެ ދަރަނީގެ ވާހަކަ ނުވަތަ އަނިޔާވެރި ވާހަކައެވެ. ރައްޔިތުންގެ މައްޗަށް އިހުމާލު ވެފައިވާ ކަންތަކުގެ ވާހަކައެވެ.\nމިވާހަކަތައް މަތިން ރައްޔިތުން ފޫހިވާހައި ދުވަސް ވީމާއި ދެން ދައްކާނީ ދުނިޔޭގެ މާޙައުލުގައި ކަންކަން ހުރިގޮތުން ޤައުމުގެ ކަންކަން ރަނގަޅުނުވެ، ކުރިއަށް ނުގެންދެވިގެން އުޅޭ ވާހަކައެވެ.\nޤައުމުގެ އަސްލު މައްސަލަތަކުގެ ހައްލާއި ހަމައަށް ދެވޭއިރު އޮންނަނީ ދައުރުގެ މެދާހަމައިން ބައިވެފައެވެ. އެހިސާބުން ދެން އަނެއްކާވެސް ތައްޔާރުވާން މިޖެހެނި ކުރިއަށް އޮތް އިންތިޚާބަށެވެ. އާ ވަޢުދުތަކެއް ކުރާށެވެ.\nސިންގަޕޫރުގައި ގިނަ ދުވަސްތަކެއް ވަންދެން ޕްރައި މިނިސްޓަރު ކަން ކޮށްފައިވާ ލިކުއާން ޔޫ އާއި ކޮށްފައިވާ އިންޓަވިއުގެ މައްޗަށް ޓޮމް ޕްލޭޓް ލިޔެފައިވާ ފޮތް، "ކޮންވަޒޭޝަން ވިތް ލީކުއާން ޔޫ، ހައު ޓު ބިލްޑް އަ ނޭޝަން" ގައި ބުނެފައިވަނީ "ޒަމާނީ ރަނގަޅު ގަވަނެސްއެއްގައި މަތީ ކަންކަން ނިންމުމާއި ޤައުމަށް އެންމެ މުހިންމުކަންކަން ދެނެގަތުމަކީ ކޮންމެ ކޮންމެ ރައްޔިތެއްގެ އަތްމައްޗަށް ދޫކޮށްލާވަރަށްވުރެ މާ ބޮޑެތި ކަންތައްތައް" ކަމަށެވެ.\nތަސައްވުރަކާއިއެކު މަސައްކަތް ކުރާ ލީޑަރުން ކަންކަމާއި ދެބަސްވުމަކަށް ފަހެއް ނުޖެހެނެއެވެ. އެމީހުން ހާޞިލުކުރަން ބޭނުންވާ ކަމެއް އާންމު ވިސްނުމާ ދުރުނަމަވެސް އެކަން ކުރުމުގެ އަޒުމުއަށް ބަދަލެއް ނުގެންނާނެއެވެ.\nނަވާރަސަތޭކަ ހަތްދިހައިގެ ކުރީކޮޅު ރާއްޖޭއަށް ޓޫރިޒަމް ގެނެވިދާނެތޯ ކުރި ދިރާސާގައި ބުނެފައިވަނީ ޓޫރިޒަމްއަށް ބޭނުންވާ ފަދަ އުމްރާނީ ވިޔުގައެއް ރާއްޖޭގައި އެދުވަސްވަރު ނެތްކަމުގައެވެ. އޭރު ރާއްޖޭގެ ރައީސްގެ މަގާމުގައި ހުންނެވި، އިބްރާހިމް ނާސިރު މި ދިރާސީ ރިޕޯރޓް ނެގެންވީ ހެޔޮކޮށެވެ. ޓޫރިޒަމް ގެނެވުމަށް ކުރަން ހުރިކަންކަން ކުރިއަށް ގެންދަވަން ފެއްޓެވިއެވެ.\nރައީސް މައުމޫނުގެ ވެރިކަމުގެ ދައުރު ފެއްޓުނު އިރު ރާއްޖޭގައި ތަޢުލީމް އޮތީ ހިފޭއްޓިފައި ނޫންކަމުގައިވިޔަސް ތަޢުލީމީ ފުރުޞަތު އޮތި ވަރަށް ހަނިކޮށެވެ. ރައީސް މައުމޫންގެ ފުރަތަމަ ދައުރުގައި ފެއްޓެވި އެންމެ ބޮޑު ކަމަކީ އަސާސީ ތަޢުލީމް މުޅި ރާއްޖެއަށް ފަތުރަވަން ފެއްޓެވި މަސައްކަތްޕުޅެވެެ. މުޅި ރާއްޖެއަށް ލިޔަން ކިޔަން ދަސްކޮށްދެއްވަން ފެއްޓެވި މަސައްކަތެވެ. މިއީ 1980 ގެ ކުރީކޮޅު މިކަން ހާސިލު ވެދާނެކަމާމެދު އާންމުންނަށް ޤަބޫލުކުރަން ދަތި ކަމަކަށް ވިއެވެ.\nތަސައްވުރެއްގައި މަސައްކަތްކުރާ ލީޑަރުން އާންމުކޮށް ކަންކަން ކުރައްވަނީ ކަންކަން ކުރަން ހަމަޖެހިފައި އޮންނަ އޮނިގަޑާއި ހިލާފަށެވެ. މިއީއެއްގޮތަކަށްވެސް ގޯސްްގޮތެއް ނޫނެވެ. ހާސިލުކުރަން ބޭނުންވާ ނަތީޖާ އާއި ހަމައަށް ވާސިލުވެވޭކަމަށް ވަނީނަމަ ހަމަ އެންމެ ރަނގަޅުވާނެ އެވެ. އާ ވިސްނުމަކާގެން ކަން ކުރަން އުޅޭއިރު އާއޮނިގަޑެއްގައި މަސައްކަތް ކުރަންޖެހޭނެއެވެ.\nރައީސް ނާސިރު ފަތުރުވެކިން ރާއްޖެއަށް ތަޢާރުފުކުރުމުގާއި ރައީސް މައުމޫނުގެ އަސާސީ ތަޢުލީމްގެ ފެތުރުމުގެ މަސައްކަތުގައި ކުރިން މިފަދަ ކަމެއް ރާއްޖޭގައި ކޮށްފައިނުވާތީ، ކޮޕީކުރާނެ ނުވަތަ އަޅައިބަލައިގެން ކަންކުރާނެ އޮނިގަޑެއްނެތެވެ. ދެބޭފުޅުންވެސް ނަތީޖާ ހާސިލުކުރީ މަސައްކަތްކުރާނެ އާއޮނިގަނޑެއް ގާއިމުކޮށްގެންނެވެ. އާއޮނިގަނޑެއް ގާއިމުކުރުމަކީ އުނދަގޫ ބުރަ މަސައްކަތެވެ. އެއީ މަސައްކަތް ފައްޓަންޖެހެނީ ސުމަކުން ފެށިގެން ކަމަށްވާތީއެވެ.\nތަސައްވުރެއްގައި މަސައްކަތްތުކުރާ ލީޑަރުން ތަސައްވުރު ހާސިލުކުރުމަށް ކުރިމަތިވާ ހުރަސްތައް ގިރާ ކުރާނެއެވެ. ރައީސް ނާސިރު ރާއްޖެއަށް ފަތުރުވެރިކަން ތަޢާރުފު ކުރި ދުވަސްވަރަ އެމަސައްކަތަތުގައި ޢަމަލީގޮތުން ބައިވެރިވެވަޑައިގަތެވެ. އަދި ކަންކަންވަރަށް ގާތުން ބައްލަވަމުން ގެންދެވިއެވެ. ޓޫރިޒަމް ތަޢާރުފު ކުރުމުން ރާއްޖެ އަންނަ ފަތުރުވެރިންްނަށް ބޭނުންވާ ކަންކަން އެއީ އަޅުގަނޑުމެންގެ ސަގާފަތާއި ބީރައްޓެހި ކަންކަންވެސް ގެންދެވީ ތަޢާރުފު ކުރައްވަމުންނެވެ.\nމިއަދު ރާއްޖޭގެ އިޤްތިޞާދު ބަރޯސާވާ ސިނާއަތު ކަމުގައިވާ ފަރުތުވެރިން ތަރައްޤީވެ، އެސިނާއަތުގެ ފައިދާ ލިބެމުން މިދަނީ ފަތުރުވެރިކަން ބިނގާ އެޅި ދުވަސްވަރު ސިނާއަތު ބައްޓަން ކުރަމުން ގެންދިޔަ ގޮތުންކަން ކަށަވަރެވެ.\nއަސާސީ ތަޢުލީމުގެ މަސައްކަތް ރައީސް މަޢުމޫނު ފެއްޓެވިދުވަސްވަރު އެމަސައްކަތް ވަރަށް ގާތުން ބައްލަވާ އަދި ޢަމަލީގޮތުން އެކަމުގައި ބައިވެރިވެވަޑައިގަތެވެ. ރާއްޖޭގައި އެދުވަސްވަރު ހުރި ވަސީލަތުން މިފަދަ ބޮޑު މަޝްރޫއުއެއް ހިނގުމަށް އިންސާނީ ވަސީލަތުގެ ގޮތުންވެސް ގިނަ ދަތިތަކާއި ކުރިމަތިވެފައި ހުންނާނެވެ. މުއާސަލާތާއި ދަތުރު ފަތުރުކުރުމާއި އަދި ހަރުމީހުން މަދުރަސާ ދައުރަށް ނެރުމަކީ ކުޑަކަމެއް ނޫނެވެ. މިއަދު އަޅުގަނޑުމެން މިދެކެމުންދާ ތަޢުލީމު އުގެނުމަށް އަހުލުވެރިވެފައވާ މުޖުތަމައު ބިނާވެފައިމިވަނީ އަސާސީ ތަޢުލީމުގެ ތަސައްވަރުގެ ނަތީޖޭގެ ސަބަބުންކަން ކަށަވަރެވެ. އަސާސީ ތަޢުލީމުގެ ޖީލާއި އޭގެ ފަހުގެ ޖީލަތަކަށް ތަޢުލީމުގެ ހުރި މުހިންމުކަންމިވަނީ ހިތާ ރޫހުން ޤަބޫލުކުރެވިފައެވެ.\nޓިޕިންގް ޕޮއިންޓް، ބްލިންކް، އައުޓްލައަސް ފަދަ ފޮތްތައް ލިޔެގެން މައްޝޫރުކަން ހޯދައިފައިވާ ލިޔުންތެރިޔާ މެލްކަމް ގުލޭޑް ވެލް ބުނެފައިވަނީ "ތަސައްވުރު ހުންނަ މީހުން ދުނިޔޭގެ ޚިޔާލާއި ވިސްނުން އެހެން ގޮތަކަށް ބަދަލު ކުރަނީ އެމީހުން މަސައްކަތް އާ ސޮފުހާއަކުން ފަށައިގެން،" ކަމަށެވެ.


Mihaaru ge muhimmu thin liyumeh, eh liyumah award | Mihaaru\nފީޗާ ލިއުމުގެ ބައިން ނިއުމަތު، ހއ. އަށް ނިސްބަތްވެވަޑައިގަންނަވާ ކުޅަދާނަ ޅެންވެރިޔާ އުތީމު އާދަމް އަބްދުއްރަހުމާންގެ އަތުން އެވޯޑް ހޯދަނީ\n"މިހާރު"ގެ މުހިންމު ތިން ލިއުމެއް، އެއް ލިއުމަށް އެވޯޑް\n12 އޮކްޓޯބަރ 2017 - 11:21 12 comments\nރަސްމީ މަސައްކަތްތަކާ ދުރުވެ ބޮޑު ބަންދުގައި އަމިއްލަ ރަށަށް ގޮސް ކުރެވޭނެ ވަރަށް ގިނަ ކަންކަން ހުންނާނެ އެވެ. އެކަމަކު ނިއުމަތުﷲ އިދުރީސް އަށް ނޫސްވެރިކަމުގެ ވިސްނުމުން ދުރަކަށް ނުދެވުނެވެ. ޗުއްޓީގައި އުޅެމުން އޭނާ ދިޔައީ ފެތިފައި އޮތް ބޯޓެއްގެ ހަގީގަތް ހޯދާށެވެ. އަދި ރޭ އޭނާގެ އެ މަސައްކަތަށް މޯލްޑިވްސް މީޑިއާ ކައުންސިލްގެ އެވޯޑް ވެސް ލިބުނީ އެވެ.\nނޫސްވެރިކަމުގައި ފީޗާ ލިއުމަކީ ވަރަށް ހާއްސަ ހުނަރެކެވެ. އެއީ އާންމު ޚަބަރުތަކާއި ރިޕޯޓްތަކާ މުޅިން ތަފާތު، އަދި ލިއުންތެރިކަމުގެ ހުނަރާއި ސިފަކޮށްދިނުމާއި އަސަރު ވަރަށް ބޮޑަށް ހިމަނައިގެން އުފައްދާ ލިއުންތަކެކެވެ. އެމްއެމްސީގެ އެވޯޑްގައި ފީޗާ ލިއުމުގެ ބައި ފުރަތަމަ ފަހަރަށް ހިމެނީ ވެސް އެ ރޮނގުން ނޫސްވެރިން ކުރާ މަސައްކަތުގެ އަގު ވަޒަންކުރާށެވެ.\nރޭ އޮތް އެވޯޑް ހަފުލާގައި ނިއުމަތު އެ ހާއްސަ އެވޯޑް ހޯދީ އޭނާގެ އުފަން ރަށް ހއ. އުލިގަމަށް އާއިލާއާ އެކު ބޮޑު ޗުއްޓީއަށް ގޮސް އުޅެނިކޮށް ވިސްނުމަށް އައި މައުލޫއުގައި ލިއުނު "ފަރަށްއެރިތާ ގަރުނެއް، މި ބޯޓުގެ ހަގީގަތަކީ ކޮބާ؟" ގެ ފީޗާއިންނެވެ.\nމިއީ ވަރަށް ތަފާތު އަދި ކޮށްފައިވާ މަސައްކަތަށް ބަލާއިރު ވެސް މޮޅު ލިއުމެކެވެ.\n"ދުވަހަކު ވެސް އަހަންނެއް އެ ބޯޓު ކައިރިއަކަށް ކުރިއަކުން ނުދަން،" ނިއުމަތު ބުންޏެވެ.\n"އެކަމަކު އެފަހަރު ހިތަށްއެރީ އަަދި އެއްވެސް ބަޔަކު ނުލިޔެ އޮތް އެއްޗެކޭ. އެހެން ހިތަށްއަރާފައި ދާން ނިންމީ."\nFarah erithaa garuneh, mi boat ge hageegathakee koba?\nއުލިގަމުން ލޯންޗެއްގައި ވިއްސަކަށް މިނިޓުން ދެވޭ ހިސާބުގައި އޮންނަ ފަޅުރަށް، އިންނަފިނޮޅުގެ ފަަރަށް އަރާފައި އޮތް ބޯޓާ ބެހޭ ގޮތުން ނިއުމަތު ކުރީ، ރާއްޖޭގެ ނޫސްވެރިކަމުގައި ވަރަށް މަދުން ނޫނީ ލިއުންތެރިޔަކު ކޮށްފައިނުވާ ވަރުގެ މަސައްކަތެކެވެ. އޭނާ ވަނީ ކުރީގެ ބޯޓުފަހަރާ ބެހޭ މައުލޫމާތު ރައްކާކޮށްފައިވާ އިނގިރޭސި ވިލާތުގެ ވެބްސައިޓަކުން ހަތަރު ވަރަކަށް ލިއުން ގަނެގެން، ދިރާސާކޮށްފަ އެވެ. އެ މައުލޫމާތުތަކުން އޭނާގެ ލިއުމަށް ވަރަށް ބޮޑު މުއްސަނދިކަމެއް ގެނެސްދިނެވެ.\nSOF ge fiykkandaigen dhaa varuge muaamalaaithah!\nފީޗާ ލިއުމުން ނިއުމަތަށް އެވޯޑް ލިބުނު އިރު އޭނާއާ ވާދަކުރީ ވެސް "މިހާރު"ގެ ދެ ލިއުންތެރިންނެވެ. އަލީ ނާފިޒުގެ "ސުމަކުން ބިލިއަނަކަށް: އެސްއޯއެފްގެ ފިތްްކަނޑައިގެންދާ ވަރުގެ މުއާމަލާތްތައް!" މިއީ ރާއްޖޭގައި ވަރަށް މަދުން ނޫނީ ނުފެންނަ ވަރުގެ ބުރަ މަސައްކަތަކުން ތައްޔާރުކޮށްފައިވާ ވަރަށް މޮޅު ލިއުމެކެވެ.\nރާއްޖޭގައި މިހާތަނަށް ހިންގި އެންމެ ބޮޑު ހިޔާނާތް ކަމަށްވާ އެމްއެމްޕީއާރުސީގެ ކޮރަޕްޝަންގެ މުއާމަލާތްތަކާ ބެހޭ ތަހުގީގީ ރިޕޯޓް ނާފިޒު ތައްޔާރުކުރީ އެތައް ދުވަހެއްގެ މަސައްކަތުން، އެތައް ވަގުތެއް ހޭދަކޮށްގެންނެވެ. އަދި މިއީ އުމުރުން އެންމެ އަހަރެއް ވީ "މިހާރު"ގައި މިހާތަނަށް ޖެހި އެންމެ ގިނަ ބަޔަކު ކިޔާފައިވާ އެއް ރިޕޯޓެވެ. މި ރިޕޯޓަށް 200 އަށް ވުރެ ގިނަ ކޮމެންޓްސް ލިބުނެވެ.\nFeenaigen hurihaa echcheh hoadhi anhen diver\nފީޗާ ލިއުމުގެ ބައިން ދެން ވާދަކުރި އާސިއަތު މުހައްމަދު ސައީދުގެ "ފީނައިގެން ހުރިހާ އެއްޗެއް ހޯދި އަންހެން ޑައިވަރު" ރިޕޯޓަކީ ވެސް އޭގެ ޒާތުގައި ތަފާތު މައުލޫއެކެވެ. އަންހެން ޑައިވަރު ޒޫނާ ނަސީމުގެ ހަޔާތުގެ މައްޗަށް ލިއެފައިވާ މި ފީޗާ ރިޕޯޓް ވެގެންދިޔައީ ވަރަށް ގިނަ ކިއުންތެރިންގެ ހިތްދަމައިގަތް ލިއުމަކަށެވެ.\nރޭގެ އެވޯޑް ހަފުލާގައި "މިހާރު"ގެ ފަސް ލިއުންތެރިން އެވޯޑް ހާސިލްކުރި އެވެ. ނިއުމަތުގެ އިތުރުން އެވޯޑް ހޯދީ ނާފިޒު (ސިޔާސީ ދާއިރާ)، އާސިއަތު (އިޖުތިމާއީ ދާއިރާ)، އައްޒާމް އަލިފުޅު (ކުޅިވަރުގެ ދާއިރާ) އަދި މުއިއްޒު އިބްރާހިމް (ޝަރުއީ ދާއިރާ) އެވެ. ވާދަކޮށްގެން އެވޯޑް ދޭ އަށް ދާއިރާގެ ތެރެއިން ފަސް އެވޯޑް ލިބުމަކީ "މިހާރު"ގެ ޒުވާން ނޫސްވެރިންގެ މަސައްކަތް ރާއްޖޭގެ ނޫސްވެރިކަމުގެ މަތީ ފެންވަރުގައި ހިމެނޭކަން ދައްކައިދިން ކާމިޔާބީއެކެވެ.\nސިޔާސީ ދާއިރާ އިން ނާޒިފު އެވޯޑް ލިބިގަންނަނީ\nކުޅިވަރުގެ ދައިރާއިން އައްޒާމް ޖެހިޖެހިގެން ދެ ވަނަ ފަހަރު އެވޯޑް ކާމިޔާބުކުރަނީ -- ފޮޓޯ: ނިޝާން އަލީ/ މިހާރު\nޝަރުއީ ދާއިރާ އިން މުއިއްޒަށް އެވޯޑް ދެނީ: މިއީ މި އެވޯޑް އޭނާ ހޯދި ދެވަނަ ފަހަރު ފޮޓޯ: ނިޝާން އަލީ/ މިހާރު\nމިވަގުތު އާސިއަތު ދިިރިއުޅެނީ ކެނެޑާގައި ކަމަށް ވާތީ އޭނާގެ ދައްތަ އައިމިނަތު މުހައްމަދު ސައީދު އެވޯޑާ ހަވާލުވަނީ\nމީގެ ތެރެއިން މުއިއްޒު އާއި އައްޒާމް އެވަނީ އެ ލިއުންތެރިންގެ ދާއިރާ އިން ޖެހިޖެހިގެން ދެ ވަނަ އަހަރު އެވޯޑް ހާސިލްކޮށްފަ އެވެ. އަދި މިދިއަ އަހަރު އާސިއަތު ވަނީ ވިޔަފާރީގެ ދާއިރާ އިން އެމްއެމްސީ އެވޯޑް ކާމިޔާބުކޮށްފަ އެވެ.\nނިއުމަތާއި ނާފިޒަށް އެވޯޑް ލިބުނު ފުރަތަމަ ފަހަރަކީ މި އެވެ. އެކަމަކު މީގެ ކުރިން ބޭއްވި ދެ އެވޯޑް ހަފުލާގައި އެކި ދާއިރާތަކުން މި ދެ ލިއުންތެރިން ނޮމިނޭޓްވެފައިވެ އެވެ.\nއިތުރު ލިޔުންތައް މިހާރު އެމްއެމްސީ އެވޯޑްސް މީޑިއާ މޯލްޑިވްސް މީޑިއާ ކައުންސިލް ނޫސްވެރިކަން ނޫސްވެރިން\nނޫސްވެރިކަމުގެ ގިނަ އެވޯޑުތައް "މިހާރު" އަށް\nއެންމެ ގިނަ އެވޯޑުތައް މިފަހަރު ވެސް "މިހާރު" އަށް\nނޫސްވެރިކަމުގެ ގިނަ އެވޯޑުތައް "މިހާރު"އަށް\n18 hours ago 74


Hukuru Alhaafa Dhiya Dhathuru | #Dhiislam\nހުކުރު އަޅާފައި ދިޔަ ދަތުރު\n11 months ago |9comments| March 24, 2017 |\nމިއީ 2010 ޖެނުއަރީ 10 ގައި ދިއިސްލާމްގައި ޝާއިއުކުރި ލިޔުމެކެވެ.\nބޮޑު ޗުއްޓީގެ ދުވަސް ވަރުކަމުން އަހަރެންނާއި އަހަރެންގެ ރައްޓެހިން ޗުއްޓީގައި ކުރާނޭ ވަރަށް ގިނަ ކަންތައް ތަކެއްރޭވީމެވެ. މިގޮތުން އެންމެ މުހިންމު އަދި އެންމެ ހާއްސަ ކަމަކަށް އޮތީ ފަޅު ރަށަކަށް ދަތުރު ދިއުމެވެ. ހުރިހާ އެންމެން މަޝްވަރާ ކުރުމަށްފަހު ދަތުރު ދާނެ ދުވަހަކަށް ހަމަޖެހުނީ ޖެހިގެން އަންނަ ހުކުރު ދުވަހެވެ.\nހުކުރު ދުވަހުގެ ފަތިހުގެ ވަގުތެވެ. އަހަރެންނާއި އަހަރެންގެ ރައްޓެހިން ތައްޔާރު ވަމުން ދިޔައީ ދަތުރު ދިއުމަށްޓަކައެވެ. ދަތުރަށް ބޭނުންވާނޭ ހުރިހާ އެއްޗެއް ދޯންޏަށް އެރުވުމުގެ މަސައްކަތް ވަރަށް ފޯރިޔާއެކު ކުރިއަށް ދިޔައެވެ. ރޭވިފައި އޮތީ ހެނދުނު6ޖަހާއިރު ނައްޓާލާ ގޮތަށެވެ. ނަމަވެސް6ޖެހި އިރުވެސް ނައްޓާލެވޭ ގޮތެއް ނުވިއެވެ. ދަތުރުގެ އެންމެ މުހިންމު އެކަކު އަދިވެސް ބަނދަރަކަށް ނުނިކުމެއެވެ. އެއީ ފަރުހާދުއެވެ.\nފަރުހާދަކީ އަހަރެންގެ ރައްޓެހިންގެތެރޭގައި އަދި އަހަރެމެންގެ ގުރޫޕުގައި ހުރި އެންމެ ރަނގަޅު ކުއްޖާއެވެ. އޭނާ ބަރާބަރަށް ނަމާދު ކުރެއެވެ. ރަސޫލާގެ ސުންނަތަށް ތަބާވެ އެގޮތައް އަމަލު ކުރުމަކީ އޭނާގެ އެންމެ ހާއްސަ އެއް ސިފައެވެ. އަހަރެމެން ކުރާ ގޯސް ކަންތައްތަކަށް އޭނާ ނަފުރަތު ކުރެއެވެ. އަދި އެފަދަ ގޯސް ކަންތައްތައް ނުކުރުމަށް އަހަރެމެންނަށް އޭނާ ނަސޭހަތް ދެއެވެ. ހާއްސަކޮށް ދޮގު ނުހެދުމަށް އަބަދުވެސް އޭނާ އަހަރެމެން ކައިރީ ބުނަމުން ދެއެވެ. ސަމާސާއަކަށް ނަމަވެސް ދޮގެއް ނުހެދުމަށެވެ. މި ދަތުރުގައި އޭނާ ބައިވެރި ނުވަނީ އަހަރެމެންގެ އަމަލުތައް ހުންނަގޮތުން ކަމަށް ފަހަރުގައި ވެދާނެއެވެ.\nކޮންމެއަކަސް ފަރުހާދުގެ ހަބަރެއް ނުވުމުން އަހަރެމެން އޭނާއަށް ފޯނު ކުރީމެވެ. އޭނާ ބުނީ ދަތުރު ނުދާނެ ކަމަށެވެ. ސަބަބެއް ކަމަށް އޭނާ ބުނީ ހުކުރު އަޅާފައި ދާން ޖެހޭތީއެވެ. އަދި އަހަރެމެންގެ އަމަލުތައް ހުންނަގޮތުން އޭނާ ހިތްހަމަ ނުޖެހެނީ ކަމަށެވެ. އަހަރެމެން އެ ރަށަށްގޮސް ކޮންމެފަދަ އަމަލެއްވެސް ކޮށްފާނެ ކަމަށް އޭނާބުންޏެވެ. ފަރުހާދުގެ މި ޖަވާބަށް އަހަރެމެންގެ ތެރެއިން ވަރަށް ގިނަ ކުދިން މަލާމާތްކޮށް ހީހެދިއެވެ. އެއްބަޔަކު ބުނީ ފަރުހާދަކީ ފިނޑިއެއްކަމުގައެވެ. އަނެއްބަޔަކު ބުނީ ފަރުހާދު އެހުރީ ހާބީ ވެފާކަމުގައެވެ. އޭނާއަށް ރަށުގެ މުދިމުކަން ދޭންވީކަމުގައެވެ.\nރަށުން ދޯނި ނައްޓާލައިފީމެވެ. ކަނޑުމަޑު މޫސުން ރީތި ދުވަހެކެވެ. ދާން ހަމަޖެހިފައިވާ ރަށަކީ ފުދޭވަރަކަށް ދުރު ރަށެއްކަމުން ކަނޑުމަތީގައި ވަރަށްގިނަ އިރު ހޭދަކުރަންޖެހުނެވެ. އެހެންވެ ދޯނި މަތީގައި ސަކަރާތްޖަހާ މަޖާކުރުން އޮތެވެ. ބެރުޖެހުމާއި ލަވަ ކިޔުމެވެ.\nގާތް ގަނޑަކަށް2ގަޑި އިރެއްހާއިރު ދަތުރު ކުރުމަށްފަހު އަހަރެމެން ގެ ދަތުރުގެ މަންޒިލަށް ވާސިލް ވެވިއްޖެއެވެ. ރަށަށް ފޭބުމަށްފަހު ފުރަތަމަ އޮތީ ހެނދުނުގެ ސައި ބުއިމެވެ. އެއަށްފަހު ތަފާތު ކުޅިވަރުތައް ކުޅުން އޮތެވެ. ފުޓްބޯޅަ އާއި ވޮލީއެވެ. އަދިވެސް އެހެނިހެން ކުޅިވަރުތަކެވެ. ކުޅިވަރުތަކުގެ ތެރޭގައި ފޯރިގަދަ ކަމުން ވަގުތު ދިޔަ ނުދިޔަ ގޮތެއްވެސް ނޭނގުނެވެ. ގަޑި ބަލާލި އިރު މެންދުރު އަނބުރާ2ޖަހަނީއެވެ. ހުކުރު ވަގުތު ދިޔަ އިރުވެސް އަހަރެމެން ތިބީ ފޯރީގައި ކުޅޭށެވެ.\nކުޅިވަރުތައް ކުޅެ ނިންމާލުމަށްފަހު އޮތީ މެންދުރުގެ ކެއުމެވެ. ކާންތިބެގެން އެންމެން އެންމެނަށް ތަފާތު ވާހަކަތައް ދެއްކިއެވެ. މިގޮތުން އަހަރެމެންގެ ތެރޭގައި އިން އަހުމަދު ކިޔާ ކުއްޖަކު ހިޔާލެއް ދިނެވެ. އޭނާ ދިން ހިޔާލަކީ ކޯސްޓްގާޑަށް ގުޅާފައި އަހަރެމެންގެ ދޯނި ކަނޑު ގަދަ ވެގެން އަޑިޔަށް ދާވާހަކަ ބުނުމެވެ. ” ކާކު ތިވާހަކަ ގަބޫލު ކުރާނީ؟ މިހާރުވެސް މޫސުން މި އޮތީ ވަރަށް ރީތިކޮށް، އެހެން ނޫނަސް އަހަރެންގެ ބައްޕަގެ މި އޮޑި އަޑިޔަށް ދާކަށެއް ނުކެރޭނެ. މި ދޯނި އަޑިޔަށްދާވަރުގެ ރާޅެއް ކަނޑުގަ ނުވެސް ނެތެއްނު.” އަހަރެން ބުނީމެވެ. އަހަރެންގެ މިވާހަކަ އެމީހުން ގަބޫލެއް ނުކުރިއެވެ. އަދި އެންމެފަހުން ކޯސްޓްގާޑަށް ގުޅާފައި އެހެން ބުންޏެވެ. އެމީހުން އެކަން ކުރީ ސަމާސާއަކަށެވެ. މަޖަލަކަށެވެ.\nއެންމެފަހުން ދަތުރު ނިންމާލާފައި ރަށަށް ދާ ގަޑި ޖެހިއްޖެއެވެ. އޭރު އިރު އޮއްސެނީއެވެ. އެރަށުން ދޯނި ނައްޓާލިތާ މާގިނަ އިރު ތަކެއްނުވެ މޫސުން ގޯސްވެ ކަނޑު ގަދަވާން ފަށައިފިއެވެ. ބޯ ކެރިއާއި އެކީ ގަދަ ވައި އަތުވެއްޖެއެވެ. ދެވޭ ނުދެވޭ ދިމާލެއް ނޭނގެއެވެ. ދޯނި ދިޔަވާންވެސް ފަށައިފިއެވެ. އެއްބަޔަކު ބިރުން ތެޅި ފޮޅެނީއެވެ. އަނެއްބަޔަކު ބެލީ ދޯންޏަށް އަރަމުންދާ ދިޔަތައް ހިއްކޭތޯއެވެ. ނަމަވެސް އެކަން ކާމިޔާބެއްނުވިއެވެ. ދޯނީގައި ހުރި ޕަންޕުވެސް ހުރީ ހަލާކު ވެފައެވެ. އަހަރެން ކުއްލިއަކަށް ހަނދާންވީ މެންދުރު ކާންތިބެފައި ދެއްކި ވާހަކަތަކުގެ މަތިންނެވެ. މި ހިޔާލު އައުމުން އަހަރެން މަސައްކަތް ފެށީ ކޯސްޓްގާޑަށް ގުޅާށެވެ. ފޯނު ހިފައިގެން އެހެން އިންދާ ކޮންމެވެސް އެއްޗަކުން އަހަރެންގެ ބޮލުގައި ޖެހުނުހެން ހީވިއެވެ. ދެން ވީ ނުވީއެއް ނޭނގުނެވެ. ހޭ އެރި އިރު އޮތީ ރަށު ހޮސްޕިޓަލްގައެވެ. ކައިރީގައި މަންމަ އާއި ބައްޕަ އަދި ޑަކްޓަރު ހުއްޓެވެ. ޑަކްޓަރު ބުނީ ހޮނުގެ ސަބަބުން އަހަރެންގެ ފައި ވާގި ނެތިފައިވާކަމުގައެވެ. އަދި އެކަން ރަނގަޅު ނުކުރެވޭނެކަމުގައެވެ. ދެން އިތުރު މައްސަލައެއް ނެތްކަމުގައިވެސް ޑަކްޓަރު ބުންޏެވެ. އަހަރެން ވަރަށް ދެރަވިއެވެ.\nޑަކްޓަރު ދިއުމާއި އެކީ އެތަނަށް ވަދެގެން އައީ ސިފައިންގެ މީހެކެވެ. ސިފައިންގެ މީހާ އަހަރެންނަށް ކަން ހިނގިގޮތް ކިޔާދިނެވެ. އޭނާ ބުނި ގޮތުގައި އަހަރެމެންގެ ދޯންޏަށް ހޮނު އެޅީއެވެ. އެވަގުތު ކޯސްޓްގާޑްގެ ލޯންޗް އޮތީ އަހަރެމެންގެ ދޯންޏާއި ދާދި ކައިރީގާ ކަމުން، އަހަރެމެންގެ ދޯންޏަށް ހޮނު އެޅި މަންޒަރު ވަރަށް ކައިރިން އެމީހުން ދުށްކަމަށް އޭނާ ބުންޏެވެ. ” ހޮނު އަޅާ ދޯނި އެކީ ހަލާކުވީ. އަދި ހޮނު އެޅުމުގެ ތެރޭގައި ބައެއްކުދިން ވަނީ ފިހިގެން މަރުވެފަ. އަނެއްބައި ކުދިން ވަނީ ވީނުވީއެއް ނޭނގި ގެއްލިފަ” އޭނާ ކިޔައި ދިނެވެ. އަދި ސަލާމަތްވީ އަހަރެން އެކަނި ކަމުގައިވެސް ބުންޏެވެ.\nއަހަރެން ގެއަށް ފޮނުވާލީ އޭގެ އަނެއްދުވަހު ހެނދުނެވެ. ގެއަށް ދިޔަ މަގުމަތީގައި ފަރުހާދުއާ ދިމާވިއެވެ. އޭނާ އަހަރެންނާއި ވަރަށް ގިނަ ވާހަކަ ދެއްކި އެވެ. އަދި ވަރަށް ގިނަ ނަސޭހަތްދިނެވެ. އަހަރެން ކަންހިނގި ހުރިހާ ގޮތެއް ފަރުހާދަށް ކިޔައިދިނީމެވެ. އެދުވަހަށް ފަހު އަހަރެން އަޒުމް ކަނޑައެޅީމެވެ. ގޯސްގޮތަކަށް ނޫޅުމަށެވެ. ބަރާބަރަށް ނަމާދުކޮށް ރަސޫލާގެ ސުންނަތައްއުޅުމަށެވެ. އަހަރެމެންގެ ދަތުރަށް މިފަހަރު މިހެން މިވީ ހުކުރު އަޅާފައި ދިއުމުންކަން އަހަރެން ގަބޫލު ކުރަމެވެ. މި ދަތުރުގެ ހަނދާނެއް އަހަރެން ދުވަހަކުވެސް ހަނދާނެއް ނުނެތޭނެއެވެ. ހުކުރު އަޅާފައި ދަތުރު ދާ ކޮންމެ ފަހަރަކު ކަމެއް ނުވެދާނެއެވެ. ނަމަވެސް ކަމެއް ވާނީކީ ބުނެފައެއް ނޫނެވެ. ވިސްނާށެވެ. ﷲ އާއި ރަސޫލާގެ އަމުރުފުޅުތަކަށް ކިޔަމަންވާށެވެ.\nދިވެހިރާއްޖޭގެ ކަންކަން ބައްޓަންވަމުން މިދަނީ ކިހިނަކުންބާ؟\nމީ ޙަގީގީ ވާަހަކަ އެއްތަ؟ ދިވެހި ރާއްޖޭގަ ހިނގި ކަމެއްތ؟\nމީ ޙަގީގީ ވާަހަކަ އެއްތަ؟\nމީ ޙަޤީޤީ ވާހަކަށް ނުވިކަމުގައިވިސް މީވަހަކައަކީ ވ.އިބްރަތްތެރި ވާހަކައެއް.\nmihaaru mi ulhey kudhin hukurahves dhaany huthubaa kiyaa nimunyma.kahuf sooraives nukiyaane.\nMiharuge raajjeyge ilmuverin bunaa gothun nujehey konmehen hukureh honihireh balaakah hama furaigen dhaanvy. Dhen vaany dhathuru veri akah. So hukuru vaajibeh nuvaane\nKonme kamegga ilmuverin kuvveri kolleema nimuny dhw Muhammad. Muhamad mennah ulhevey gotheh neyngey vuyya.\nދީނީގޮތުން ރަނގަޅު ވާހަކައެއް ލިޔެވަ އޮވެއްޖެއްޔާ މީހުންނަށް ހާދަ އުނދަގުލޭ މިހާރު ޤަބޫލު ކުރަން.ޝެއިހުންނަށް ދިމާކުރުމަކީ މިހާރު ވަރަށް އާއްމު ވެއްޖެކަމެއް.އެމީހަކު ރަނގަޅަށް އުޅުނީމަ ނިމުނީ އެއްނު.އަދި ޖެހޭތަ ޝެއިހުންނަށް މަލާމާތް ކޮށް ފުރައްސާރަ ކުރަން.ތި މަލާމަތް ކުރެވެނީ ދީނަށް.\nBaeh comment thalah balaaleema islam dheen mi raajeyga varah balikashiveejjekan haamavey


China ge igthisaadhu kuri eri minvaru madujehilaifi | Jazeera\tޗައިނާގެ އިޤްތިސާދު މަޑުޖެހިލައިފި - Jazeera\nޗައިނާގެ އިޤްތިސާދު ކުރިއެރި މިންވަރު މަޑުޖެހިލައިފި\nއަބްދުﷲ ނަސީރު އިބްރާހިމް November 7, 2021 303 views0\nޗައިނާ އިން އެކްސްޕޯޓުކުރި އަދަދު ދަށްވެ، ޗައިނާގެ އިޤްތިސާދު ކުރިއެރި މިންވަރު މަޑުޖެހިލައިފި އެވެ.\nތަފާސް ހިސާބުތައް ދައްކާގޮތުން އޮކްޓޯބަރު މަހު އައުޓްބައުންޑް ޝިޕްމަންޓްތައް ހުރީ 27.1 އިންސައްތައިގަ އެވެ. އެއީ ސެޕްޓެމްބަރުގައި ހުރި އަދަދަށްވުރެ ދަށް އަދަދެކެވެ. ސެޕްޓެމްބަރުގައި އައުޓްބައުންޑް ޝިޕްމަންޓްތަކުގެ ނިސްބަތް ހުރީ 28.1 އިންސައްތައިގަ އެވެ. ރޮއިޓާސް އިން ލަފާކުރާ ގޮތުގައި ކުރިއެރުމުގެ ނިސްބަތް %24.5 އަށް އަރާނެއެވެ.\nޗައިނާ ސަރުކާރުން ބުނިގޮތުގައި އެކސްޕޯޓްކުރާ މިންވަރު މައްޗަށްދާ މި ދަނޑިވަޅުގައި އެތެރެގޭ އިޤްތިސާދުގައި ހުރި މައްސަލަތައް ދަނެގަތުމަށް ސަރުކާރަށް ފުރުސަތު ލިބިގެންދާނެ އެވެ. އަދި މި ދަނޑިވަޅުގައި، ހީނަރުވެފައިވާ އިގުތިސޯދު ކުޑަކުރުމަށް އެހީތެރިވެދީ، އިގުތިސޯދީ ސިޔާސަތު ރޭވުމަށް އިތުރު ޖާގަ ސަރުކާރަށް ލިބިގެންދާނެ ކަމަށް ޗައިނާއިން ބުންޏެވެ.\nއޮކްޓޯބަރު މަހު ޗައިނާގެ އެކްސްޕޯޓް ކުރިއަރާ މިންވަރު މަޑުޖެހިފައިވީ ނަމަވެސް، ދުނިޔޭގެ ދެވަނަ އަށް އެންމެ ބޮޑު އިޤްތިސާދުގެ ގޮތުގައި އޮތް ޕްރެޝަރު ވަނީ ކުޑަވެފަ އެވެ. އެއީ ދުނިޔޭގެ ބާޒާރުގައި ޗުއްޓީ ހޭދަކުރުމަށް އޮތް ޑިމާންޑް އިތުރުވެ، ކަރަންޓްގެ ދަތިކަން އިންތިހާއަށް އިތުރުވެ، ސަޕްލައި ޗެއިންހުއްޓުމަކަށް އައުމުގެ ސަބަބުންނެވެ.\nއެނަލިސްޓުން ކުރިން ލަފާކޮށްފައިވާގޮތުގައި އިމްޕޯޓް ގެ ސަބަބުން، އެތެރޭގެ ޑިމާންޑް ދަށަށް ދާނެ އެވެ. ނަމަވެސް ލަފާކުރިން މިންވަރަށް އޮކްޓޯބަރު މަހުގައި ޗައިނާގެ އެތެރޭގެ ޑިމާންޑް ދަށަށް ގޮސްފައިނުވާކަމަށް އެ ޤައުމުން ބުންޏެވެ.\nއޮކްޓޯބަރު މަހު އިމްޕޯޓްކުރި މުދަލުގެ މިންވަރު %20.6 މައްޗަށް ގޮސްފައިވާއިރު، ސެޕްޓެމްބަރު މަހު އިމްޕޯޓްކުރި މުދަލުގެ މިންވަރު %17.6 ގެ ކުރިއެރުމެއް ވަނީ ލިބިފައެވެ. މިދިޔަ އަހަރުގެ ސެޕްޓެމްބަރު މަހުން ފެށިގެން ޗައިނާގެ ސާފުނުކުރާ ތެލުގެ އިމްޕޯޓް ދަށަށް ގޮސްފައިވާއިރު، އެތެރޭގެ އުފެއްދުންތެރިކަން ކުރިއަރަމުން އަންނަ ވަރަކަށް ކޯލްއިމްޕޯޓް ވަނީ މަޑުޖެހިފަ އެވެ.\nތަފާސް ހިސާބުތައްދައްކާގޮތުން އިޤްތިސާދަށް މަޑުޖެހުމެއް އައިސްފައިވަނީ އެ ޤައުމުގައި އުފައްދާ މުދަލުގެ މިންވަރު ދަށަށް ދިއުމުންނެވެ. އެގޮތުން ފެކްޓްރީގެ ހަރަކާތްތައް ދެވަނަ މަހަކަށް ދަށަށް ގޮސްފައިވާ ކަމަށް ރަސްމީ ސާވޭއަކުން ދައްކައިފި އެވެ.\nޗައިނާގެ އިޤްތިސާދު މަޑުޖެހިލައިފި


Balive Inkan Kurin Neygey, Dharifulhu Viheii Flight Thereyah - Vaguthu\nއަނެއްކާވެސް ކޮވިޑަށް ޓެސްޓް ކުރާ އަދަދު ދަށަށް -5ގަޑިއިރު ކުރިން\nއެމެރިކާގެ ޔޫޓާ އަށް ނިސްބަތްވާ އަންހެނަކު މަތިންދާ ބޯޓުގެ ތެރެއަށް ކުއްޖަކު ވިހައިފި އެވެ. މީޑިޔާ ރިޕޯޓުތައް ބުނާގޮތުގައި ފްލައިޓް ތެރެއަށް އުފަންވި ކުއްޖާގެ މަންމަ، ލެވީނިޔާ މޮންގާ އަށް އޭނާ ބަލިވެ އިންކަން ކުރިން ނޭނގެ އެވެ.\nއާއިލާ އާއި އެކު ޔޫޓާ އިން ހަވައި އަށް ދަތުރުކުރަމުން ދަނިކޮށް ބަނޑަށް ތަދުވެގެން އެކަން ފްލައިޓްގެ ކްރޫއިންނަށް އެންގުމުން ފަހުން އޭނާ ބަލިވެ އިންކަން އެނގުނީއެވެ.\nމޯންގާގެ ވާހަކަ މީޑިޔާ އާއި ހަމައަށް އައީ އޭނާ އާއި އެކު ފްލައިޓްގައި ދަތުރުކުރި މީހަކު ކޮށްފައިވާ ޓިކްޓޮކްއެއް ދައުރުވެގެންނެވެ. ޖޫލިޔާ ހެންސަން ނަމަކަށް ކިޔާ އަންހެނަކު އޭނާގެ ޓިކްޓޮކް އަށް ލާފައިވާ ވީޑިއޯއެއްގައި މޯންގާ ވިހައިގެން ދަރިފުޅާއި އެކު ފްލައިޓުން ނުކުންނަ މަންޒަރު ދައްކައިދެއެވެ. އަދި ފްލައިޓްތެރެއަށް މީހަކު ވިހިކަން އިއުލާން ކުރާ އަޑު ވީޑިއޯގައިވެސް އިވޭއިރު އެކަމަށް ގިނަބައެއްގެ ސަމާލުކަން ލިބިގެން ދިޔައެވެ.\nޓިކްޓޮކް އަށް މި ވީޑިޔޯ ލާފައިވާ ހެންސަން ބުނީ އޭނާ ހުރީ މޯންގާގެ ބައްޕަ ކައިރީގައި ކަމަށާއި މޯންގާ ބަލިވެއިންކަން އޭނާގެ ބައްޕައަށްވެސް ނޭނގޭ ކަމަށް އޭނާ ވަނީ ބުނެފައިވާ ކަމަށެވެ.\nމޯންގާ ވިހެއީ ފްލައިޓްގައި ޑޮކްޓަރުންނާއި ނަރުހުންގެ އެހީތެރިކަމާއި އެކުގައެވެ އަދި ހަވައިގައި ފްލައިޓް ހެއްސުމާއި އެކު މޯންގާ އާއި އޭނާގެ ދަރިފުޅު ވަގުތުން ހޮސްޕިޓަލަށް ގެންދިޔައެވެ.\nފްލައިޓް އަށް އުފަންވި ކުއްޖާގެ ބައްޕަ ފޭސްބުކް އަށް ލާފައިވާ ޕޯސްޓެއްގައި ބުނީ މި ހަބަރު އޭނާ އަށް ލިބުމުން ވަރަށް އުފާވި ކަމަށެވެ. އަދި ދަރިފުޅު ވިހެއުމުގައި އެހީތެރިވި ހުރިހާ ފަރާތްތަކަށް އޭނާ ވަނީ ޝުކުރުއަދާކޮށްފައެވެ.


Messi aai Ronaldo ahvureeumurugai Mbappe maa thafaathu\nމެސީ އާއި ރޮނާލްޑޯއަށް ވުރެ، އެ އުމުރުގައި އެމްބާޕޭ މާތަފާތު\nލިއޮނަލް މެސީ އާއި ކްރިސްޓިއާނޯ ރޮނާލްޑޯއަށް ފަހު، ދުނިޔޭގެ ފުޓްބޯޅަ އެ ކުޅުންތެރިޔަކަށް ބަރޯސާވާނެ ކުޅުންތެރިޔަކާ މެދު ފުޓްބޯޅައިގެ އެކި ފޯރަމްތަކުގައި ސުވާލު އުފައްދަ އެވެ.\nއެ ކުޅުންތެރިޔަކު ދެނެގަތުމުގައި ބަލަނީ، މެސީ އާއި ރޮނާލްޑޯގެ އެންމެ ޒުވާން ދުވަސްވަރު އެ ކުޅުންތެރިޔަކު ދައްކާފައިވާ ކުޅުމާމެދު އެވެ. އެ އިންތިޒާރުގައި ފުޓްބޯޅައިގެ ދުނިޔެ ތިބޭތާ 10 ވަރަކަށް އަހަރު ވެއްޖެ އެވެ. ހީކުރި ވަރަށް ވުރެ އަވަހަށް އެ ސުވާލަށް ޖަވާބު ލިބިއްޖެ އެވެ. އަދަދުތަކުން ބަލާއިރު އެ ކުޅުންތެރިޔަކީ ޕީއެސްޖީގެ ފްރާންސްގެ ތަރި ކިލިޔަން އެމްބާޕޭ އެވެ.\nފުޓްބޯޅައިގެ އާ ކިންގަށް ވުމުގެ ގާބިލުކަން އެމްބާޕޭގެ ކިބައިގައި އެބަހުރިހެއްޔެވެ. މިހާރު ޕީއެސްޖީއަށް ކުޅެމުންގެންދާ، އިޓަލީގެ ލެޖެންޑަރީ ގޯލްކީޕަރު ޖިއާންލުއީޖީ ބުފޮން ބުނެފައި ވަނީ، ޕެލޭ އާއި މެސީ އާއި ރޮނާލްޑޯއާ އެއްލަވެލަކަށް އެމްބާޕޭއަށް ދެވޭނެ ކަމަށެވެ. އެކަމަށް އެމްބާޕޭއަށް ކެތްތެރިކަން ބޭނުންވާ ކަމަށް ބުފޮން ބުންޏެވެ.\nއެމްބާޕޭގެ އުމުރުން 19 އަހަރުގައި، އޭނާ ވަނީ، މެސީ އާއި ރޮނާލްޑޯގެ އުމުރުން 19 އަހަރުގައި އެ ދެކުޅުންތެރިން ނުހަދާ ބޮޑު ތިން ރެކޯޑެއް ހަދާފަ އެވެ.\nކުލަބަށް ޖަހައިދިން ލަނޑުތައް\nއެމްބާޕޭ - 25\nމެސީ - 19\nރޮނާލްޑޯ - 17\nޗެމްޕިއަންސް ލީގްގައި ޖެހި ލަނޑު\nއެމްބާޕޭ - 10\nމެސީ - 2\nރޮނާލްޑޯ - 0\nގައުމީ ޓީމަށް ޖަހައިދިން ލަނޑު\nއެމްބާޕޭ - 9\nރޮނާލްޑޯ - 7\nމެސީ - 4\nމިފަހަރުގެ ވޯލްޑް ކަޕު ފްރާންސަށް ހޯދައިދިނުމުގައި އެމްބާޕޭ ވަނީ މުހިންމު ދައުރެއް އަދާ ކޮށްފަ އެވެ. އޭނާ ވަނީ އުމުރުން 19 އަހަރުގައި ވޯލްޑްކަޕުގެ އެންމެ މޮޅު ޒުވާން ކުޅުންތެރިޔާގެ އެވޯޑް ހޯދާފަ އެވެ.\nމެސީ ކްރިސްޓިއާނާ ރޮނާލްޑޯ ކީލިއަން އެމްބާއްޕޭ


އަލްޒައިމާ ބަލި: ކާނާ އަދި ކެއުން | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: ކާނާ އަދި ކެއުން\n* ސަމާލުކަން ދޭންޖެހޭ އަސާސީ ބައެއް ކަންތައްތައް\n* ބަނޑުހިކުމުން ރައްކާތެރިވުން\n* އަނގަތެރެ ހިކޭނަމަ ހަދާނީ ކިހިނެއް؟\nހަށިގަނޑަށް ފައިދާހުރި ހަމަހަމަ ކެއުމެއް (ކާނާގެ ހުރިހާ ބާވަތެއް ލިއްބައިދޭ) އިޚްތިޔާރު ކުރުމަކީ ދުޅަހެޔޮ ޞިއްޙަތެއްގައި ދެމިހުރުމަށް ވަރަށް މުހިއްމު ކަމެކެވެ. ރަގަޅު ކާނާއަކީ ހަށިގަނޑުގައި ބާރުޖެއްސުމާއި، ހަށިގަނޑު ފުރިހަމަ ގޮތެއްގައި މަސައްކަތްކުރުމަށް ވަރަށް ބޭނުންތެރި އެއްޗެކެވެ.\nސަމާލުކަން ދޭންޖެހޭ އަސާސީ ބައެއް ކަންތައްތައް\n- ތަފާތު ބާވަތްތަކުގެ ކާނާ ކެއުމުގައި ހިމަނާށެވެ.\n- ފައިދާހުރި ކާނާ، އަދި ކަސްރަތުގެ އެހީގައި ހަށިގަނޑުގެ ބަރުދަން އެކަށޭނަ ވަރެއްގައި ބެހެއްޓޭތޯ ބަލާށެވެ.\n- ކޮލެސްޓެރޯލް މަދުން ހިމެނޭ ކާނާގެ ބާވަތްތައް އިޚްތިޔާރު ކުރާށެވެ.\n- ހަކުރު އެކުލެވޭ ފޮނިކާނާގެ ބާވަތްތައް ބޭނުންކުރުން ވަކި މިންވަރެއްގައި ހިފަހައްޓާށެވެ.\n- ލޮނު އެކުލެވޭ ކާނާ މެދުމިންވަރެއްގައި ބެހެއްޓޭތޯ ބަލާށެވެ.\n- ދުވާލަކު 8 ތަށީގެ ފެން ނުވަތަ ދިޔާތަކެތި ބޯން އާދަކުރާށެވެ. ފެނުގެ އިތުރުން މޭވާ އަދި ތަރުކާރީ ޖޫހަކީ ފައިދާހުރި ބާވަތްތަކެވެ.\n- ކޮފީ، ކަޅުސައި ފަދަ ކެފޭއިން އެކުލެވޭ ބުއިންތަކާއި ދުރުހެލިވާށެވެ.\n- ބޭނުންކުރެވޭ އެއްވެސް ކާނާއެއްގެ ސަބަބުން ކަމުންގެންދާ ބޭހަށް އެއްވެސް އަސަރެއް ކޮށްދާނެތޯ ޑޮކްޓަރާއި މަޝްވަރާކޮށްގެން ބަލައި ސާފުކުރާށެވެ.\nބަނޑު ހިކުމުން ރައްކާތެރިވުން\n- ފައިބަރު މަތީ އަދަދަކަށް އެކުލެވޭ ކާނާގެ ބާވަތްތައް ބޭނުންކުރާށެވެ. މިގޮތުން މޭވާ ތަރުކާރީ ޚިޔާރު ކުރެވިދާނެއެވެ. މޭވާތަރުކާރީގައި ފައިބަރުގައި ބައި ބޮޑަށް ހުންނަނީ އޭގެ ތޮށީގައެވެ.\n- ދުވާލަކު މަދުވެގެން 8 ތަށި ފެން ނުވަތަ ދިޔާތަކެތި ބޯށެވެ. ފެނުގެ އިތުރުން މޭވާ އަދި ތަރުކާރީ ޖޫހަކީ ފައިދާހުރި ބާވަތްތަކެވެ. ފެނާއި، ފައިބަރު އަކީ ގޮހޮރުގެ ހަރަކާތް އިތުރުކޮށްދޭ މާއްދާތަކެކެވެ.\n- އެކަށޭނަ ވަރަކަށް ކޮންމެ ދުވަހަކު ވެސް ކަސްރަތުކުރާށެވެ. މިގޮތުން ކޮންމެ ދުވާލަކު 20 މިނިޓްވަރު ހިގާލުން، ނުވަތަ ގޭގައި ކުރެވޭ ކަހަލަ އާދައިގެ ލުއި ކަސްރަތެއް ކޮށްލެވިދާނެ އެވެ.\n- ބޮޑުކަމުދާން ޖެހުމުން ނުގޮސް ނުހުންނާށެވެ. ބޮޑުކަމުދާން ޖެހިފައި ހުރިނަމަ ނުގޮސް ހިފަހައްޓައިގެން ހުރުމަކީ އެއްގޮތަކަށް ވެސް ރަގަޅު ގޮތެއް ނޫނެވެ.\n- ކޮންމެހެން ބޭނުން ޖެހިއްޖެނަމަ ހަރުވެފައި ހުރި ބޮޑުކަމުދާތަކެތި މަޑުކޮށްދޭނޭ މާއްދާއެއް ނުވަތަ ''ލެކްޒޭޓިވް'' އެއް ނެގިދާނެ އެވެ. ނަމަވެސް ޑޮކްޓަރެއްގެ އިރުޝާދު ނެތި2ހަފްތާއަށްވުރެ ގިނަދުވަހު މިގޮތަށް ބޮޑުކަމުދިއުމަށް ބޭސް ބޭނުންކުރުމަކީ ރަގަޅު ކަމެއް ނޫނެވެ.\n- ކާން ތައްޔާރުވުމުން އެހެން ކަންކަން ކުރަން ނޫޅޭށެވެ. އެންމެ އެދެވިގެންވަނީ ކާތަކެއްޗަށް އިންސާފު ކުރަން ފެއްޓުމެވެ.\n- ކާމޭޒު ދޮށަށް ދިއުމަށްފަހު ކާން ހެދިފައި ހުރި ތަކެއްޗަށް ސަމާލުކަން ދޭށެވެ. އެހެންކަންކަމާއި، ތަކެއްޗާއި މެދު ވިސްނުން ދޫކޮށްލާށެވެ. މިސާލަކަށް ކާއިރު، ލަވަ އަޑުއެހުން، ޓީވީ ބެލުން ފަދަ ކަންތަކާއި، ދުރުހެލި ވެވިދާނެ އެވެ.\n- ލަސްލަހުން ކާށެވެ. މާއަވަސް އަވަހަށް ކެއުމަކީ ރަގަޅު ކަމެއް ނޫނެވެ.\n- ހަރު އޮއްޓަރު ހުރި ތަކެތި ކާން ތައްޔާރުކޮށްފައި ހުރިނަމަ ކުދިކުދި އެތިކޮޅަށް ބައިކުރާށެވެ. އެއަށްފަހު މަޑުމަޑުން ހަފަމުން ކާށެވެ. ނުހަފައި ދިރުވުމަކީ ރަގަޅުގޮތެއް ނޫނެވެ.\n- މާގިނައިން އެއްފަހަރާ އަގަޔަށް ނުލާށެވެ. އަނގަޔަށް ލާންވާނީ ކެވޭވަރު ބަލައިގެންނެވެ. މިސާލަކަށް ސަމުސަލެއް ނުވަތަ ބައިސަމުސާވަރު ރަގަޅުވާނެއެވެ.\nއަނގަތެރެ ހިކޭނަމަ ހަދާނީ ކިހިނެއް؟\nއުމުރުން ދުވަސްވާވަރަކަށް ކަރުހިއްކުން އިހްސާސް ވާލެއް ކުޑަވަމުން ދެއެވެ. ނަތީޖާއެއްގެ ގޮތުން އަނގަތެރެ ހިކިފައި ގިނައިރު ތަކެއްގައި ހުންނަ ގޮތްވެއެވެ. ބައެއް ކަހަލަ ބޭސްތަކުގެ ސަބަބުން ވެސް އަނގަތެރެ ހިކުން މެދުވެރި ކުރުވައެވެ. އަނގަތެރެ ހިކޭނަމަ އަންނަނިވި ކަންތައްތަކުން އެހީ ލިބިގަނެވިދާނެއެވެ.\n- ދުވާލަކު މަދުވެގެން 8 ތަށި ފެން ނުވަތަ ދިޔާތަކެތި ބޯށެވެ. ފެނުގެ އިތުރުން މޭވާ އަދި ތަރުކާރީ ޖޫހަކީ ފައިދާހުރި ބާވަތްތަކެވެ. ހުން އައިސްފައި ހުންނަގޮތް ވާނަމަ ދިޔާތަކެތި ބޯ މިންވަރު އިތުރުކުރަން ޖެހޭނެއެވެ.\n- ޕާން، ބިސްކޯދު ފަދަ ތަކެތި ބޭނުންކުރާނަމަ ހޫނު ކިރުތައްޓަކައި ލައި ފޯކޮށްގެން ކާށެވެ.\n- ކޮންމެ ފަހަރަކު ކާއެތިކޮޅު ހަފާލުމަށް ފަހު ކުޑަ ފެންފޮދެއް ބޯލާށެވެ. އޭރުން އަނގަތެރޭގައި ތެތްކަން އިތުރުވުމުގެ އިތުރުން ކާތަކެތި ދިރުވަން ފަސޭހަވެގެން ދެއެވެ.\n- ހަރުކޮށް ހުންނަ ކާއެއްޗެއް ނަމަ އެތަކެތި މަޑުކުރުމަށް ( ކާއެއްޗެއްގެ ބާވަތަށް ބަލާފައި) ސޯސް، ދިޔާ ޗީޒް ނުވަތަ ބަޓަރު ފަދަ މާއްދާއެއް އޭގެ ތެރެއަށް ނުވަތަ މައްޗަށް އެޅިދާނެ އެވެ.\n- ކޮމާޝަލް މައުތު ވޮޝް (އަނގަ ދޮންނަ ފެނެއް ) ބޭނުން ނުކުރާށެވެ، މިފަދަ ފެނުގައި ބަނގުއާވި އެކުލެވުމުގެ ސަބަބުން އިތުރަށް އަނގަތެރެ ހިކޭގޮތްވެއެވެ. އެހެންކަމުން ބަނގުއާވި އެއްކުރުމަކާއި ނުލައި ހަދާފައި ހުންނަ އަނގަދޮންނަ ފެނެއް އިޚްތިޔާރު ކުރެވިދާނެއެވެ.


ފެށުން 42\nޔޫސުފުގެފާނުގެ އަޚުން މިޞްރުގައި\n1 މިޞްރުގައި ގޮވާން ލިބެންހުރި ކަމުގެ ޚަބަރު ޔަޢުޤޫބުގެފާނަށް ލިބިވަޑައިގެންނެވި ހިނދު އެކަލޭގެފާނުގެ ދަރިންނަށް މިފަދައިން ވިދާޅުވިއެވެ. ”ކަލޭމެން އެކަކު އަނެކެއްގެ މޫނަށް ބަލަހައްޓައިގެން ތިޔަ ތިބެނީ ކީއްވެ؟2އަހަރެންނަށް މިޞްރުން ގޮވާން ލިބެން ހުރި ޚަބަރު ލިބިއްޖެ. މިޞްރަށް ގޮސް ގޮވާން ގަނެގެން އާދޭ. އޭރުން މި ހައިހޫނުކަމުން އަހަރެމެންނަށް ސަލާމަތްވެވޭނެ.“\n3 އެގޮތުގެމަތިން ޔޫސުފުގެފާނާއި އެއްބަފާ ދިހަ ބެއިން މިޞްރަށް ގޮވާން ގަތުމަށް އެ ރަށަށް ދިއުމަށް ދަތުރު ފެށިއެވެ.4ނަމަވެސް ޔަޢުޤޫބުގެފާނު ޔޫސުފުގެފާނުގެ ކޮއްކޮ ބަންޔާމީން އެމީހުންނާއި އެކުގައި ނުފޮނުއްވިއެވެ. އެއީ ޔަޢުޤޫބުގެފާނުގެ ހިތްޕުޅުގައި އޭނާއަށް ނިކަމެތިކަމެއް ނޫނީ ދެރައެއް ލިބިދާނެ ކަމުގެ ބިރުވެތިކަން އުފެދިފައި ވުމުންނެވެ.5އެހެންވެ މިޞްރަށް ގޮވާން ގަންނަން ދިޔަ ކަންޢާނުގެ މީހުންނާ އެކު އިސްރާއީލުގެ ދަރިންވެސް ގޮވާން ގަންނަން ދިޔައެވެ. އެހެނީ އޭރު ކަންޢާނަށް ވެސް އޮތީ ތަދުމަޑުކަން އައިސްފައެވެ.\n6 އޭރު މިޞްރުގެ ގަވަރުވަނަރަކަށް ހުންނެވީ ޔޫސުފުގެފާނެވެ. އެކަލޭގެފާނަކީ އެ ހުރިހާ ގޮވާމެއް ވިއްކުމާ ހަވާލުވެ ހުންނެވި ވެރިޔާއެވެ. ޔޫސުފުގެފާނުގެ ބޭބެއިން އައިސް އެކަލޭގެފާނުގެ ކުރިފުޅުމަތީގައި ގުދުވެ ބިންމަތީ މޫނު ޖައްސައިފިއެވެ.7ޔޫސުފުގެފާނަށް އެކަލޭގެފާނުގެ އަޚުން ފެނިވަޑައިގެންނެވި ހިނދު އެކަލޭގެފާނަށް އެބައިމީހުން އެނގިވަޑައިގެންނެވިއެވެ. ނަމަވެސް އެބައިމީހުންނަށް ޔޫސުފުގެފާނެއް ނޭނގެއެވެ. ހަމައެހެންމެ ޔޫސުފުގެފާނު ވެސް އެކަލޭގެފާނަށް އެބައިމީހުން އެނގިވަޑައިނުގަންނަވާކަމަށް ހެއްދެވިއެވެ. އަދި ވަރަށް ހަރުކަށި ރާގަކާއި އަޑުފުޅަކުން މިފަދައިން އެބައިމީހުންނަށް ވިދާޅުވިއެވެ. ”ކަލޭމެންނަކީ ކޮށް ރަށަކުން އައި ބައެއް؟“\nއެބައިމީހުން ޖަވާބުގައި ދެންނެވިއެވެ. ”އަޅުގަނޑުމެންނަކީ ގޮވާން ގަތުމަށް ޓަކައި ކަންޢާނުން އައި ބަޔަކީމު.“\n8 ޔޫސުފުގެފާނަށް އެބައިމީހުންނީ އެކަލޭގެފާނުގެ އަޚުންކަން އެނގިވަޑައިގަންނަވައެވެ. ނަމަވެސް އެބައިމީހުންނަށް އެކަލޭގެފާނީ ކާކުކަމެއް ނޭނގެއެވެ.9އަދި މީގެ އަހަރުތަކެއް ކުރިން ޔޫސުފުގެފާނުގެ ކުރިފުޅުމަތީގައި އެކަލޭގެފާނުގެ އެންމެހާ އަޚުން ކުރުނީސް ކުރަނިކޮށް ފެނިވަޑައިގެންނެވި ހުވަފެންފުޅުގެ މަތިން އެކަލޭގެފާނަށް ހަނދުމަފުޅު ވިއެވެ. އެހިނދު އެކަލޭގެފާނު މިފަދައިން އެބައިމީހުންނަށް ވިދާޅުވިއެވެ. ”ކަލޭމެންނަކީ ޖާސޫސުކުރާ ބަޔަކީމު! ކަލޭމެން މިގައުމަށް ތިޔަ އައީ މި ޤައުމުގެ ބަލިފަޔަކީ ކޮބައިތޯ ބެލުމަށް!“\n10 އެކަލޭގެފާނުގެ އެންމެހާ އަޚުން މިފަދައިން އެކަލޭގެފާނަށް ދެންނެވިއެވެ. ”ނޫން ސާހިބާ! އަޅުގަނޑުމެން މިގައުމަށް މިއައީ ސާހިބާގެ ޚާދިމުންގެ ގޮތުގައި ހަމައެކަނި ގޮވާން ގަތުމުގެ ބޭނުމުގައި. 11 އަޅުގަނޑުމެން އެންމެންނީ އެއްބަފާ ކުދިން. އަޅުގަނޑުމެންނަކީ ތެދުވެރި ބައެއް. ޖާސޫސޫންނެއް ނޫން.“\n12 އެއަށް ފަހު ޔޫސުފުގެފާނު ވަރަށް ނުރުހުންތެރިކަން ފައުޅު ކުރައްވާގޮތް ދައްކަވައި އެކަލޭގެފާނުގެ އަޚުންނަށް ވިދާޅުވިއެވެ. ”އެހެނެއްނުވާނެ! ކަލޭމެން މި ޤައުމަށް ތިޔަ އައީ މި ޤައުމުގެ ބަލިފައިތައް ބަލައި ދެނެގަތުމަށް!“\n13 އެބައިމީހުން ވިސްނައިދިނުމުގެ ގޮތުން މިފަދައިން ބުންޏެވެ. ”ސާހިބާ. އަޅުގަނޑުމެންނީ އެއްބަފާ ބާރަ ކުދިންގެ ތެރެއިން ހިމެނިގެންވީ ދިހަ ކުދިން. އަޅުގަނޑުމެންގެ ބަފައިކަލުންނާއި އެކުގައި އަޅުގަނޑުމެން ދިރިއުޅެމުން ގެންދަނީ ކަންޢާނުގައި. އަޅުގަނޑުމެންގެ އެންމެ ހަގު ކޮއްކޮ ވަނީ ބަފައިކަލުންނާއި އެކުގައި ކަންޢާނުގައި. އަދި އަޅުގަނޑުމެންގެ ދެންހުރި ކޮއްކޮ މިހާރަކު ދުނިޔެއަކު ނެތް.“\n14 ޔޫސުފުގެފާނު މިފަދައިން ވިދާޅުވިއެވެ. ”އަހަރެން ބުނިފަދައިން ކަލޭމެންނަކީ ޖާސޫސުކުރާ ބަޔަކީމު! 15 ނަމަވެސް ކަލޭމެންގެ ބުނުން ތަކުގެ ތެދުކަން ސާބިތު ކޮށްދިނުމަށް އަހަރެން ކަލޭމެންނަށް ފުރުސަތެއް ދޭނަން. ކަލޭމެންގެ އެންމެ ހަގު ކޮއްކޮ މިތަނަށް ގެނައުމަށް ފަހުގައި މެނުވީ ކަލޭމެންނަށް މިގައުމުން ނުދެވޭނޭ ކަމުގައި ފިރުޢައުނު ރަސްގެފާނުގެ ފުރާނަ ގަންދީ އަހަރެން ބުނަން. 16 ކަލޭމެންގެ ތެރޭން އެކަކު ގޮސް ކޮއްކޮ ގޮވައިގެން އާދޭ. ދެންތިބި މީހުން އޭނާ އަންނަންދެން ތިބެންޖެހޭނީ ޖަލުގައި. އޭރުން ކަލޭމެންގެ ވާހަކަ ތަކުގެ ތެދުދޮގުވެސް އެނގިދާނެ. އެކަމަކު ކަލޭމެން ތިޔަ ހެދީ ދޮގެއް ނަމަ ފިރުޢައުނު ރަސްގެފާނުގެ ފުރާނަ ގަންދީ ބުނަން، އޭރުން ކަލޭމެން ވާނީ ޖާސޫސް ކުރަން އައި ބައެއްކަމަށް.“\n17 އެއަށް ފަހު ޔޫސުފުގެފާނު އެބައިމީހުން ތިންދުވަސް ވަންދެން ޖަލުގައި ހައްޔަރު ކުރެއްވިއެވެ. 18 ތިންވަނައަށް ވީ ދުވަހު ޔޫސުފުގެފާނު އެބައިމީހުންނަށް މިފަދައިން ވިދާޅުވިއެވެ. ”އަހަރެން މާތްﷲ ކިބަފުޅަށް ބިރުވެތިވަމު. އަހަރެން މިބުނާ ޝަރުތާ އެއްގޮތަށް ކަލޭމެން އަމަލުކޮށްފިނަމަ ކަލޭމެންނަށް ދިރިހުރުން ލިބިދޭނެ. 19 މިގޮތުގެމަތިން ކަލޭމެންގެ ތެދުވެރިކަން އަހަރެންނަށް ހާމަކޮށްދީ. ކަލޭމެންގެ ތެރެއިން އެކަކު ޖަލުގައި ބެހެއްޓުމަށް ފަހު އެހެން އެންމެން އަހަރެން މިނިވަން ކޮށްދޭނަން. އަދި ކަލޭމެންނަށް ގޮވާންވެސް ވިއްކާނަން. އަދި އެ ގޮވާންތައް ހިފައިގެން ހައިހޫނު ކަމުގައިވީ ކަލޭމެންގެ ޢާއިލާތަކުގެ ގާތަށްދޭ. 20 އެއަށް ފަހު ކަލޭމެންގެ އެންމެ ހަގު ކޮއްކޮ އަހަރެންގެ ކުރިމައްޗަށް މިތަނަށް ގެނެސްދީ. އޭރުން ކަލޭމެންގެ ބުނުންތަކުގެ ދޮގުތެދު އަހަރެންނަށް އެނގި ކަލޭމެން މަރުން ސަލާމަތް ކޮށްދޭނަން.“\nޔޫސުފުގެފާނުގެ އަޚުން އެކަލޭގެފާނުގެ މި ހުށަހެޅުމަށް އެއްބަސްވެ 21 އެކަކު އަނެކަކަށް މިފަދައިން ބުނަމުން ދިޔައެވެ. ”އަހަރެމެންނަށް މިފަދައިން ޢުޤޫބާތް ލިބެމުން ދަނީ އަހަރެމެންގެ ކޮއްކޮ ޔޫސުފާއި މެދު އަހަރެމެން އަމަލުކުރިގޮތުން. އޭނާ ގެންފައިވާ ބިރާ ހިތާމަތައް އަހަރެމެންނަށް ފެނި، އަހަރެމެންގެ ކިބައިން އޭނާ ސަލާމަތަށް އެދި އާދޭސް ކުރަމުން ގެންދިޔަ ހިނދު އަހަރެމެން ދިނީ ބީރުކަންފަތެއް. މިއަދު އަހަރެމެންނަށް ޖެހިފައި މިވާ މުސީބާތަކީ އެކަމުގެ ނަތީޖާ.“\n22 ރައޫބައިން އޭނާގެ އަޚުންނަށް މިފަދައިން ބުންޏެވެ. ”އަހަރެން ތިޔަ އެންމެންގެ ކައިރީގައި އޭނާއަށް އެފަދައިން އަމަލު ނުކުރުމަށް ނޭދެމުތަ؟ ނަމަވެސް ތިޔަ އެންމެން އަހަރެންގެ އަޑެއް ނޭހި. އަދި މިއަދު އަހަރެމެން އޭނާ މަރާލުމުން އެކަމުގެ އަގު އަދާ ކުރަންޖެހޭނެ.“\n23 އެބައިމީހުން ދެއްކި ވާހަކަތައް ޔޫސުފުގެފާނަށް އެނގިވަޑައިގެންނެވިއެވެ. ނަމަވެސް އެބައިމީހުންނަށް އެކަމެއް ނޭނގެއެވެ. ސަބަބަކީ ޔޫސުފުގެފާނު އެބައިމީހުންނާއި މުޚާތަބު ކުރެއްވީ ތަރުޖަމާނަކު މެދުވެރިކުރައްވައި މިޞްރުގެ ބަހުރުވައިންނެވެ. 24 އެހިނދު ޔޫސުފުގެފާނު އެތަނުން ދުރަށް ވަޑައިގެން ކީރިތިކުރައްވަން ފެއްޓެވިއެވެ. އޭގެ ފަހުން އެކަލޭގެފާނު އެބައިމީހުންގެ ކައިރިއަށް އެނބުރި ވަޑައިގެންނެވުމަށް ފަހު އިތުރަށް ވާހަކަފުޅު ދެއްކެވިއެވެ. އަދި ޖަލުގައި ހައްޔަރު ކުރާނޭ މީހަކަށް އެކަލޭގެފާނު ޝިމްޢޫން ޚިޔާރު ކުރެއްވިއެވެ. ހަމަ އެހިނދު އެމީހުންގެ ކުރިމަތީގައި ޝިމްޢޫން ބަނދެލައިފިއެވެ.\nޔޫސުފުގެފާނުގެ އަޚުން އެނބުރި ކަންޢާނުއަށް ދިއުން\n25 ޔޫސުފުގެފާނު އެކަލޭގެފާނުގެ އަޚުންގެ ގޯނިތައް ގޮވާމުން ފުރައިދީ އަދި އެބައިމީހުން ދޭ ފައިސާތައް ސިއްރުން ގޯނިތަކަށް ލުމަށް އެކަލޭގެފާނުގެ ނޯކަރުންނަށް އަމުރުކުރެއްވިއެވެ. އަދި އެބައިމީހުންގެ ދަތުރަށް ބޭނުންވާނޭ ކެއުން ދިނުމަށްވެސް އެކަލޭގެފާނު އެންގެވިއެވެ. ޔޫސުފުގެފާނު އަމުރުކުރެއްވި ފަދައިން ހުރިހާ ކަމެއް ޚާދިމުން ކޮށްނިންމިއެވެ. 26 އެއަށް ފަހު އެބައިމީހުންގެ ހިމާރު ތަކުގެ މައްޗަށް އެތަކެތި ބަރުކުރުމަށް ފަހު މިޞްރުން އެބައިމީހުން ފުރިއެވެ.\n27 އެބައިމީހުން ދަތުރުކޮށް ދިޔަ މަގުމަތީގައި އިރުއޮއްސުމާއެކު އެބައިމީހުން މަޑުކުރިއެވެ. އެހިނދު އޭގެތެރެއިން އެކަކު އޭނާގެ ހިމާރަށް ކާންދިނުމަށް ޓަކައި އޭނާގެ ގޯނި މޮހާލިއިރު އޭނާ ގޮވާން ގަތުމަށް ދިން ފައިސާތައް އެ ގޯނީގެ ތެރޭގައިވާ ގޮވާން ތަކުގެ މަތީގައި ހުރި އޭނާއަށް ފެނުނެވެ. 28 އެހިނދު އޭނާގެ އަނެއް އަޚުންނަށް މިފަދައިން ބުންޏެވެ. ”އަހަރެން ގޮވާން ގަތުމަށް ދިން ފައިސާ މިހިރީ އަނބުރާ ދީފައި. އަހަރެން ދިން ފައިސާތައް މިހިރީ އަހަރެންގެ ގޯނި ތެރޭގައި!“ މިކަންތައްތައް ވީގޮތުން އެ އެންމެން ނުހަނު ބިރުގަތެވެ. އަދި އެކަކު އަނެކަކަށް މިފަދައި ބުނަމުން ދިޔައެވެ. ”މާތްﷲ އަހަރެމެންނަށް މިޖައްސަވަނީ ކޮން ފަދަ ކަންތައްތަކެއް؟“\n29 ދެން އެބައިމީހުންގެ ބަފައިކަލުން ޔަޢުޤޫބުގެފާނުގެ އަރިހަށް ކަންޢާނުއަށް އައިސް ހިނގާ ދިޔަ ހުރިހާ ކަންތައްތަކެއް މިފަދައިން އެކަލޭގެފާނަށް ކިޔައި ދިނެވެ. 30 ”މިޞްރުގެ ގަވަރުނަރު އަޅުގަނޑުމެންނާ ވާހަކަ ދެއްކީ ވަރަށް ހަރުކަށިކޮށް. އަދި އަޅުގަނޑުމެންގެ ބޮލުގައި އެ ޤައުމާއި ދެކޮޅަށް ޖާސޫސު ކުރުމުގެ ތުހުމަތު އެޅުއްވި. 31 ނަމަވެސް އަޅުގަނޑުމެން ދެންނެވީމު. ’އަހަރެމެންނަކީ ޖާސޫސުކުރާ ބައެއްނޫނޭ. އަހަރެމެންނަކީ ތެދުވެރި ބައެކޭ. 32 އަހަރެމެން މިއީ އެއްބަފާ ބާރަ އަޚުންނޭ. އަހަރެމެންގެ އެއް ކޮއްކޮ ވަނީ ނިޔާވެފައޭ. އަދި އަހަރެމެންގެ އެންމެ ހަގު ކޮއްކޮ ބަފައިކަލުންގެ އަރިހުގައި ކަންޢާނުގައި އެބަހުއްޓޭ.‘ 33 ދެން މިޞްރުގެ ގަވަރުނަރު މިހެން ވިދާޅުވި. ’ކަލޭމެންނަކީ ތެދުވެރިން ކަމުގައި ތިމަން ބަލާނީ ކަލޭމެންގެ ތެރެއިން އެކަކު ތިމަންއާ އެކު މިތަނުގައި މަޑުކުރުމަށް ފަހު ހައިހޫނު ކަމުގައިވީ ކަލޭމެންގެ ޢާއިލާތައް ގާތަށް ގޮވާން ހިފައިގެން ރަށަށް ގޮސް. 34 ކަލޭމެންގެ އެންމެ ހަގު ކޮއްކޮ ތިމަން ގާތަށް ގެނައިމައޭ. އެހެން ހެދުމުން ކަލޭމެންނަކީ ތެދުވެރި ބައެއް ކަމުގައްޔާއި ޖާސޫސުން ނޫންކަން ތިމަން ޔަޤީންކުރާނަމޭ. އެއަށް ފަހު ހިފެހެއްޓިފައިވާ ކަލޭމެންގެ އަޚާ މިނިވަން ކޮށްދޭނަމޭ. އަދި އެއްވެސް ހުރަހަކާއި ނުލައި ކަލޭމެންނަށް މިގައުމަށް އައިސް ވިޔަފާރި ކުރެވޭނެޔޭ.‘ “ 35 އޭގެ ފަހުން އެ ހުރިހާ އެންމެން އެމީހުންގެ ގޯނިތައް މޮހެ ގޮވާންތައް ހުސްކުރަމުން ދިޔަ ހިނދު އެއިން ކޮންމެ މީހެއްގެ ގޯނީގެ ތެރޭގައި އެމީހުން ގޮވާން ގަތުމަށް ދިން ފައިސާތައް ހުއްޓާ ފެނުނެވެ. މި ފައިސާ އެބައިމީހުންނަށާއި އެބައިމީހުންގެ ބަފައިކަލުން ޔަޢުޤޫބުގެފާނަށް ފެނިވަޑައިގެންނެވި ހިނދު ބިރުވެތިވެ ވަޑައިގަތެވެ.\n36 އެހިނދު ޔަޢުޤޫބުގެފާނު އެބައިމީހުންނަށް މިފަދައިން ވިދާޅުވިއެވެ. ”ތިޔަ އެންމެތަކުން އަހަރެންގެ ޔޫސުފާއި ޝިމްޢޫން އަހަރެންނާއި ވަކިކުރުވައިފި! މިހާރު ތިޔަ އުޅެނީ ބަންޔާމީން އާއި އަހަރެންނާއި ވަކިކުރުވަން! އެންމެހާ ކަންތައްތައް ތިޔަ ކުދިން ކުރަމުން ތިޔަ ގެންދަނީ އަހަރެންނާއި ދެކޮޅަށް.“\n37 ދެން ރައޫބައިން އޭނާގެ ބަފައިކަލުންނަށް ދެންނެވިއެވެ. ”އަޅުގަނޑު ބަންޔާމީން އަނބުރާ ބަފައިކަލުންނާއި ހަމައަށް ގެނެސް ނުދީފިނަމަ އަޅުގަނޑުގެ ދެ ފިރިހެން ދަރިން ގަތުލު ކުރެއްވިޔަސް އަޅުގަނޑު އެއްވެސް ޝަކުވާއެއް ނުކުރާނަމު. އަޅުގަނޑަށް އިތުބާރު ކުރައްވާ. އަޅުގަނޑު ބަންޔާމީން އާއިމެދު ޒިންމާވާނަން.“\n38 ނަމަވެސް ޔަޢުޤޫބުގެފާނު ރައްދުގައި ވިދާޅުވިއެވެ. ”އަހަރެން ތިޔަ ކުދިންނާއި އެކުގައި ބަންޔާމީނު ދިއުމަށް ހުއްދައެއް ނުކުރާނަމު. އޭނާގެ ބޭބެ ޔޫސުފު ނިޔާވެއްޖެ. ރާޙީލް ފަރާތުން އަހަރެންނަށް ލިބުނު ދަރިންގެ ތެރެއިން ހުރީ އޭނާ އެކަނި. މިޞްރަށް ދާ މަގުމަތީގައި ދިމާވެދާނޭ ނުރައްކާތެރި ޙާދިސާއަކާ މެދުގައި އަހަރެން ބިރުވެތިވަމު. އެހެންވެއްޖެނަމަ އަހަރެން މުސްކުޅިވި ދުވަހުގައި ނިމިގެންދާނީ ހިތާމައިން ފުރިފައިވާ ޙާލުގައި.“


އަދިތްޔާ ރޯއީ ކަޕޫރު ހުސްހަށިބައިބާ؟\n7 ޖެނުއަރީ 2017 | ހޮނިހިރު 05:47\nއަދިތްޔާ ރޯއީ ކަޕޫރު\nދިރިއުޅުމުގައި އަދި އެހާ ސީރިއަސް ނޫން ކަމަށާއި، ހުސްހަށިބައި ނޫނަސް އުޅެނީ ވަރަށް ހަމަޖެހިލައިގެން ކަމުގައި ބޮލީވުޑްގައި ވިދަމުން އަންނަ ތަރި އަދިތްޔާ ރޯއީ ކަޕޫރު ބުނެފިއެވެ.\nއަދިތްޔާ ރޯއީ ކަޕޫރަކީ އާދައިގެ ދިރިއުޅުމެއް އުޅޭ މަޖާ، ކޫލް މީހެއްގެ ގޮތުގައި ގިނަ ބަޔަކު ސިފަކުރެއެވެ. ދާދިފަހުން އޭނާ ވަނީ އޭނާގެ ދެން އެންމެ އަވަހަށް ފެނިގެންދާނެ ފިލްމު "އޯކޭ ޖާނޫ" އާއި، އޭނާގެ ފިޓްނަސްގެ އިތުރުން ކެޓްރީނާ ކައިފް އާއި އޭނާއާ ދެމެދު އޮންނަ ގުޅުމާ ބެހޭ ގޮތުން ތަފާތު ވާހަކަތައް ޙިއްސާ ކޮށްފައެވެ.\nއަދިތްޔާގެ މަޝްހޫރުކަމާއި މަޤްބޫލުކަމާއި އެއްވަރަށް ޢާއްމު ދިރިއުޅުމުގައި އޭނާ ސްޓާރެއްގެ ގޮތަށް ނުފެންނަ ކަމަށް ނޫސްވެރިއަކު ދެންނެވުމުން އަދިތްޔާ ބުނީ، މަޝްހޫރުވުމާއެކު އޭނާއަށް އޭގެ ރަނގަޅު އަސަރުތައް ކުރަން ފެށި ކަމަށެވެ. ޙަޤީޤަތުގައި އެކްޓަރަކަށް ވާން އެއްއިރެއްގައި ވެސް ބޭނުން ނުވާ ކަމަށް ބުނަމުން އަދިތްޔާ ބުނީ، އޭނާ ވެސް އުޅެ ބޮޑުވީ އެހެނިހެން އާދައިގެ ކުދިންތަކެކޭ އެއްފަދައިން ކަމަށެވެ. އޭނާއަކީ ފިލްމް އިންޑަސްޓްރީއަށް އެއްއިރެއްގައި ވެސް ނިސްބަތްވީ މީހެއް ނޫން ކަމަށާއި "ހީރޯ" އަކަށް ވެދާނެ ކަމަށް ދުވަހަކު ވެސް ހީނުކުރާ ކަމަށް އަދިތްޔާ ބުންޏެވެ. ރޮކް ކޮންސަޓްތައް ލައިވްކޮށް ބަލާލުމަށް އަބަދުވެސް ލޯބިކުރާ އަދިތްޔާ ބުނީ އެކްޓަރަކަށް ވުމަށް ފަހު އެ ފުރުޞަތު ވެސް ހަނިވެފައިވާ ކަމަށެވެ.\nފެށިގެން މިއައި އާ އަހަރާ މެދު ކުރެވޭ އުއްމީދުތަކާ ބެހޭ ގޮތުން ވާހަކަ ދައްކަމުން އަދިތްޔާ ބުނީ، ފާއިތުވި އަހަރަކީ ކާމިޔާބީއާ އެއްވަރަށް އަޑިގުޑަންތައް ވެސް އައި އަހަރެއް ކަމަށެވެ. އެގޮތުން ފާއިތުވި އަހަރު ނެރުނު ފިލްމު "ފިޠޫރް" އަށް ލިބުނު ނާކާމިޔާބީގެ ސަބަބުން ވަރަށް އަސަރު ކުރި ކަމަށް އަދިތްޔާ ފާހަގަކުރިއެވެ. އޭނާ ބުނީ ފިލްމަކަށް މުޅި ހިތާއި ފުރާނަ ޤުރުބާންކުރި ފިލްމަށް އުއްމީދު ކުރި ފަދަ ކާމިޔާބީއެއް ނުލިބުމުން ކޮންމެ މީހަކު ވެސް ހިތްދަތިވާނެ ކަމަށެވެ. އެހެންނަމަވެސް، ފިލްމު ރިލީޒްކުރިތާ އެއްމަސް ތެރޭ "އޯކޭ ޖާނޫ" ގެ ޝޫޓިންގ ފެށުމާއެކު މީހާ ހަމައަކަށް އެޅުމަށް އެހީއަކަށް ވެގެންދިޔަ ކަމަށް އަދިތްޔާ ބުންޏެވެ.\nއަދިތްޔާ ބުނީ، ސިކުނޑި އާއި ހިތަށް ލިބިފައިވާ މޮޅިވެރިކަމުން އަރައިގަތުމަށް މަސައްކަތް ކުރުން ފިޔަވާ އިތުރު މޮޅު ގޮތެއް ނޯންނާނެ ކަމަށެވެ. މިހާރު އެންމެ ކަންބޮޑުވެ، އަދި އެހާމެ އުފާވެސް ވަނީ އަންނަ ހަފްތާގައި ނެރުމަށް ހަމަޖެހިފައިވާ "އޯކޭ ޖާނޫ" ގެ މަސައްކަތްތަކާ މެދު ކަން ފާހަގަކުރަމުން އަދިތްޔާ ބުނީ މި ފިލްމަކީ 2017 ވަނަ އަހަރަށް ރަނގަޅު ފެށުމަކަށް ވެގެންދާނެ ކަމަށެވެ.\nއޭނާ އާއި ބޮލީވުޑް ބަޠަލާ ކެޓްރީނާ ކައިފްއާ ދެމެދު އޮންނަ ގުޅުމާ ބެހޭ ގޮތުން ނޫސްވެރިއަކު ކުރި ސުވާލަކަށް ޖަވާބު ދެމުން އަދިތްޔާ ބުނީ، ބައެއް ފަހަރު ރަޙުމަތްތެރިއަކާއެކު ކެއުމަކަށް ނުވަތަ ކޮފީއަކަށް ގޮސް އެނބުރި އަންނައިރު އެއްވެސް ޙަޤީޤަތެއް ނެތް ވާހަކަތަކެއް ޚަބަރުތަކުގެ ފަލަ ސުރުޚީތަކަށް އެރުވުމަކީ ވަރަށް ދަށު ދަރަޖައިގެ ކަމެއްގެ ގޮތުގައި ދެކޭ ކަމަށެވެ. އެފަދަ ގުޅުމެއް ނެތި ރަޙުމަތްތެރިއަކާއެކު އޭނާގެ ގެއަށް ޒިޔާރަތް ނުކުރެވޭނެ ކަމަށް ބައެއް ފަރާތްތަކަށް ހީވާކަމަށް ބުނަމުން އަދިތްޔާ ބުނީ މީހުންގެ އެފަދަ ޢަމަލުތަކުގެ ސަބަބުން އޭނާގެ ސިކުނޑިއަށް ބާރުބޮޑުކޮށް އެފަދަ ވާހަކަތަކަށް ރައްދުދޭން ބޭނުން ނުވާ ކަމަށެވެ. އެފަދަ ވާހަކަތަކަށް ހެއްލި ނުވަތަ އެކަމާ ކަންބޮޑު ވާން ވެއްޖެ ނަމަ އެއްވެސް މީހަކާ މުޢާމަލާތް ނުކުރެވޭނެ ކަމަށް އަދިތްޔާ ބުންޏެވެ.\nއޭނާގެ ވާހަކަތަކުން އޭނާ ސިންގަލް ކަމަށް ދޭހަވާ ކަމަށް ބުނުމުން އަދިތްޔާ އެސުވާލުގެ ސީދާ ޖަވާބެއް ނުދެއެވެ. އޭގެ ބަދަލުގައި އޭނާ ބުނީ އޭނާ ސިންގަލް ނޫނަސް ދިރިއުޅުމުގައި ވަރަށް ހަމަޖެހިލައިގެން އުޅޭ ކަމަށެވެ. އަދި ދިރިއުޅުމުގެ އެފަދަ ކަންކަމާއި މެދު އަދި އެހާ ސީރިއަސް އެއް ނޫންކަން ފާހަގަކުރަމުން އަދިތްޔާ ބުނީ އޭނާ އަދި އެ ޒޯންއަށް ނުދާ ކަމަށެވެ.\nފިޓްނަސްއާ ބެހޭ ގޮތުން ކުރި ސުވާލަކަށް ޖަވާބު ދެމުން އަދިތްޔާ ބުނީ ހުރިހާ ރޯލަކަށް "ސިކްސް ޕެކް އެބެއް" ބޭނުން ނުވާ ކަމަށާއި އެހެންނަމަވެސް، އޭނާއަކީ ވަރަށް ޞިއްޙަތަށް ބަލައިގެން ފަރުވާތެރިކަމާއެކު ޞިއްޙަތު މެއިންޓެއިން ކުރާ މީހެއް ކަމަށެވެ. އަދި އަންނަ ހަފްތާގައި ރިލީޒްކުރާ ފިލްމު "އޯކޭ ޖާނޫ" ގައި އޭނާ ދައްކުވައިދޭން ޖެހޭ ރޯލަކީ އާދައިގެ ދިރިއުޅުމެއް އުޅޭ މީހެއްގެ ރޯލު ކަމުން އެ ފިލްމަށްވެސް އެހާ ފިޓުވާން މަސައްކަތެއް ނުކުރާ ކަމަށެވެ.\n"އޯކޭ ޖާނޫ" އަކީ ތަމަޅަ ފިލްމު "އޯކޭ ކަމަނީ" ގެ ހިންދީ ރީމޭކެކެވެ. އޮރިޖިނަލް ފިލްމާ "އޯކޭ ޖާނޫ"އާ އަޅާ ކިޔާނެ ކަމަށް ބެލެވޭތޯއާއި އެކަމާއި ކަންބޮޑުވޭތޯ ސުވާލުކުރުމުން އަދިތްޔާ ބުނީ، އެހާ މޮޅަށް އުފައްދާ ޑައިރެކްޓްކޮށްފައިވާ ފިލްމެއްގެ ރީމޭކެއް އުފެއްދުމަކީ އޭނާ ދެކޭ ގޮތުގައި އެޑްވާންޓޭޖެއް ކަމަށެވެ.


ޖިންނީންނަކީ ޙަޤީޤަތެކެވެ. ޚުރާފާތެއްނޫނެވެ.5– DhiSalafiyyah\nއަބޫ ޘަޢްލަބަތިލް ހުޝަނީ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. الْجِنُّ ثَلَاثَةُ أَصْنَافٍ : صِنْفٌ لَهُمْ أَجْنِحَةٌ يَطِيْرُوْنَ فِيْ الْهَوَاءِ وَ صِنْفٌ حَيَّاتٌ وَ كِلَابٌ وَ صِنْفٌ يَحِلُّوْنَ وَ يَظْعَنُوْنَ (رواه حاكم في المستدرك و صححه الذهبي) “3 ވައްތަރެއްގެ ޖިންނީން އުޅެއެވެ. ވަރަތަކެއް ލާފައިވާ، ޖައްވުގައި އުދުހޭ ޖިންނީންތަކަކާއި، ހަރުފައާއި ކުއްތާގެ ގޮތުގައި އުޅޭ ޖިންނީންތަކަކާއި، ތަނެއްގައި އުޅުމަށްފަހު އެތަން ދޫކޮށް އެހެންތަނަކަށް ދަތުރުކުރުމުގައި ދިރިއުޅޭ ޖިންނީންތަކެކެވެ.”\nޖިންނީން ދިރިއުޅެނީ ކޮންތާކު؟\nޖިންނީން ދިރިއުޅެން އިސްކަންދެނީ ޞަޙަރާތައްފަދަ، އިންސީން ނުއުޅޭ ތަންތާގައެވެ. ބައެއް ޖިންނީން ގޮނޑުތަކުގައި ދިރިއުޅެއެވެ. އަދި ބައެއް ޖިންނީން އިންސީންނާއެކުގައިވެސް ދިރިއުޅެއެވެ.\nއެހެންކަމުން ރަސޫލާ ޞައްލަﷲ ޢަލައިހިވަސައްލަމަ އެތައްފަހަރުމަތިން ޞަޙަރާއަށް ވަޑައިގެން، ޖިންނީންނަށް ދަޢުވަތުދެއްވައި، ޤުރުއާން ކިޔަވައި ދެއްވައި، ދީނުގެ ކަންތައް އުނގަންނަވައި ދެއްވިކަމަށް، އިބްނު ޢައްބާސް ރަޟިޔަﷲ ޢަންހުމާއާއި، އިބްނު މަސްޢޫދު ރަޟިޔަﷲ ޢަންހުމާގެ އަރިހުން، ބުޚާރީއާއި މުސްލިމުގައި ރިވާކުރައްވާފައިވެއެވެ.\nއަދި އެސޮރުމެން ގޮނޑުތަކުގައި ދިރިއުޅެއެވެ. އެތަންތަނަށް އުކާލެވޭ، އިންސާނުން ކައިފައިވާ އެއްޗިހީގެ ކަށްޓަކީ އެސޮރުމެންގެ ކާނާކަން ޞަޙީހް މުސްލިމުގައި ވާރިދުވެފައިވާ، އިބްނު މަސްޢޫދު ރަޟިޔަﷲ ޢަންހު ރިވާކުރެއްވި ޙަދީޘަކުން ޘާބިތުވެއެވެ. އެ ޙަދީޘް މިސިލްސިލާގެ ކުރީގެ ބައެއްގައި ގެނެސްދެވިފައިވާނެއެވެ.\nއަދި ފާޚާނާތަކުގައިވެސް ޖިންނީން ދިރިއުޅެއެވެ. ޒައިދު ބިން އަރްޤަމް ރަޟިޔަﷲ ޢަންހުމާގެ އަރިހުން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. إِنَّ هَذِهِ الْحُشُوشَ مُحْتَضَرَةٌ فَإِذَا أَتَى أَحَدُكُمُ الْخَلاَءَ فَلْيَقُلْ أَعُوذُ بِاللَّهِ مِنَ الْخُبُثِ وَالْخَبَائِثِ (رواه أبوداود وصححه الألباني) “މި ފާޚާނާތަކަށް ޖިންނީންތައް ޙާޟިރުވެއެވެ. ފަހެ ތިޔަބައިމިހުންގެ ތެރެއިން މީހަކު އެތަނަށް ގޮސްފިނަމަ، أَعُوذُ بِاللَّهِ مِنَ الْخُبُثِ وَالْخَبَائِثِ މިފަދައިން ކިޔާށެވެ.” أَعُوذُ بِاللَّهِ مِنَ الْخُبُثِ وَالْخَبَائِثِ ގެ މާނައަކީ، ޖިންނީންގެ ތެރެއިންވާ ފިރިހެން ޝައިޠާނުންނާއި އަންހެން ޝައިޠާނުންގެ ކިބައިން ރައްކާތެރިކޮށް ދެއްވުމަށް، މިއަޅާ ﷲގެ ޙަޟްރަތުގައި ދަންނަވަމެވެ.”\n(ޝެއިޚް ވަޙީދް ޢަބްދުއްސަލާމް ބާލީ ވިދާޅުވިއެވެ)\nއަހުރެން މުސްލިމް ޖިންނިއަކާއި ސުވާލުކުރީމެވެ: ތިބާ ފާޚާނާތަކުގައި އުޅެމުހެއްޔެވެ؟\nއޭނާ ބުންޏެވެ: ނުއުޅެމެވެ.\nއަހުރެން ބުނީމެވެ: އެކަމަކު ޖިންނީން ފާޚާނާތަކުގައި ދިރިއުޅޭކަމުގައި ވާރިދުވެފައިވެއެވެ.\nއޭނާ ބުންޏެވެ: އާނއެކެވެ. ނަމަވެސް އެއީ ކާފިރު ޖިންނީންނެވެ. އެސޮރުމެން ބޮޑަށް އިސްކަންދެނީ ނަޖިސްތަންތާނގައި ދިރިއުޅުމަށެވެ. (މިހާ ހިސާބުން މުޙާވަރާ ނިމުނީއެވެ.)\nއޭނާ އެބުނީ ރަނގަޅު ވާހަކައެއް ކަމުގައި ބެލެވެއެވެ. އެހެނީ މީރުވަސްތައް ދުވުމުން ކާފިރު ޖިންނީންތަކަށް އުނދަގޫ ވާކަމަށް އަހުރެންނަށް ފާހަނގަ ކުރެވިފައިވެއެވެ. ޚާއްޞަކޮށް ގޮމަގަސްތޫރި ވަހަށެވެ. އެހެނެއްކަމަކު މުސްލިމު ޖިންނީންތައް، އެމީހުންގެ އަޚުންކަމުގައިވާ މުސްލިމް އިންސީން ފަދައިން އެވަސްތަކަށް ލޯބިކުރެއެވެ.\nބިމުގައިވާ ވަޅުގަނޑުތަކާއި ހޮރުތަކުގައިވެސް ޖިންނީން ދިރިއުޅެއެވެ. އިމާމް ނަސާއީ އެކަލޭގެފާނުގެ ސަނަދުން ސުނަނުގައި ގެންނަވާފައިވާ، ޢަބްދުﷲ ބިން ސަރްޖިސް ރަޟިޔަﷲ ޢަންހުގެ ކިބައިން، ޤަތާދާ ރިވާކުރައްވާފައިވާ ޙަދީޘެއްގައި ވެއެވެ. ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. لَا يَبُوْلَنَّ أَحَدُكُمْ فِيْ جُحْرٍ “ތިޔަބައިމީހުންގެ ތެރެއިން އެއްވެސް މީހަކު، (ބިމުގައިވާ) ހޮރަކަށް ކުޑަކަމު ނުދާށެވެ.” ޤަތާދާއަށް ދެންނެވުނެވެ. ހޮރުތަކަށް ކުޑަކަމުދިއުން މަނާކުރެވުނީ ކީއްވެތޯއެވެ؟ ޤަތާދާ ވިދާޅުވިއެވެ. ބުނެވޭގޮތުން އެއީ ޖިންނީން ދިރިއުޅޭ ތަނެކެވެ. (މިއީ ޤަތާދާ ރަޙިމަހުﷲ، ޢަބްދުﷲ ބިން ސަރްޖިސް ރަޟިޔަﷲ ޢަންހުގެ އަރިހުން އަޑުއައްސަވާފައިވާ ޙަދީޘެއްކަމުގައި އަބޫ ޒުރްޢާ ރަޙިމަހުﷲއާއި އަބޫ ޙާތިމް ރަޙިމަހުﷲ ވިދާޅުވެފައިވެއެވެ. އެހެންކަމުން މިއީ ޞައްޙަ ޙަދީޘެކެވެ.)\nއަދި ޖަމަލު ކޮށިތަކުގައިވެސް އެސޮރުމެން ދިރިއުޅެއެވެ. ޞަޙީޙް މުސްލިމާއި، އަދި އެހެން ފޮތްތަކުގައިވެސް އެއީ އެސޮރުމެން ދިރިއުޅޭ ތަނެއްކަމުގައި ވާރިދުވެފައިވެއެވެ.


Eagles aiydhashu nuve TC Fahu vaguthu salaamaiy vejje - vNews.mv\nއީގަލްސް އަތްދަށުނުވެ ފަހު ވަގުތު ޓީސީ ސަލާމަތްވެއްޖެ\nއިސްމާޢީލް ޝާހު 21 June 2019, 00:32\nމެޗުގެ އެންމެ ފަހު ވަގުތުކޮޅުގެ ތެރޭގައި ޓީސީން ކާމިޔާބުކުރި ގޯލާއެކު ދިރާގު ދިވެހި ޕްރިމިއަރ ލީގުގައި ކުލަބް އީގަލްސް އަތުން 1-1 އިން އެއްވަރުވެއްޖެ އެވެ.\nމި މެޗުގައި ދެ ޓީމަށްވެސް ގޯލުޖަހާނެ ރަނގަޅު ފުރުސަތުތަކެއް ތަނަވަސްވިއެވެ. ހާއްސަކޮށް އީގަލްސްއަށް މި މެޗުގައި ތަނަވަސްވެގެންދިޔަ ފުރުސަތުތައް ފާހަގަކޮށްލެވެއެވެ.\nޓީސީއަށް މި މެޗުގައި އެ ޓީމުގެ ބިދޭސީ ތިން ކުޅުންތެރިންވެސް ކުޅުނެއެވެ. އެއީ މިއަހަރު އެ ޓީމާއި އަލަށް ގުޅުނު މަހްމޫދު އާއި ބިމާލްގެ އިތުރުން ޓީސީއަށް މީގެކުރިންވެސް ކުޅުނު އަލާ ނަސްރު އެވެ. މި ތިން ކުޅުންތެރިންގެ ފަރާތުން މި މެޗުގައި ފެނުނީ މޮޅު ކުޅުމެކެވެ.\nމެޗުގައި ކުލަބް އީގަލްސް އިން ގޯލުޖަހާފައިވަަނީ ދެވަނަ ހާފުގައެވެ. މެޗުގެ 82 ވަނަ މިނެޓުގައި މި ގޯލު ކާމިޔާބުކޮށްދިނީ މިއަހަރު އީގަލްސްއާއި އަލަށް ގުޅުނު އަލީ ފާސިރު (ސެންޓޭ) އެވެ. ސެންޓޭ މި ގޯލު ޖެހީ ދެވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅެން ނުކުތް ހަސަން ރާއިފް އަހުމަދު (ހަންނަ) ދިން ބޯޅައަކުންނެވެ. މެޗުގެ މޮޅު ކުޅުންތެރިއަކަށްވެސް ހޮވުނީ ސެންޓޭ އެވެ.\nމި ގޯލަށްފަހުވެސް އީގަލްސްއަށް ގޯލަށް ޖަހާނެ ރަނގަޅު ފުރުސަތަކެއް ލިބިގެންދިޔައެވެ. ނަމަވެސް ޓީސީން ވަނީ މެޗުގެ ފުރިހަމަ ވަގުތުގެ ކުޅުން ހަމަވެގެން ރެފްރީ ދެއްކި އިތުރު ވަގުތުކޮޅުގެ ތެރޭގައި ސާމިރު ނަގައިދިން ކޯނަރަކުން ނަތީޖާ ހަމަހަމަކޮށްފައެވެ. މި ގޯލު އެ ޓީމަށް ކާމިޔާބުކޮށްދިނީ މިއަހަރު ޓީސީ އާއި ގުޅުނު ނޭޕާލްގެ އުއްމީދީ ފޯވާޑް ބިމާލް އެވެ.\nމެޗަށްފަހު ވާހަކަދައްކަމުން ކުލަބް އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ ހަމައެކަނި ދެރަ އަކީ އަތުގައި އޮތް ތިން ޕޮއިންޓް ގެއްލިގެން ދިޔުން ކަމަށާއި މި ކަހަލަ ލީގެއްގައި އަތުން ތިން ޕޮއިންޓް ގެއްލުމުން އުނދަގޫތަކެއް ވާނެކަމަށެވެ. ނަމަވެސް ޓީމުގެ ފަރާތުން ފެނުނު ކުޅުން ރަނގަޅުކަމަށްވެސް މޯހަން ބުންޏެވެ.\nޓީސީގެ ކޯޗު މުހައްމަދު އާތިފް (އާތީ) ބުނީ ދެ ޓީމުގެ ފަރާތުން ވެސް މި މެޗުގައި ރަނގަޅު ކުޅުމެއް ފެނިގެންދިޔަ ކަމަށާއި ޓީސީ އަށް ދިމާވީ ފިޓްނަސްގެ މައްސަލަ ކަމަށެވެ.\nލީގުގެ ކުޅުން ދެން އޮންނާނީ މި މަހުގެ 24 ވަނަ ދުވަހު އެވެ. އެދުވަހު ހަވީރު ކުޅޭ މެޗުގައި ވިކްޓްރީއާ ދަ ގްރާންޑޭ ސްޕޯޓްސް ކްލަބް ބައްދަލުކުރާނެއެވެ. މި މެޗު ވީޓީވީން ވަގުތުން ގެނެސްދޭގޮތަށް ވަނީ ހަމަޖެހިފައެވެ. އަދި އެ ރޭ ކުޅޭ މެޗުގައި ބައްދަލުކުރާނީ ކްލަބް ގްރީން ސްޓްރީޓްސް އާއި ކުލަބް އީގަލްސް އެވެ.


Chaga mushroom covid aa dhekolhah beynun kurevidhaane kamuge ummeedheh | Mihaaru\nލައިފްސްޓައިލް / ކޮވިޑް-19\nޗާގާ މަޝްރޫމް ކޮވިޑާ ދެކޮޅަށް ބޭނުންކުރެވިދާނެ ކަމުގެ އުންމީދެއް\n14 ނޮވެމްބަރ 2020 - 08:50\nއިރުމަތީ ޔޫރަޕްގެ ގައުމުތަކުން އާންމުކޮށް ފެންނަ މަޝްރޫމްގެ ބާވަތެއް ކަމަށްވާ ޗާގާ މަޝްރޫމން ކޮވިޑް-19 އާ ދެކޮޅު ފަރުވާއެއް ހޯދިދާނެ ކަމުގެ އުންމީދު ބޮޑުވެއްޖެ އެވެ.\nޗާގާ އަކީ "ބާޗް" ކިޔާ ގަހެއްގެ ބުޑުގައި ބޮޑެތިކޮށް ހެދޭ މަޝްރޫމެކެވެ.\nސައިންސް ފަސްޓް ހޭންޑް ޖާނަލްގައި ޝާއިއުކޮށްފައިވާ ސައިބީރިއާގެ ވެކްޓާ ސެންޓަރުގެ ދިރާސާ ރިޕޯޓެއްގައިވާ ގޮތުން، ކޮވިޑް ޖައްސާ ކޮރޯނާވައިރަހާ ދެކޮޅަށް މަސައްކަތްކުރާ އެންޓިވައިރަލް މާއްދާތަކެއް މި މަޝްރޫމްގައި އެކުލެވެ އެވެ. އަދި ހަށިގަނޑުގައި ވައިރަސް ފެތުރުން މީގެ ތާސީރުން ހުއްޓުވައިދެ އެވެ. މިކަން ތަޖުރިބާކޮށްފައި ވަނީ ކޮވިޑް-19 އަށް ޕޮޒިޓިވްވި ބަޔަކަށް ދީގެންނެވެ. އެގޮތުން ކޮންމެ ދުވަހަކު ޗާގާ މަޝްރޫމުގެ ތާސީރު ބޯންދިން މީހުން ވަނީ ގާތްގަނޑަކަށް 5-7 ދުވަހާ ދޭތެރޭ ބަލިން އެއްކޮށް ރަނގަޅުވެފަ އެވެ.\nމިކަން އަމިއްލަ އަށް ތަޖުރިބާކުރެއްވި ވެކްޓާ މައިކޮލޮޖީ ލެބޯޓްރީގެ ޕްރޮފެސަރު ޓަމާރާ ޓެޕްލިއަކޯވާ ވިދާޅުވި ގޮތުގައި އޭނާގެ އާއިލާގައި ކޮވިޑަށް ޕޮޒިޓިވް ބަޔަކަށް ޗާގާ މަޝްރޫމުގެ ތާސީރު ދީގެން، ބަލިން އެއްކޮށް ރަނގަޅުވެފައިވެ އެވެ.\n"ގާތްގަނޑަކަށް ހަފުތާއެއްގެ ތެރޭގައި އެ މީހުންގެ ހަށިގަނޑުން ބަލީގެ ހުރިހާ އަލާމާތްތައް ފިލައިގެން ދިޔަ،" އޭނާ ވިދާޅުވި އެވެ.\nޓަމާރާ ވިދާޅުވި ގޮތުގައި ކޮވިޑް-19 ގެ ފަރުވާއެއްގެ ގޮތުގައި ޗާގާ މަޝްރޫމާ މެދު އުންމީދު ބޮޑުވެފައިވާ އިރު މިއާ ގުޅޭ އިތުރު ތަހުލީލުތަކެއް ކުރިއަށް ގެންދަން މިހާރު އަންނަނީ ތައްޔާރުވަމުންނެވެ. އެގޮތުން މީދަލަށް ޗާގާ މަޝްރޫމުގެ ތާސީރު ދީގެން ނުކުންނަނީ ކޮން ކަހަލަ ނަތީޖާތަކެއްތޯ ބަލައި، ތަހުލީލު ފުޅާކުރަން ނިންމާފައިވާ ކަމަށް ވިދާޅުވި އެވެ.\n"ޗާގާގެ އެހީގައި ބޭހެއް ނުވަތަ ޑައިޓްރީ ސަޕްލިމެންޓަކަށް ކުރެވޭ އުންމީދުތައް ވަރަށް ބޮޑު. އެހެންވީމާ މަސައްކަތް ކުރިއަށް އޮތީ." ރަޝިއާގެ ނޫހެއް ކަމަށްވާ އާރްބީކޭ އަށް ޓަމާރާ ވިދާޅުވި އެވެ.\nޗާގާ މަޝްރޫމާ ބެހޭ ދިރާސާ ހެދި ސައިބީރިއާގެ ނޮވޯސިބާސްކްގައި ހުންނަ ވެކްޓާ ރިސާޗް ސެންޓަ ފޯ ވިރޯލޮޖީ އެންޑް ބައޯޓެކްނޮލޮޖީ އަކީ ކޮވިޑާ ދެކޮޅަށް ރަޝިއާގައި އެންމެ ވަރުގަދަ އަށް މަސައްކަތްކުރި އެއް ތަނެވެ. އެތަނަކީ މިހާތަނަށް ސިއްހީ ދާއިރާ އިން ބޮޑެތި ކުރިއެރުންތަކެއް ވެސް ހޯދާފައިވާ ތަނެކެވެ. އެގޮތުން އެބޯލާ އާއި ސާސް އާއި ސްމޯލްޕޮކްސް ފަދަ ވައިރަސްތަކާ ދެކޮޅަށް ބޮޑެތ މަސައްކަތްތަކެއްކޮށްފައިވެ އެވެ.\nޗާގާ މަޝްރޫމަކީ ޔޫރަޕްގެ ބައެއް ސަރަހައްދުތަކުގައި ތަފާތު އެކި ބާވަތުގެ ބުއިންތައް ތައްޔާރުކުރަން މިހާރު ވެސް އާންމުކޮށް ބޭނުންކޮށް އުޅޭ އެއްޗެކެވެ. އޭގެ ތެރޭގައި ޗާގާ މަޝްރޫމު ހިމުންކޮށްގެން ސަޔާއި ކޮފީ ފަދަ ބުއިންތައް ތައްޔާރުކުރެ އެވެ.\nމީޑިއާ ސައިންސް ދިރާސާ ރަޝިއާ ސައިންޓިސްޓުން ޔޫރަޕް ދުޅަހެޔޮ ދިރިއުޅުން ފައިދާހުރި ކާނާ\n2 ކޮމެންޓް,2ރިއެކްޝަންސް\nތީގެ މަސްރޫމުކޮޅެއް ރާއްޖެއަށްގަނަސް މިހާރުތިބި 8000 މީހުނަށް އަވަހަށްދެގަ\nތީގެ މަޝްރޫމް (ފޮޓޯގައި އެއިން ވައްތަރަށް ހުރި މަޝްރޫމް) އަޅުގަނޑުމެންގެ ރަށު ވަލުތެރެއިން ވަރަށް ފަހުންވެސް ދުށިން. އެހެން ބޭފުޅުންގެ ތަޖުރިބާއަކީ ކޮބައިތޯ؟


Refugeenge Bayaku Athulai Raajje Sarukaara Havaalukurikamuge Mauloomaathu Libifainuvey: MNDF ރެފިއުޖީންގެ ބަޔަކު އަތުލައި ރާއްޖެ ސަރުކާރާ ހަވާލުކުރިކަމުގެ މައުލޫމާތު ލިބިފައިނުވޭ: އެމް.އެން.ޑީ.އެފް – Huvadhoo News Refugeenge Bayaku Athulai Raajje Sarukaara Havaalukurikamuge Mauloomaathu Libifainuvey: MNDF Huvadhoo News\nރެފިއުޖީންގެ ބަޔަކު އަތުލައި ރާއްޖެ ސަރުކާރާ ހަވާލުކުރިކަމުގެ މައުލޫމާތު ލިބިފައިނުވޭ: އެމް.އެން.ޑީ.އެފް\nއިންޑިޔާއިން ފިލައިގެން ދިޔަ ރެފިއުޖީންގެ ބަޔަކު އަތުލައި ރާއްޖެ ސަރުކާރާ ހަވާލުކުރިކަމުގެ މައުލޫމާތު ލިބިފައިނެތްކަމަށް އެމް.އެން.ޑީ.އެފުން ވިދާޅުވެއްޖެއެވެ.\nއިންޑިޔާގެ މީޑިޔާތަކުން ހާމަކޮށްފައިވާ ގޮތުގައި އިންޑިޔާގެ ކޭމްޕްތަކުން ފިލައިގެންދިޔަ 85 މީހުން ދަތުރުކުރަމުންދިޔަ ފެރީ މޮރިޝަސް އާއި ރާއްޖެއާއި ދެމެދަށް ވަނީ ހުއްޓިފައެވެ. އަދި އެމީހުން އަތުލައިގަތުމަށްފަހު ޑިއަގޯ ގާސިޔާގައި ހަރަކާތްތެރިވާ އެމެރިކާ ސިފައިން ވަނީ އެމީހުން ރާއްޖޭގެ ސަރުކާރާ ހަވާލުކޮށްފައިވާ ކަމަށާއި ރާއްޖޭގެ ސަރުކާރުން އިންޑިޔާގެ ކަމާބެހޭ ފަރާތަށް އަދި އަވަށްޓެރި ސްރީލަންކާއަށް އަންގާފައިވާކަމަށް އިންޑިޔާގެ މީޑިޔާ ރިޕޯޓްތަކުގައި ބުނެފައިވެއެވެ.\nއެހެންނަމަވެސް ރާއްޖޭގެ ކަނޑުގެ ސަރަހައްދު ބަލަހައްޓާ ދިވެހި ސިފައިން ވިދާޅުވަނީ އެފަދަ މައުލޫމާތެއް އެމީހުންނަށް ލިބިފައި ނުވާ ކަމަށާއި މިމައްސަލައާއި ބެހޭ މައުލޫމާތު މީޑިޔާއަށް ދެއްވާނީ ފުލުހުން ނުވަތަ ހޯމް މިނިސްޓްރީން ކަމަށެވެ. ނަމަވެސް ފުލުހުންގެ މީޑިޔާ އޮފިޝަލަކަށް އެކަމާ ބެހޭ އެއްވެސް މައުލޫމާތެއް ލިބިފައެއް ނުވާކަމަށް ވަނީ ވިދާޅުވެފައެވެ.\nރާއްޖޭގެ އޮފިޝަލުންނާއި ހަވާލާދީ އިންޑިޔާގެ ނޫސްތަކުގައި ބުނާގޮތުން އަތުލައިގަނެވުނު ބައެއް ރެފިއުޖީންގެ އަތުގައި ސައްޚަ ޕާސްޕޯޓެއްވެސް ނެތެވެ.\nއިންޑިއާ ފުލުހުން ބުނެފައިވާ ގޮތުން އެ ގައުމުގެ 108 ކޭމްޕެއްގައި ލަންކާގެ 68 ހާހަށްވުރެ ގިނަ ލަންކާ ރެފިއުޖީން އެބަތިއްބެވެ. ލަންކާ މީހުން ފިލީ މިދޔަ މަހުގެ ކުރީކޮޅުއެވެ. އެ މީހުން ކެރެލާއަށް ގޮސް 50 ލައްކަ އިންޑިއާ ރުޕީސްއަށް ބޯޓެއް ގަނެފައިވާ ކަމަށް ބައެއް ރިޕޯޓްތައް ބުނެއެވެ. އަދި މިދިޔަ ހުކުރު ދުވަހު، މަދޫރާއި އާއި ޓްރިޗީގެ ކޭމްޕްތަކުން ފިލި ލަންކާގެ 85 މީހުންގެ ތެރެއިން 59 މީހުންނަކީ ރެފިއުޖީން ކަމަށް ރިޕޯޓްތަކުގައި ހާމަކޮށްފައިވެއެވެ.\nރެފިއުޖީ އިންޑިޔާ އެމް.އެން.ޑީ.އެފް


މިކްސް ޓީމް އިވެންޓުގެ ޗެމްޕިއަންކަން އިންޑިއާއިން ހޯދައިފި މިކްސް ޓީމް އިވެންޓުގެ ޗެމްޕިއަންކަން އިންޑިއާއިން ހޯދައިފި\nމިކްސް ޓީމް އިވެންޓުގެ ޗެމްޕިއަންކަން އިންޑިއާއިން ހޯދައިފި\nޓީމް މިކްސް އިވެންޓުގެ ޗެމްޕިއަން އިންޑިއާ ފޮޓޯ / ޕީއެސްއެމް\nލިނިންގ ސައުތް އޭޝިއަން އަންޑާ 21 ރީޖަނަލް ބެޑްމިންޓަން ޗެމްޕިއަންޝިޕްގެ މިކްސް ޓީމް އިވެންޓުގެ ޗެމްޕިއަންކަން އިންޑިއާ ހޯދައިފިއެވެ.\nއައްޑޫ ސިޓީގައި މިހާރު ކުރިއަށްދާ މުބާރާތުގައި، އިންޑިއާއިން ޗެމްޕިއަންކަން ހޯދީ ފައިނަލް ޓައީގައި ލަންކާގެ މައްޗަށް ފަހަތުން އަރައި3ގޭމު 1 ގޭމުން ކުރިހޯދައިގެންނެވެ.\nއިންޑިއާ އާއި ލަންކާ ވާދަކުރި ފައިނަލް ޓައީގެ ފިރިހެން ސިންގަލްސް ގޭމް ކާމިޔާބުކުރީ ލަންކާއިންނެވެ. ފިރިހެން ސިންގަލްސްގައި އިންޑިއާއިން ނިކުތީ ސައި ޗަރަން ކޯޔާއެވެ. ސްރީލަންކާއިން ނިކުތީ ރަންތުޝްކާ ސުސިންދުއެވެ. މިމެޗު ސުސިންދު ކާމިޔާބުކުރީ ސީދާ ދެސެޓުންނެވެ. މެޗުގެ ދެސެޓުވެސް ސުސިންދު ގެންދިޔައީ 21-17 އިންނެވެ.\nފުރަތަމަ ގޭމް ލަންކާއިން ކާމިޔާބުކުރި ނަމަވެސް އިންޑިއާއިން ދެވަނަ ގޭމް ކާމިޔާބުކޮށް އުންމީދު އައުކުރިއެވެ. ދެވަނަ ގޭމްގައި، އަންހެން ސިންގަލްސްއަށް ލަންކާއިން ނިކުތީ ހަސާރާ ޗަތުމްހަރީއެވެ. އިންޑިއާއިން ނިކުތީ ޒުވާން އުންމީދީ ކުޅުންތެރިޔާ މަންސީ ސިންގްއެވެ. އުމުރުން އެންމެ 14 އަހަރުގެ މަންސި ސިންގް ގޭމް ކާމިޔާބުކުރީ ފަސޭހަކަމާއިއެކު ސީދާ ދެސެޓުންނެވެ. މެޗުގެ ސެޓުތަށް އޭނާ ގެންދިޔައީ 21-8 އަދި 21-17 އިންނެވެ.\nފައިނަލް ޓައީގެ އެންމެ ވާދަވެރިކޮށް ދިޔައީ ތިންވަނަ ގޭމްއެވެ. ފިރިހެން ޑަބަލްސްގެ ގޭމް އިންޑިއާއިން ކާމިޔާބުކުރީ ފުރަތަމަ ސެޓު ލަންކާއިން ގެންގޮސްފައި ވަނިކޮށް ފަހަތުންއަރައި2ސެޓު 1 ސެޓުންނެވެ. ފިރިހެން ސިންގަލްސްގައި ލަންކާއިން ނިކުތީ ޑިމުންދު އާއި ރަންތުޝްކާ ސުސިންދުގެ ޕެއާއެވެ. އިންޑިއާއިން ނިކުތީ ސަރަތް ދުންނާ އާއި ސައި ޗަރަން ކޯޔާގެ ޕެއާއެވެ. މެޗުގެ ފުރަތަމަ ސެޓު ލަންކާގެ ޕެއާއިން ގެންދިޔައީ 21-17 އިންނެވެ. ނަމަވެސް ދެވަނަ ސެޓު އިންޑިއާއިން 21-19 އިން ގެންގޮސް އުންމީދު އައުކުރިއެވެ. އަދި ތިންވަނަ ސެޓު 21-17 އިން ގެންގޮސް އިންޑިއާއިން ޗެމްޕިއަން ކަމާއި ގާތަށް ޖެހިލިއެވެ.\nއިންޑިއާއިން މިކްސް ޓީމް އިވެންޓުގެ ޗެމްޕިއަންކަން ހޯދީ ހަތަރު ވަނަ ގޭމް ކާމިޔާބުކޮށްގެންނެވެ. ހަތަރުވަނަ ގޭމްގައި އިންޑީއާއިން ނިކުރީ ސިންގް ދީޕްޝިކާ އާއި މަންސީ ސިންގްގެ ޕެއާއެވެ. ލަންކާއިން ނިކުތީ ޖަނަނުވާއި އާއި ހަސީނީ ނުސާކާގެ ޕެއާއެވެ. މިމެޗުގެ ފުރަތަމަ ސެޓު އިންޑިއާއިން ގެންދިޔައީ 21-19 އިންނެވެ. އަދި ދެވަނަ ސެޓު ވާދަވެރި ކުޅުމަކަށްފަހު 24-22 އިން ގެންގޮސް މިކްސް ޓީމް އިވެންޓުގެ ޗެމްޕިއަންކަން އިންޑިއާއިން ހޯދިއެވެ.\nމުބާރާތުގެ މިކްސް ޓީމް އިވެންޓުގެ ޗެމްޕިއަންކަން އިންޑިއާއިން މިހޯދީ ކުޅުނު ހިރިހާ ޓައީއެއްވެސް ކާމިޔާބުކޮށްގެންނެވެ.


އެ ކޮޓަރީގެ ސިއްރު (03) – Esfiya\nއެހާ ގިނަދުވަސް ވަންދެން ދޮރު ނުހުޅުވަ ހުރުމުން ދޮރުހުރީ ތާށިވެފައެވެ. ތަންކޮޅެއް ބާރުލާފައި އަހަރެން ދޮރު ކޮއްޕާލީމެވެ. ދޮރު ހުޅުވުމާއެކު ސިކުންތަކަށް އަހަންނަށް ހީވީ އަހަރެންގެ ހަށިގަނޑު ތެރެޔަށް ހޫނު ވައިރޯޅިއެއް ވަދެގެން ދިޔަހެނެވެ.\nއެއީ މާގިނަ ދުވަސް ވަންދެން ކޮޓަރި ބަންދުކޮށްފައި ހުރުމުން އާވި ވެފައި ހުރުމުން ހީވިއެއްޗެއް ކަމަށް ނިންމާ ކޮޓަރި ތެރެއަށް ވަނުމަށް އަހަރެން ފިޔަވަޅެއް ނެގީމެވެ. އޭރު އަހަރެންގެ ހިތް ހީވަނީ އަހަރެންގެ އަނގައިން ނުކުމެދާނެހެންނެވެ. އަހަރެންގެ ހިތް ދިޔައީ އެހާވެސް ބާރަށް ތެޅެމުންނެވެ. ހަމްދޫނު އެ ފޮރުވާ ސިއްރު މިއަދު އަހަންނަށްވެސް އެނގޭނެ ތާއެވެ.\nކޮޓަރި ތެރެއަށް ވަދެގެން ދިޔައިރު އަހަންނަކަށް މާ ބޮޑުކަމެއް ފާހަގައެއް ނުވިއެވެ. އައިދައިގެ ކޮޓަރިތަކެކޭ މިކޮޓަރިއެކޭވެސް ވަކި ތަފާތެއް ނެތެވެ. އެނދަކާ، އަލަމާރިއަކާ، ޑްރެސިން ޓޭބަލެއް ހުއްޓެވެ. މީގެ އިތުރުން ފޮތް ބަހައްޓާފައި ހުރި ހަރަކާއި އެތާ ކައިރީގައި ހުރި ސޯފާއެއްވެސް ހުއްޓެވެ. އެކަމަކު އަހަރެންގެ ލޯ އެންމެ ބޮޑަށްއަލައިގަތީ އެނދުގެ މަތީގައި ފާރުގައި އަޅުވާފައި ހުރި ފޮޓޮއެއްގައެވެ. އެއީ އަހަރެން ދަންނަ މީހެއް ވައްތަރު ޖަހާ މީހެއްގެ ފޮޓޮއެކެވެ. އަހަރެންގެ ހިތި މާޒީއާއި ގުޅިފައިވާ މީހެކެވެ.\nއެފޮޓޯގައި ވަނީ ރީތި އަންހެން ކުއްޖެކެވެ. މަޑު ނޫ ކުލައިގެ ކަޅިއެއް ލިބިފައިވާ ޒުވާނެކެވެ. މަޑު ފިޔާތޮށި ތުންފަތެކެވެ. އޭނާގެ އެކަޅު ފަން އިސްތަށިގަނޑު ހާވާލާފައި ހުރިއިރު އިސްތަށިގަނޑުގެ އެއްބައި އޮތީ އެދޮން މޫނު މައްޗަށް ވެއްޓިފައެވެ. ތުންފަތުގައި މަޑު މަޑު ފޮނި ހިނިތުންވުމެއް ވާއިރު އޭނާގެ ލޮލުގައި ވަނީ ކިޔާދޭން ނޭގޭފަދަ ވޭނާއި ތަދެވެ. އެމޫނު މަތީގައި ވަނީ މަޑުމައިތިރި ކަމާއި ލޯތްބާއި އަޅާލުމެވެ.\nއެފޮޓޯގައި އެވާ ޒުވާނާ އަކީ ކާކު ހެއްޔެވެ؟ އެއީ އަނެއްކާ ލައިލާ ބާވައެވެ.\nލައިލާ އަކީ އަހަރެން މިކުޅޭ ފިލްމުގެ ނުބައިބައި ކުޅޭ ކުއްޖާއެވެ. ކުރީގައި ހަމްދޫނުގެ އަންހެނުންނެވެ. މިހާރު ލައިލާ ވަނީ މަރުވެފައެވެ. ހަމްދޫނު ކިޔާދިން ގޮތުން ލައިލާ ހަމްދޫނާ ކައިވެނި ކުރީ ހަމްދޫނުގެ މުދާގަނޑުގެ ބޭނުމުގައެވެ. އެއީ ލޯބިން ކަމަށް ހެދިގެން ހަމްދޫނަށް އޮޅުވާލައިގެން ހަމްދޫނުގެ ގެ އަތުލަން އުޅުނު ވަރަށް މަކަރުވެރި އަންހެނެކެވެ. ހަމްދޫނަށް އޭނަގެ ސިއްރު ފަޅާއެރުމުން އޭނަ އަމިއްލަޔަށް ގައިގައި އަލިފާން ރޯކޮށްގެން މަރުވީއެވެ. ހަމްދޫނަށް ދެރަދީ ހަމްދޫނު ލައިލާގަ މަރުގެ އިލްޒާމުގައި ބައްދާށެވެ. ވަގަކަށް ހާސްދުވަހެކޭ ވެރިޔަކަށް އެއްދުވަހޭ މީހުން ބުނާ ފަދައިން އެތަކެއް ބުރަ މަސައްކަތުން އެންމެފަހުން ކާމިޔާބު ލިބުނީ ހަމްދޫނަށެވެ. އޭގެފަހުން ލައިލާގެ ރޫހު ހަމްދޫނަށް އައިސް އުނދަގޫ ކުރަންފެށުމުން ހަމްދޫނު ހެދި މޮޅު ފަންޑިތައަކުން މިހާރު ލައިލާގެ ރޫހު ވަނީ މުޅި އުމުރަށް ހަމްދޫނާއި ދުރަށް ގޮއްސައެވެ.\nއެވާހަކައިގެ ކުރީބައި އަހަރެން ގަބޫލުކުރި ކަމުގައި ވިޔަސް އޭގެ ފަހަތުބަޔަކީ އަހަރެން ދުވަހަކުވެސް ގަބޫލުކުރާނެ ވާހައެއް ނޫނެވެ.\nހަމްދޫނު މިކޮޓަރިޔާ މާދުރުވަނީޔެ އޭނާގެ މާޒީގެ ހަނދާންތައް މިތަނާ ގުޅިފައި ވާތީ ކަންނޭގެއެވެ. އެފޮޓޯގައި އެވަނީ ލައިލާ ކަމަށް ވާނަމަ މިކޮޓަރިޔަކީ ހަމްދޫނުގެ ހިތި މާޒީއެކެވެ.\nއަހަންނަށް މި ކޮޓަރިން ފެނުނު ހަމައެކަނި އާދަޔާހިލާފު ކަމަކީ އެހާ ގިނަދުވަސް ވަންދެން ކޮޓަރި ބަންދުކޮއްފައި ހުރިއިރުވެސް އެތާތެރޭ އެންމެ ހިރަފުސް ކޮޅެއް ނެތުމެވެ. ކޮޓަރީގެ ކަނެއްގައި މަކުނުވާ ކޮޅެއްހާ ހިސާބުވެސް ނެތެވެ. އަލަމާރި ތެރޭގައި އަންހެނެއްގެ ހެދުންތައް އަޅުވާފައި ހުރިއިރު ހެދުންތަކުންވެސް ދުވަނީ މީރުވަހެވެ. ކޮޓަރިތެރެ ތަރުތީބު ކޮއްލާފައި ހުރިއިރު ހީވަނީ އެއީ މީހަކު އުޅޭ ތަނެއް ހެންނެވެ.\nއަހަންނަށް އެކޮޓަރިން މާބޮޑު ކަމެއް ފާހަގަ ނުވުމުން ނިކުމެގެން ގޮސް ނިދަން އޮށޯތީމެވެ. ނަމަވެސް އަހަންނަކަށް ނިދޭގޮތެއް ނުވިއެވެ. އަހަންނަށް ހަމަ ވިސްނެނީ އެފޮޓޯގަނޑާ ދޭތެރޭއެވެ. އޭގައި އެވަނީ ކާކާމެދު ތޯއެވެ.\nއަނެއްދުވަހު އިރުއެރުމުން އަހަރެން އެންމެ ފުރަތަމަވެސް ބެލީ އެފޮޓޯގަނޑުގައި އެވާ ޒުވާނާގެ ހަގީގަތް ހޯދުމެވެ. ހަމްދޫނު ކައިރީ ނުސީދާ އެތަކެއް ގޮތަކަށް އަހައިގެން އެސުވާލުގެ ޖަވާބު ލިބޭތޯ ބެލީމެވެ.\nއެގޮތުން ހަމްދޫނު ހެނދުނު ސައިބޯން އިންދާ އަހަރެން ގޮސް ވަރަށް ނުސީދާކޮށް އެވާހަކަ ފެށީމެވެ.\nއަހަރެން: އަސްލު އެނގޭތަ މިފިލްމު ރަނގަޅަށް ކުޅެވިއްޖެނަމަ ވަރަށް ބޮޑު ސަކްސެސްއަކަށް ވާނެ… އަސްލު ބުނަންޏާ ވަރަށް ސަޅި ސްޓޯރީ އެކޭ… އާއއ…. ހަމްދޫނު ލައިލާދެކެ އަދިވެސް ލޯބިވޭތަ؟\nއަހަރެން މިހެން ބުނިއަޑު ހަމްދޫނުގެ ކަންފަތުގައި ޖެހުމުން އޭނާ އަނގަޔަށް ލާލައި އިން ކާއެތިކޮޅުވެސް ބޭރަށް ނެރުނެވެ. އަދި ވަރަށް ފާޑަކަށް އިނދެ ބޯޖަހާލިއެވެ.\nހަމްދޫނު: އާނ… ދެން… އަހަރެން އިނީ ލޯބިން ވިއްޔަ.. ކާކަށް އެނގޭނީ އޭނަގެ ހިތުގައި އެހާ ބޮޑު ނުބައެއް ވާނެކަން..\nއަހަރެން: އާނ.. މީހެއްގެ ހިތް އޮންނަ ގޮތެއް ކިޔާދޭކަށް ނޭގޭނެ އެކަކަށްވެސް.. އާއއ.. ހަމްދޫނު.. ލައި..ލާގެ ފޮޓޮއެއް ފެނިދާނެތަ؟ އުހޫނ އޭނަ ހުންނަގޮތް ބަލާ…ލަން…. ނޫން އޯކޭ ނުދެއްކިޔަސް…އަހަރެން…..\nއަހަރެން މިހެން ބުނުމާއި އެކު ހަމްދޫނު އިންތަނުން ތެދުވެގެން އަހަރެންގެ އަތުގައި ހިފައިގެން ހިނގައިގަތެވެ. އޭނާގޮސް ކޮޓަރިއަށް ވަދެ ދޮރު ތަޅުލިއެވެ. އަދި އޭނާގެ ފޯނުނަގައި އަހަންނަށް ފޮޓޯގަނޑެއް ދައްކާލިއެވެ. އެއީ ލައިލާއޭ ބުނަމުންނެވެ. ހަމްދޫނު އެހާފަސޭހައިން އަހަންނަށް ލައިލާގެ ފޮޓޯ ދައްކާފާނެ ކަމަކަށް އަހަރެން ހީވެސް ނުކުރަމެވެ. އެކަމަކު އެފޮޓޯގައިވާ އަންހެން ކުއްޖެކޭ ރޭގައި އަހަރެންނަށް އެކޮޓަރިން ފެނުނު ޒުވާނާގެ ފޮޓޮއެކޭ ވަކި ތަފާތެއް ނެތެވެ.\nހަމްދޫނު: އަހަރެން މިފޮޓޯ އާތިފަށް މިދިއްކަނީ ތީ އަހަރެންގެ އެންމެ ގާތް އެކުވެރިޔާ ކަމަށް ދެކި… ރީތިދޯ؟ ކީއްކުރާނީ..؟ މީހެއްގެ މޫނަށް ބަލާފަ ނޭގޭނެ ބުނާކަށް އެމީހެއްގެ ހިތުގައި ވަނީ ކޯއްޗެއް ކަމެއް…\nއެމައުލޫގައި ދެން މާ މުހިންމު އެއްޗެއް އަހަންނަށް ނުފެނުމުން އަހަރެން އެކަމާ ވިސްނުން ދޫކޮއްލާފައި ފިލްމަށް އިސްކަންދޭން ފެށީމެވެ.\nމިރޭވެސް އަހަންނަކަށް ނިދޭގޮތެއް ނުވިއެވެ. ހިތް ހުންނަނީ ފާޑަކަށް ނުތަނަވަސްވާ ގޮތް ވެފައެވެ. ކިޔާދޭން ނޭގޭފަދަ އިހުސާސްތަކެއް ކުރުވާފައެވެ.\nއަހަރެން އެނދުން ފައިބައިގެން ކޮޓަރިން ނިކުމެގެން ޓެރަހާދިމާލަށް ހިނގައިގަތީމެވެ. ނިދާބޭސް ކެއުމުގެ ކުރިން ހިތްހަމަ ޖެހިލުމުގެ ނިޔަތުގައެވެ.\nސިޑިން އެރިއިރު އަހަންނަށް މީހަކު އުނދޯލި ހެއްލާ އަޑު އިވުނެވެ. އަހަރެން ހީކުރީ އެހެން މީހަކު ޓެރަހުގައި އުޅެނީކަމަށެވެ. އެކަމަކު ޓެރަހަށް އެރިއިރު އެތާކު އެކަކުވެސް ފެންނާކަށް ނެތެވެ. އުނދޯލިވެސް ހުރީ ރީތިކޮށެވެ. ދެން އޭރު އަހަންނަށް އެ އިވުނީ ކޮން އަޑެއް ހެއްޔެވެ؟\nއެކަމާ މާބޮޑަށް އަލާނުލާ އިރުކޮޅެއް ވަންދެން އުނދޯލީގައި އިދެފައި އަހަރެން ކޮޓަރިއަށް ދާން ހިނގައިގަތީމެވެ. އެވިގުތު އަހަންނަށް އަނެއްކާވެސް އުދޯލި ހެއްލޭ އަޑު އިވެން ފެށިއެވެ. އެކަމު އަހަރެން އައީ އުނދޯލި ހުއްޓާފައިކަން އަހަންނަށް ރަނގަޅަށް ހަނދާން އެބަހުއްޓެވެ. ފަހަތަށް އެނބުރި ބަލައިލިއިރު އުނދޯލި ހުރީ ރީތިކޮށްށެވެ. އަނެއްކާ އަހަރެން ހިގައި ގަންނައިރަށް އެއަޑު އިވެންފެށިއެވެ. އެކަމަކު ހަމަ ފަހަތަށް ބަލައިލިއިރު އުނދޯލި ހުރީ ރީތިކޮށެވެ. ދެންވެސް އެހެން ވާންހެދުމުން އެކަމާ މާބޮޑަށް އަޅާ ނުލާ އަހަރެން ކޮޓަރިއަށް ވަދެ ނިދާބޭސް ކައިގެން ނިދަން އޮތީމެވެ.\nއަނެއް ދުވަހު އަހަންނަށް ހޭލެވުނީ އަޝްފާއައިސް އަހަންނަށް ގޮވުމުންނެވެ. އޭރު ގަޑިން 10 ޖަހަނީއެވެ. ފާހާނާއަށް ވަދެ ރީތިވެލައިގެން ނުކުމެ ސައިބޯން ދިޔައިރު އެންމެން ތިބީ ސިޓިންރޫމުގައި ކުޅޭށެވެ. ޝޫޓިން އޮތީ މެންދުރު ފަހުކަމުން މިވަގުތު އެންމެން ތިބީ ވަރަށް ހަމަޖެހިލައިގެންނެވެ. އަހަރެންވެސް ސައިބޮއި ނިމިގެން އެތަނަށް ދިޔައީމެވެ. އެންމެން ފޯރީގައި ކުޅުނުއިރު އަހަރެންގެ ސަމާލުކަން ގޮސް ހުއްޓެނީ އެތާ ހުރި ޕިޔާނޯއަށެވެ.\n5 ވަރަކަށް މިނެޓު ވަންދެން އެއަށް ބަލަހައްޓައިގެން އިދެފައި އަހަންނަށް ޕިޔާނޯއާއި ދިމާލަށް ހިނގައި ގަނެވުނެވެ. ޕިޔާނޯ ކައިރިއައްގޮސް އެތާ ހުރި ގޮނޑީގައި އިށީނީމެވެ. އަދި ޕިޔާނޯ ކުޅެން ފެށީމެވެ. ކުޅެވުނީވެސް މީގެ4އަހަރު ކުރިން އުޅުނު މޮޅު ލަވަ ކިޔުން ތެރިޔަކު ކުޅެފައިވާ ލަވައެކެވެ. އެއީ މިހާރުގެ އެންމެ މޮޅެތި މިޔުޒިކް ކުޅުން ތެރިންނަށްވެސް ކުޅެން އުނދަގޫ ރާގެކެވެ. އެކަމަކު އަހަރެން އެ ރާގު ކުޅުނުއިރު ހީވީ އެއީ އަހަރެން އެތައް ދުވަހެއް ވަންދެން ދަސްކޮއްފައި ހުރި ރާގެއް ހެންނެވެ.\nއަހަރެން ޕިޔާނޯ ކުޅެ ނިމުމުން އެންމެން އަތްޖަހަން ފެށިއެވެ. އަހަރެން ދިޔައީ ސިއްސައިގެންނެވެ. އަހަންނަށް ހީވީ އަހަރެން އެޕިޔާނޯ ކުޅުނީ އަހަރެންގެ އެއްވެސް ބާރެއް ނެތިހެންނެވެ.\nމާއިން: އާތިފް… އަހަރެން ހިއެއް ނުކުރަން އާތިފަށް ތިހާ މޮޅަށް ޕިޔާނޯ ކުޅެން އިނގޭ ކަމެއް.. ޕިޔާނޯދެކެ މާ ފޫހިވާ ކަމަށް ހެދިގެން އުޅެފަ…. ބަލާ ސިއްރުކަން..\nއެންމެން އަހަންނަށް ތަޢުރީފު ކުރިއިރު އަހަންނަށް އެޕިޔާނޯ ކުޅެވުނީ ކިހިނެއް ކަމެއް ޚުދު އަހަންނަށްވެސް ހުރީ ނޭގިފައެވެ. އެދުވަހު ހަތަރުދަމު އަހަންނަށް ވިސްނުނީއެކަމާ ދޭތެރޭއެވެ. އެހެންކަމުން ޝޫޓިންނަށްވެސް މިއަދު އެހާ ބޮޑު ސަމާލުކަމެއް ނުދެވުނެވެ.\nމިރޭ ޝޫޓިން ނިމުނީ ވަރަށް ލަހުންކަމުން އެންމެން ނިދަން ދިޔައިރު ވަރަށް ލަސްވެއްޖެއެވެ. އަހަރެންވެސް ވަރުބަލިވެފައި ހުރިވަރުން ތާޒާ ވެލައިގެން އެނދުމަތީގައި އޮށޯވެލާއިރަށް ނިދިއްޖެއެވެ.\nހަމްދޫނުވެސް ހުރިހާތަނެއް ނިއްވާފައި ނިދަންއޮށޯތެވެ. އޭރު ގަޑިން މެންދިމުން އަލިވެ2ޖެހީއެވެ. ހަމްދޫނު އެނދު މަތީގައި އޮވެ އަނެއްފަރާތައް އެނބުރުނުތަނާ އަހަރެން ކުރިމަތީގައި ހުރިތަން ފެނި އޭނަ ދިޔައީ ސިއްސައި ގެންނެވެ.\nހަމްދޫނު: އާތިފް ކިހިނެއް މިތަނަށް ތިވަނީ.. އަހަރެން ގައިމު ދޮރުވެސް ތަޅުލިން .. އާތިފް ވާހަކަ ދައްކަބަލަ… ކޮން ފާޑަކައްތަ ތިބަލަނީ… އާތިފ…..\nހަމްދޫނު އިތުރު އެއްޗެއް ބުނުމުގެ ކުރިން މުޅި ކޮޓަރި ތެރޭގައި ހުރި ހުރިހާ އެއްޗެއް ތެޅެން ފެށިއެވެ. ހަމްދޫނުގެ އެނދު ތެޅެން ފެށިއިރު ހީވީ އެތާ ތެރެއަށް ބޮޑު ބިންހެލުމެއް އައިސްގެން އުޅޭހެންނެވެ. އިރުކޮޅެއް ނުވެ ހަމްދޫނުގެ އެނދުގެ އެއްފަރާތް މައްޗައް އެރިއެވެ. ދެން އެނދުއެއްކޮށް މައްޗައް އެރިއެވެ. ހަމްދޫނާވެސް އެކީގައެވެ.\nހަމްދޫނު: އާތިފް.. އަހަރެން ސަލާމަތް ކުރޭ…\nއިރުކޮޅެއް ނުވެ އެނދު ތިރިވިއެވެ. އަދި އަހަރެން އެކޮޓަރިން ނިކުމެގެން ދިޔައީމެވެ.\nއަނެއް ދުވަހު ހެނދުނު ތެދުވެގެން ރީތިވެލައިގެން އަހަރެން ސައިބޯން ދިޔައިރު އެންމެން ތިބީ ކާމޭޒު މަތީއެވެ. ހަމްދޫނު ކާން އިނދެފައި އަހަރެން ފެންނަ އިރަށް ތެދުވެގެން ދިޔައެވެ.\nއަހަރެން: އަނެއްކާ ހަމްދޫނަށް ކިހިނެއްބާ އެވީ.. އަހަރެން ފެންނައިރަށް އެ ދިޔައީ އަހަރެން ފެންނަނީ ފިލްމުގަ އުޅޭ ޖިންނި ސިފައިގަ ތީވެތަ؟ ހައް ހާހާހހ\nއަހަރެން އެހެން ބުނުމުން އެންމެން ހޭން ފެށިއެވެ.\nމާއިން: ނޭނގެ!! މިއަދު ހެނދުނު ކޮޓަރިން ނުކުތް އިރުވެސް އޭނަ ހުރީ މޫޑު ކަޓާފަ.. ނޭގެ ކީއްވެ ކަމެއް.. ގައިމު ރޭގަ ހުރީ ނުލައިހިކު ކޫލްކޮށް.. އާތިފް ދޭބަ އޭނަޔާ ވާހަކަ ދައްކާލަން..\nސައިބޮއެ ނިމިގެން އަހަރެން ހަމްދޫނު ހޯދަން ދިޔައީމެވެ. ހޯދާ ހޯދާ ވަރުބަލިވި ފަހުން އަހަންނަށް ހަމްދޫނު ފެނުނީ ބޭރު ބެންޗުގައި އިންދައެވެ. އަހަރެން ގޮސް ހަމްދޫނު ކައިރީގައި އިށީދެލީމެވެ. އަހަރެން އިށީންކަމެއް ނޭނގި ހަމްދޫނު ސިއްސައިގެން ގޮސް ފުއްމައިގެން ތެދުވިއެވެ.\nއަހަރެން: ކިހިނެއްވީ؟ އަހަރެން ފެންނަނީ ޖިންނިއެއް ސިފައިގަތަ؟ ސައިބޯން އިނދެފަވެސް ހެދީ ތިހެން… ކަމެއް ގޯސްކޮއް ހިގީތަ؟\nހަމްދޫނު: އާތިފަށް ނޭގެނީ ރޭގަ ވީ ކަންތައް؟ ތިހެން ރިއެކްޓު ކުރާއިރު ހީވަނީ ރޭގަ އެއްވެސް ކަމެއް ނުހިނގަނީހެން..\nއަހަރެން: ރޭގަ ކީއްތަވީ؟ ޝޫޓިން ނިންމާފަ އެންމެން ނިދީނުންތަ؟ އަހަރެންވެސް ވަރުބަލިވެފަ ހުރިވަރުން ޖައްސާލާއިރަށް ނިދިއްޖެ… ދެން ކީއްތަވީ؟ އަނެއްކާ ކަމެއް ހިނގީތަ؟\nހަމްދޫނު: އަހަރެން ހަމަ ކޮސްވެއްޖެ!! ރޭގަ އާތިފް އަހަރެންގެ ކޮޓަރިއަށް އައިސް…..\nއަހަރެން: މަޑުކޮއްބަ.. މަޑުކޮއްބަ.. އަހަރެން ރޭގަ ކޮންއިރަކު ތިކޮޓަރިއައް ދިޔައީ؟ އަހަރެން ރޭގަ ދިޔަގޮތައް ގޮސް ނިދީ… ހުވާ މިބުނީ…\nހަމްދޫނު: އަހަރެން ކޮޓަރި ތަޅުލާފަ ހުރިއިރު އާތިފް އައިސް ވަނީ ކިހިނެއްކަމެއް އަހަންނަކަށް ނޭގެ.. އާތިފް ވަންނަ އިރަށް ހީވީ ކޮޓަރިއަށް ބިންހެލުމެއް އައިހެން… އަހަރެން ކިރިޔާ ބިރުން ހަލާކުނުވީ… މިހާރު މިފެންނަނީ އެހެން މޫނެއް.. އެކްޓު ކުރިޔަސް ތީ ފުކެއް ބޮޑުވަރު ކަންނޭގެ..\nއެހެން ކިޔާ ހަމްދޫނު ރުޅިއައިސްގެން ދިޔައީއެވެ. އެކަމަކު އަހަންނަށް ހަމްދޫނު އެކީ އެކައްޗެއްވެސް އޮޅުމެއް ނުފިލިއެވެ. އަހަރެން ހަނދާން ހުރިހާވެސް އެއްޗަކީ ރޭގަ ޝޫޓިން ނިމުމުން އަހަރެން ގޮސް ނިދިކަމެވެ. އޭގެ ފަހުން ފާހާނާއައް ދާންވެސް އަހަރެން ނުތެދުވާ ކަމެވެ.\nއަހަރެންގެ ހަޔާތައް އަނެއްކާ މިއައީ ކޮންކަހަލަ ލޮޅުމެއް ބާވައެވެ. މިގެޔަށް އައިފަހުން އަހަންނަށް މިދިމާވަނީ އާދައިގެ ކަންކަމެއް ނޫނެވެ. ކޮންމެ ދުވަހަކު އައު ކަމެކެވެ. މިއީ އަނެއްކާ ކޮންކަމެއްބާއެވެ؟\nmee last year ga genesfa oi part ekehnu.4ep ebain nerifa last year ga.\nnot 4, it’s 3…. n mi partsthah alun up kury baeh kudhin ge request akah\nހިތާމަ ލޯބި September 15, 2017\nނޭނގި ޔާރު ވަކިވީހޭ…3\nފޮހެވޭނޭ ބާއޭ… 27


R.Maduvvari Monitoring Ah Laifi | ungoofaaru.com\nބަނޑޭރިގަނޑު/ޚަބަރު/ރ.އަތޮޅު/ރ. މަޑުއްވަރި މޮނީޓަރިންއަށް ލައިފި\n0 1,871 މިނެޓެއް ނުވަނިސް ކިޔާލެވޭ\nރ. މަޑުއްވަރި މޮނީޓަރިންއަށް ލައިފިއެވެ. އުނގޫފާރު.ކޮމް އަށް މައުލޫމާތު ލިބިފައިވާ ގޮތުގައި މަޑުއްވަރި މޮނީޓަރިންއަށް ލާފައި ވަނީ އެ ރަށުން މީހަކު ކޮވިޑް-19 އަށް ފައްސިވުމާ ގުޅިގެންނެވެ.\nއުނގޫފާރު.ކޮމް އަށް މައުލޫމާތު ލިބިފައިވާ ގޮތުގައި މަޑުއްވަރިން ފައްސިވެފައި ވަނީ މާޗް2ގެ ފަހުން އުނގޫފާރަށް ދަތުރުކުރި މީހުންގެ ތެރެއިން މީހެކެވެ.\nމާޗް2ގެ ފަހުން އަތޮޅުތަކުގެ ރަށްރަށުން އުނގޫފާރަށް ދަތުރުކުރި މީހުން ކަރަންޓީނުކޮށް ކޮވިޑް-19 އަށް ޓެސްޓުކުރަން ފަށާފައި ވަނީ އުނގޫފާރުން5މީހަކު ކޮވިޑް-19 އަށް ފައްސިވުމާ ގުޅިގެންނެވެ. މިހާތަނަށް މި ކްލަސްޓާރ އާ ގުޅުން ހުރި މީހަކު ޅ ނައިފަރުން ވެސް ވަނީ ފައްސިވެފައެވެ. އަދި އުނގޫފާރަށް ދަތުރުކުރި ކ. ދިއްފުށި2މީހަކު ވެސް ކޮވިޑް-19 އަށް ވަނީ ފައްސިވެފައެވެ.


Noatfoi: fehikangadha paakeh beynumehnuveytha?\nނޯޓްފޮތް: ފެހިކަންގަދަ ޕާކެއް ބޭނުމެއްނުވޭތަ؟\nޕާކެއްގެ ވާހަކަ ބުނާއިރަށް ހިތަށް ސިފަވަނީ ވަށައިގެން ތިރިފެންސެއްޖަހައި، ގުދުގުދު ލައިފައި ދުވާ ނަންނުގައްޗެއްހެން ހީވާގޮތަށް ހަނި ‘މަގު’ތަކެއްލައިފައި، ޕްލާސްޓިކް ސީސޯ އާއި އުނދޯލި ފަދަ ތަކެތި ބަހައްޓާފައިހުންނަ، ހިޔާދޭ ގަހެއް އަމުދުން ނުހުންނަ ހުސްބިމެއްހެއްޔެވެ؟ މިހާރަކަށް އައިސް އަހަރެމެން ޕާކް މިކިޔަނީ މިފަދަ ތަންތަނަށެވެ. އެކަމަކު އަހަރެން، ‘ޕާކް’ އޭ މިކިޔަނީ ހަމައެކަނި ހެނދުނާއި ހަވީރު ބޭނުންކުރެވޭގޮތަށް ހުންނަ މިފަދަ ތަންތަނަކަށް ނޫނެވެ.\nއަހަރެން ‘ޕާކު’އޭ މި ކިޔަނީ، ހުރިހާ އުމުރެއްގެ މިހުންނަށް ހުރިހާވަގުތެއްގައި ބޭނުންކުރެވޭގޮތަށް ނިކަން ގިނަ ގަސްގަހާގެހި ހުންނަ، ޠޮބިޢީ ސިފަ ހުންނަ ތަނަސް ތަންތަނަށެވެ. މިފަދަ ޕާކުތަކަކީ، ރަށްރަށަށް އަދި ވަކިން ހާއްސަކޮށް، ސިޓީތަކަށް ވަރަށް މުހިންމު ތަންތަނެވެ. ގެދޮރު އަޅާ މުޅިރަށް ނުވަތަ ސިޓީ ފުރާލިޔަސް، މިކަހަލަ ޕާކުތަކަށް އެކަށިގެންވާ ޖާގަތައް، ސިޓީތައް ޕްލޭންކުރާއިރު ކަނޑައަޅަނީ އެއީ، އިންސާނުންގެ ޖިސްމާނީ އަދި ނަފުސާނީ ދުޅަހެޔޮކަމަށް މުހިންމު ތަންތަނަށް ވާތީއެވެ.\nނިކަން ބަލާށެވެ. ހުޅުމާލެ ޕްލޭންކުރިއިރު އެއޮތީ ތަނަވަސް ޖާގައެއް ބާއްވާފައެވެ. ޠޮބީޢީ ކުޅިއެއް ނެތުމުން އެއޮތީ އެތަނުގައި، ފެންގަނޑެއްވެސް ކޮނެގެން ހަދާފައެވެ! މާލެ އަކީ ޕްލޭންކޮށްގެން ހަދާފައިވާ ރަށަކަށް ނުވިޔަސް، ސަރުކާރުން މިހާރު ނިންމާފައި އެވަނީ މާލޭގައި އިތުރަށް ސަރުކާރުގެ އެއްވެސް އިމާރާތެއް ނުކުރުމަށެވެ. ބާކީހުރި ހުސްބިމެއްވިއްޔާ އާންމުންނަށް ހުޅުވާލާށެވެ. މާލޭގެ އިރުމަތި ފަރާތުގައި ކުޑަ މޫދެއް ހެދުމަށްފަހު އެވަރުން އަދި ނުފުދޭތީ، އެތައް ލައްކަ ރުފިޔާއެއް ހަރަދުކޮށް، ހުޅަނގުފަރާތުގައި އެއޮތީ ރަސްފަންނު ބީޗް ހަދާފައެވެ. އެއީ ކީއްވެ ހެއްޔެވެ؟\nރަށެއްގައި ނުވަތަ ސިޓީއެއްގައި އުޅޭ މިހުންނަކީ މަސައްކަތުން އަވަދިވުމުން ގެއަށްއައިސް، އަނެއްފަހަރު މަސައްކަތު ދާންވަންދެން ގޭގައި ތިބޭނެ ބައެއްނޫނެވެ. އެމީހުންގެ ދުޅަހެޔޮކަމަށް، ސޯޝަލައިޒްވާން ކޮންމެހެންވެސް ޖެހޭނެއެވެ. ޕާކުތައްފަދަ، އާންމު މައިދާންތައް ބޭނުންވަނީ މިސަބަބަށްޓަކައެވެ. ވީމާ، މުޅި ރަށް ނުވަތަ ސިޓީ ފުރެންދެން ގެދޮރު އެޅުމުގެ ވިސްނުމަކީ އިންސާނުންގެ ދިރިއުޅުމުގެ ޠޮބީޢަތާއި ބީރެއްޓެހި، އަމުދުން، އިންސާނުންގެ ދުޅަހެޔޮކަމާއި އިދިކޮޅު ވިސްނުމެކެވެ.\nގަބޫލްކުރަން ދަތިވިޔަސް ތާރުއަޅައިގެން ހަދާފައިވާ މަގުތަކާއި ތޮއްޖެހިފައިވާ ޢިމާރާތްތަކުން ރަށުގެ ހޫނުކަން އިތުރުކޮށްދެއެވެ. ރަށުގެ ކުރިމަގު ފެންނަނީ އެގޮތަށެވެ. ރަށް ޕްލޭންކުރާއިރު، ފެހި ސަރަހައްދު ތަކެއް ނުވަތަ އެކަށީގެންވާ ފެހިސަރަހައްދެއް ކަނޑައެޅުމުން ހޫނު މަޑުކޮށްދެއެވެ.\nދެންމެ ތިޔަ ބުނި ވާހަކަ އަހަރެންނަށް އިވިއްޖެއެވެ. ތިޔަބުނީ ޕާކްހެދިމާ ދިރިއުޅޭނީ ކިހިނަކުންހެއްޔޭއެވެ؟ ބުނަންހެއްޔެވެ؟ ރަށްތައް ބިނާކުރަނީ ދިރިއުޅޭށެވެ. ގަނަތެޅޭކަށް ނޫނެވެ. ހުސްޖާގައެއްނެތް، ތޮއްޖެހިފައިވާ ރަށްރަށުގެ މީހުންނަށް ދިރިއުޅުމާއި ގަނަތެޅުން ވަރަށް ރަނގަޅަށް އެނގޭނެއެވެ. ޕާކުތައް ނުހަދައި، މުޅި ރަށުގައި އިމާރާތްކޮށް، އާބާދީ އިތުރުކުރުމުން ވިޔަފާރި ރަނގަޅުވެ، ދިރިއުޅުމުގެ ފެންވަރު ރަނގަޅުވާނެކަމަށް ގަބޫލުކުރާ ވިސްނުމަކީ އިންސާނާ އެއްފަރާތްކޮށް، ހަމައެކަނި މާއްދިއްޔަތަށް (މުދަލަށް) ފޯކަސްކުރާ ވިސްނުމެކެވެ. އެއީ މިޒަމާނުގެ ވިސްނުމެއް ނޫނެވެ. އެއީ ފެއިލްވެފައިވާ ވިސްނުމެކެވެ. ގަބޫލުކުރަންވީ ކޮންމެ ރަށެއްގައިވެސް ދުޅަހެޔޮކޮށް މީހުން އާބާދުކުރެވޭނީ ވަކިވަރަކަށް ކަމަށެވެ. އެގޮތް ކިތަންމެ ބޭނުން ނުވިޔަސް، އެކަން އޮންނާނީ އެގޮތަށެވެ.\nހިޔާލަށް ގެންނާށެވެ. ރަށުގައި ފުރެންދެން ހުރީ އުސް އިމާރާތްތަކެވެ. އިމާރާތްތަކުގައި ދިރިއުޅޭ މީހުން ބިންމައްޗަށް ފައިބާނެއެވެ. އެމީހުން އެކަކު އަނެކަކާއި ވާހަކަދައްކާލަން، ދާނީ ކޮންތާކަށް ހެއްޔެވެ؟ ހޮޓަލަކަށް ނޫނީ ކެފޭއަކަށް ހެއްޔެވެ؟ މިހާރު އަހަރެމެން ކަންތައް މިކުރާގޮތަށް ކެފޭއަކަށް ގޮސް، ކޮފީއަކަށް އޯޑަރުދީފައި ވާހަކަ ދައްކާލާފައި، މޭޒު ހުސްކުރަން ވެއިޓަރު ބުނުމުގެ ކުރިން ބިލުދައްކާފައި، ގެއަށްް އަންނާނީ ހެއްޔެވެ؟ ބޭނުންވަނީ އެކަކު އަނެކަކާއި ބައްދަލުކުރުންވެސް އެއީ ފައިސާގެ ބިލެއް، ދައްކަންޖެހޭ ކަމެއްގެ ގޮތުގައި އޮންނަން ހެއްޔެވެ؟ ނޫނީ، ބޭނުންވާ ގޮތަކީ ޕާކުގައިހުރި ހިޔާދޭ ގަސްތަކުގެ ދަށުގައި އިނދެ، ނޫނި ހޮޅުއަށްޓެއްގައި ހާސްކަމެއްނެތި އޮވެ، ރައްޓެހިންނާއި ވާހަކަދައްކާލާފައި ގެއަށް އަންނަންހެއްޔެވެ؟ ޕާކުތަކަކީ، ދިރިއުޅުމުގެ ހަރަދުތައް ކުޑަކޮށްދީ އެކަކު އަނެކަކާއި ބައްދަލުވެ، މުޖުތަމައުގެ ގުޅުން ބަދަހިކޮށްދޭ ތަންތަނެވެ. އެކުވެރިކަން އާލާކޮށްދޭ ތަންތަނެވެ.\nޕާކުތަކާއި ގުޅުވައިގެން މިވާހަކަ ބުނީމާ، ގަބޫލުކުރަން އަދި މާބޮޑަށް ދަތިވެދާނެއެވެ. ނަމަވެސް ކޮށްފައިވާ ދިރާސާތަކުން ދައްކާގޮތުގައި ޕާކުތަކުގެ ސަބަބުން މުޖުތަމައުގައި ކުށްކުރާ ރޭޓްވެސް ދަށްވެއެވެ. ސަބަބަކީ ވަރަށް ގިނަފަހަރަށް، ރަނގަޅަށް ޕްލޭންކޮށްގެން ހަދާފައިހުންނަ ޕާކުތަކަކީ ކުޅިވަރާއި މުނިފޫހިފިލުވުމުގެވެސް ތަންތަނެވެ.\nގަސްގަހާގެހި ގިނަ ޕާކްތަކުގެ ސަބަބުން ވައި ސާފުކޮށްދެއެވެ. ވައި ނުސާފުވުމަކި ބައެއް ވައްތަރުގެ ކެންސަރު އިތުރުވާކަމެކެވެ. މީގެ އިތުރަށް ނުސާފުވައިގެ ސަބަބުން ނޭވާލާ ނިޒާމުގެ ބަލިތައް އިތުރުވެއެވެ. ނުސާފުވައިގެ ސަބަބުން، ކުޑަކުދިންނަށް ނުރަނގަޅު އަސަރުކުރެއެވެ. ވީމާ، ފެހިކަންގަދަ ޕާކެއް ރަށަށް ބޭނުމެއް ނުވޭހެއްޔެވެ؟\nޕާކުތަކަކީ ހެލިފެލިވެއުޅުން އިތުރުކޮށްދޭ ތަންތަނަށްވުމުން ޖިސްމާނީގޮތުން މީހުން ދުޅަހެޔޮކޮށްދެއެވެ. އަނެއްކޮޅުން ނަފުސާނީ ދުޅަހެޔޮކަން އިތުރުކޮށްދޭ ސަބަބަކަށް ޕާކުތައްވެއެވެ. އާބަން ސިޓީތަކުގައި ދިރިއުޅުން ހުންނަގޮތުން އެކަނިވެރިކަމާއި، ހާސްކަމާއި މާޔޫސްކަމަކީ ވަރަށް ގިނައިން ކުރިމަތިވާ މައްސަލަތަކެވެ. މީހުން އެއްވެ އުޅޭ ޕާކްތައް ހުރުމުން މިފަދަ ކަންކަމުން ސަލާމަތްވުމަށް މަގުފަހިވެއެވެ.\nބޮޑެތި މީހުންނެކޭ އެއްގޮތަށް ކުޑަކުދިންނަށްވެސް ޕާކުތަކަކީ ވަރަށް ފައިދާކުރާ ތަންތަނެވެ. ދަރިން ގޮވައިގެން ޕާކަށްދިޔުމުން ދަރިންނާއި މައިންބަފައިންނާއި އޮންނަގުޅުން ރަނގަޅުވެއެވެ. ޕާކުތަކަކީ ޠޮބީޢީ ވެއްޓާއިބެހޭ އެތައް މައުލޫމާތެއް ކުދިންނަށް ދަސްވާ ތަނެކެވެ. ‘ޕްލާސްޓިކް ޕާކް’ ތަކާއި ހިލާފަށް، ގުދުރަތީ މާހައުލުގައި ކުޅެންއުޅުމުގެ ފުރުސަތު ލިބުމުން، ކުދިންގެ ނަފުސާނީ އަދި ޖިސްމާނީ ސިއްހަތު ރަނގަޅުވެއެވެ.\nޠޮބީޢީ ނުވަތަ ނެޗުރަލް ޕާކުތަކުގެ ފައިދާއަކީ ދައްކައި ކޮޅުންލާން އޮތް ވާހަކައެއްނޫނެވެ. ވަގުތު ފާއިތުވުމުގެ ކުރިން މިފަދަ ޕާކެއް ތަރައްގީކުރަންޖެހެއެވެ. އެކަމަށް އޮތް އެންމެ އެކަށީގެންވާ ސަރަހައްދަކީ ކުޅުދުއްފުށިގެ ކުޅި އޮތް ސަރަހައްދެވެ. ސަބަބަކީ އެ ސަރަހައްދަކީ އެތަން ހިއްކިކަމަށް ވިޔަސް، މިރަށުގެ ބޯހިޔާވަހިކަމުގެ މައްސަލައަށް މާބޮޑު ލުޔެއް ލިބޭނެ ތަނަކަށް މިހާރު ނުވެފައި، ބޭކާރުކޮށް، ނުތާހިރުކޮށް ބާއްވަންޖެހޭތަނަކަށް އެތަން ނުވާތީއެވެ.


India Akee Muslimunnah Amaan Thaneh: Nasheed - Vaguthu\nއިންޑިއާއަކީ މުސްލިމުންނަށް އަމާން ތަނެއް: ނަޝީދު\nއަވަށްޓެރި އިންޑިއާއަކީ އެގައުމުގެ މައިނޯރިޓީ ދީން ތަކުގެ މީހުންނަށް އަމާން، ރައްކާތެރި ތަނެއް ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ މިހާރުގެ ރައީސް، މުޙައްމަދު ނަޝީދު ވިދާޅުވެއްޖެ އެވެ.\nއިންޑިއާގެ ނޫސްތަކުން ރިޕޯޓުކޮށްފައިވާ ގޮތުގައި މިއަދު ދިއްލީގައި ބޭއްވި ނޫސްވެރިންގެ ބައްދަލުވުމުގައި އެމަނިކުފާނު ވަނީ އެގައުމުގެ ދާޚިލީ ކަންކަމާ ނުބެހޭނެ ކަމަށް ވިދާޅުވެފައެވެ. އަދި އެންމެ ފަހުން ފާސްކުރި އެގައުމުގެ ރަށްވެހިކަމާ ބެހޭ ގާނޫނުގެ މައްސަލައަކީ އެގައުމުގެ ދާޚިލީ ކަމެއް ކަމަށްވެސް އެމަނިކުފާނު ވަނީ ވިދާޅުވެފައެވެ.\n"އިންޑިއާގެ ޑިމޮކްރަސީއަށް އަޅުގަނޑު ވަރަށް އިތުބާރު ކުރަން. އަދި އޭގެ ތެރެއިން ކޮންމެ ކަމެއް ކޮންމެ ގޮތަކަށް ނިމިގެން އަޔަސް، އެކަން ވާނީ އިންޑިއާގެ މެޖޯރިޓީ މީހުން ބޭނުންވާނެ ގޮތަށް،" ރައީސް ނަޝީދު ވިދާޅުވިއެވެ.\nއެމަނިކުފާނު އިތުރަށް ވިދާޅުވީ އެގައުމުގައި ދިރިއުޅޭ މައިނޯރިޓީ ދީން ތަކުގެ މީހުންނަށްވެސް އެގައުމުގައި ރައްކާތެރިކަމާއި އަމާންކަން އެބަ އޮތް ކަމަށެވެ.\nއެމަނިކުފާނު މިހެން ވިދާޅުވިއިރު، ދާދި ފަހުން އެގައުމުގެ ގާނޫނު ހަދާ މަޖިލީހުން ފާސްކުރި ރަށްވެހިކަމާ ބެހޭ ގާނޫނުގެ ސަބަބުން ދިއްލީގެ ޖަމިއާ މިލިއާ ޔުނިވަސިޓީ ކައިރީގައި ގިނަ ބަޔަކު ދަނީ އެއްވެ މުޒާހަރާ ކުރަމުންނެވެ. އެ މުޒާހަރާ ހޫނުވެ އެތައް ބަޔަކަށް ވަނީ އަނިޔާވެސް ވެފައެވެ. އަދި މުޒާހަރާ ރޫޅާލުމަށް ފުލުހުން ދަނީ ބާރުގެ ބޭނުންވެސް ކުރަމުންނެވެ.\nޕްރޮފިސަތުލްމުނާފިގުލް ކެނެރިއްޔާތުލް އައްނިއްޔާ،\nޑިސެމްބަރު 13, 2019 20:17\nދޮގު ހެދުމުގެ ހައްދެއްވެސް ނޯވޭ ދޯ...\nޑިސެމްބަރު 13, 2019 20:22\nއަންނީ!!! ޓާކް ޓު މައި އާސް😡\nޑިސެމްބަރު 13, 2019 21:04\nމަށެއް ދެން ނެތް ބުނާނެ ވާހަކަ އެއް. ދެލޮލަށް ބަޑި ޖަހާފައި ހުރި މީހެއް ނޫންނަމަ އިސްލާމުންނަށް އިންޑިއާގައި ކުރާ އަނިޔާ ފެންނާނެ. ހާއްސަކޮށް ކަޝްމީރުގެ މުސްލިމުންނަށް.\nޑިސެމްބަރު 14, 2019 00:53\nޚަޝްމީރުގަ މުސްލިމުންނާދޭތެރޭ އިންޑިޔާއިން ވަރަށް ނާތަހުޒީބު ލާއިންސާނީ އަމަލުތައްހިންގާ އެތަށް ބަޔަކު މަރަމުންދާއިރު މުސްލިމުންނަށް ރައްކާތެރިތަނެކޭ ބުނުމުން ނަޝީދު ގެ އަނިޔާވެރިކަމާ އަދި އަނިޔާވެރިކަމަށް ތާއީދުކުރާވަރު ދުނިޔެއަށް ހާމަވެއްޖެ. ދިވެހި ރައްޔަތުންގެ ފައިސާއިން ނަޝީދުއަށް މުސާރަދިނުން ހުއްޓާލާ. މީނާގެ އަނިޔާވެރިކަން މި ފެންނަނީ.\nކުޑަކުދިންނަށް އަމާންތަ އިންޑ އާ\nޑިސެމްބަރު 13, 2019 22:05\nއިންޑިޔާއަކީ އަހަރެމެެންގެ ހަލާކު\nޑިސެމްބަރު 13, 2019 22:56\nއަންނި އެބުނީ އަންނި ކަހަލަ މުސްލިމުންނަށް އަމާން ތަނެކޭ\nޑިސެމްބަރު 14, 2019 00:14\nއާނ ކަލޭ ތިބުނީ ތެދެއް ލާދީނީ ކަންކަމުގަ ވަރައް ގުޅޭ އަދި މުސްލިމުންނަަައް ކުރާ އަނިޔާ ނުފެނޭ ލަދު ކޮބާ ކަލޭ ތިހެން ބުނިއިރު ލާދީނީ އެމްޑީއެން ގެ ބޮޑު ބީތާ ގަންޖާބޯ\nޑިސެމްބަރު 14, 2019 00:34\nހަމައެކަނި މުސްލިމުންނަކަށް ނޫން. އަންހެންކުދިންނަށްވެސް ވަރަށް އަމާން ގައުމެއް.\nއެއްވެސް ބިރުވެރިކަމެއްނެތި ބޭނުންތާކު އުޅެވޭނެ. މުސްލިމުންނަށް އަނިޔާކުރުމާ އެންދުމާއި، އަންހެންކުދިން ރޭޕްކުރުމަކީ އިންޑިޔާ އަޑުއަހާފައިވާ ކަމެއްވެސް ނޫން. ވަރަށް އަމާން ގައުމެއް.\nޑިސެމްބަރު 14, 2019 02:06\n"އިންޑިއާއަކީ މަކަހަލަ މުސްލިމުންނަށް އަމާން ތަނެއް:": ނަޝީދު\nމިގޮތަށް ސުރުޚީ ބަދަލުކޮށްލާ. ނޫސްތަކުން ގެނެސްދޭންވާނީ ތެދު މައުލޫމާތު.\nޑިސެމްބަރު 14, 2019 06:16\nކަލޯ އަގަ އޭ ކިޔާބަލަ އަހަރުން ހަމަހޭގަމިހުރީ ކަލޯކިޔާހާ އެ އްޗެ އް އަޑެށް ނާހާނަން ކަލޯ ބުނިނަމަ އެ އީ އަންހެނުންނަށްވެސް އަމާންތަނެކޭ\nޑިސެމްބަރު 14, 2019 06:17\nރަންގަޅުގޮތަކީ ތިމަންނާކަހަލަ ހިޔަޅުމުސްލިމުންންނަ އް އަމާންތަނެކޭބުނުން ކޮންމެގަ އުމަކަ އް ދެވުނަސް އެމީހުންކުރާހުރިހާކަމެ އްގަ ބަ އިވެރިވާނެ ބޯހުރިހާ އެ އްޗެ އްބޯނެ.\nގެރި ބަޅު މޯދީ\nޑިސެމްބަރު 14, 2019 07:02\nބޮޑު ހިންދޫ ފާދިރި ކަލޭގެ.\nޑިސެމްބަރު 14, 2019 08:03\nޔާﷲ މި ނުލަފާ ކެނެރީ މުނާފިޤުކަލޭގެ ނިކަމެތިކުރައްވާ ފާޟީޙަތްކުރައްވާންދޭވެ. އަދި އަޅަމެންގެ މި ޤައުމު މިސުންޕާ ކަލޭގެ ކިބައިން ސަލާމަތްކުރައްވާންދޭވެ. އާމީން!\nޑިސެމްބަރު 14, 2019 08:09\nކަލޭ ކަހަލަ މީހުންނަށް އަމާން ވާނެ\nޑިސެމްބަރު 14, 2019 08:22\nއެކަލޭގެ ބުނީމާ އެ އަމާންވީ\nޑިސެމްބަރު 14, 2019 10:16\nޔަގީންތާ އެހެރީ ގެރީގެފަހަރުވާ ބޯންދީފަ.


MMPRC ge massalaigai baeh membarunge gondi gehlidhaane: Nasheed\nއެމްއެމްޕީއާރްސީގެ މައްސަލާގައި ބައެއް މެމްބަރުންގެ ގޮނޑި ގެއްލިދާނެ: ނަޝީދު\nރައްޔިތުންގެ މަޖިލީހުގެ ރައީސް މުހައްމަދު ނަޝީދު. އެމްއެމްޕީއާރުސީގެ މައްސަލައިގައި ބައެއް މެމްބަރުންގެ ގޮނޑި ގެއްލިދާނެކަމަށް ވިދާޅުވި -- ފޮޓޯ: މަޖިލީސް\nއެމްއެމްޕީއާރްސީގެ ބޮޑު ހިޔާނާތުގެ މައްސަލައިގައި މަޖިލީހުގެ ބައެއް މެމްބަރުންގެ ގޮނޑި ގެއްލިދާނެ ކަމަށް މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nމަޖިިލީހުގެ ރިޔާސަތުގައި އިންންވައި ވާހަކަފުުޅު ދައްކަވަމުން ރައީސް ނަޝީދު މިއަދު ވިދާޅުވީ އެމަނިކުފާނު މަޖިލީހުގެ ރިޔާސަތުގައި އިންނަވާހާ ހިނދަކު އެމްއެމްޕީއާރުސީގެ މައްސަލަ ނުފޮރުވޭނެ ކަމަށެވެ.\nއެކަމުގައި އެއްވެސް މަޖިލިސް މެމްބަރަކަށް ވެސް އަދި ވަޒީރަކަށް ވިޔަސް ހުރަސް ނޭޅޭނެ ކަަމަށާއި އަދި އެ ހިޔާނާތުގެ ހަގީގަތް ހޯއްދަވާނެ ކަމުގެ ޔަގީންކަން އެމަނިކުފާނު ދެއްވާ ކަމަށެވެ. އެކަމުގައި މަޖިލީހުގެ ފަރާތުން ލިބެން ޖެހޭ އެއްބާރުލުން ލިބި ރައްޔިތުން އެކަމަށް އިޖާބަ ދޭނެކަމުގެ ޔަގީންކަން އޮތް ކަމަށް ވެސް އެމަނިކުފާނު ވިދާޅުވި އެވެ.\nއެމްއެމްޕީއާރުސީގެ ހިޔާނާތުގައި ބައިވެރިވިކަމުގެ ތުހުމަތު މިހާރު ބައެއް މަޖިލިސް މެމްބަރުންނާއި އަދި ބައެއް ވަޒީރުންނަށް ވެސް ކުރެވެ އެވެ. އެކަން ރައީސް ނަޝީދު ވެސް މިއަދު ފާހަގަކުރެއްވި އެވެ.\n"މިލިއަން ޑޮލަރު ނާޖާއިޒް ގޮތުގައި އިއްޒަތްތެރި ވަޒީރުންނާއި މަޖިލީހުގެ މެމްބަރުންނަށާއި އަދި އެހެން ވެސް އިދާރާތަކުގެ އެތައް ބަޔަކަށް ލިބުނުކަން ވަރަށް ތަފްސީލްކޮށް ހެއްކާއި ގަރީނާއާއެކުގައި ވާނީ ސަރުކާރުގެ ކަމާ ބެހޭ ކޮމިޝަނަށް ހުށަހެޅިފައި. 270 މީހުންނަށް ދައުވާ ކުރުމަށް މިހާރުވެސް ވަނީ ފާހަގަވެފައި. އެ ދައުވާތައް ކުރިއަށް ދާނެކަމީ އަޅުގަނޑުގެ ހިތުގައި ޝައްކު ހިނގާނެ ކަމެއް ނޫން، އިއްޒަތްތެރި ބައެއް ބޭފުޅުންގެ ގޮނޑި ގެއްލިދާނެ. މަގާމު ވެސް ގެއްލިދާނެ، އަދި އަނެއްބައި ބޭފުޅުންނަށް އިތުރު ގޮތްގޮސް ވެސް ވެދާނެ، އެހެން ނަމަވެސް މި ސަރުކާރު ވެސް މި މަޖިލިސް ވެސް އުފެދިފައި މިއޮތީ މި މަސައްކަތް އަޅުގަނޑުމެން ކުރުމަށް،" ރައީސް ނަޝީދު ވިދާޅުވި އެވެ.\nއެމްއެމްޕީއާރުސީގެ މައްސަލައިގައި 70،000 މެސެޖު ހިމެނޭ ޕެންޑްރައިވްއެއްގެ ވާހަކަ ނަޝީދު މިއަދު ވެސް މަޖިލީހުގެ ސަމާލު ކަމަަށް ގެންނެވި އެވެ. އެމަނިކުފާނު އެދިވަޑައިގެންނެވީ އެ މެސެޖްތައް ބައިނަލްއަގުވާނީ ފޮރެންސިކް އެކަައުންޓެންޓުން ލައްވައި އެކަން ތަހުގީގްކޮށް ފައިސާ ތައް ހޯދައި ދިނުމަށް މަޖިލީހުގެ ތެރެއިން އެއްބާރުލުން ދިނުމަށެވެ.\nއެ ތަހުގީގްތައް ކުރަން ރައީސް ނަޝީދު ބޭނުންފުޅު ވެލައްވަނީ ކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ތުހުމަތުކުރެވޭ 800 މިލިޔަން ޑޮލަރުގެ ތެލުގެ ވަގު ވިޔަފާރީގެ ތަހުގީގު ކުރުމުގައި އުޅުނު ބައިނަލް އަގްވާމީ އޮޑިޓް ކުންފުނި ގްރާންޓްތޯންޓަން ލައްވަ އެވެ. އެމްއެމްޕީއާރްސީގެ ހިޔާނާތުގައި ފައިސާ ހޯދުމުން އޭގެ ބައެއް ގްރާންޓްތޯންޓަން ލިބޭ ގޮތުން އެ ކުންފުންޏާ ހަވާލުކުރެވި ދާނެ ކަމަށް ރައީސް ނަޝީދު މިއަދު ވިދާޅުވި އެވެ.\nރައީސް މުހައްމަދު ނަޝީދު އެމްއެމްޕީއާރްސީ ހިޔާނާތް + ރައީސް އަބްދުﷲ ޔާމީން ރައްޔިތުންގެ މަޖިލިސް ކެބިނެޓް ޕޮލިޓިކްސް


އިންޓަރ އޮފީސް ފުޓްސަލް މުބާރާތުގެ ގުރުއަތުލުން ބާއްވައިފި | ނައިފަރު ކައުންސިލްގެ އިދާރާ\nއިންޓަރ އޮފީސް ފުޓްސަލް މުބާރާތް\nޖުމްހޫރީ ދުވަސް ފާހަގަ ކުރުމުގެ ގޮތުން ނައިފަރު ކައުންސިލާއި ފާދިއްޕޮޅު އަތޮޅު ކައުންސިލް ގުޅިގެން ނައިފަރުގައި ހުރި ސަރުކާރުގެ މުއައްސަސާތަކުގެ މުވައްޒަފުންނަށް ހުޅުވާލައިގެން ބޭއްވުމަށް ހަމަޖެހިފައިވާ ފުޓްސަލް މުބާރާތުގައި ބައިވެރިވާ ޓީމުތަކުގެ މެދުގައި ގުރުއަތުލުން ރޭ ބާއްވައިފިއެވެ.\nފިރިހެން 8 ޓީމާއި އަންހެން4ޓީމު ބައިވެރިވާ މި މުބާރާތުގެ ގުރުއަތުލުން ބޭއްވީ މަދުރަސަތުލް އިފްތިތާޙްގެ ކޮމްޕިއުޓަރ ލެބްގައެވެ. ދެގްރޫޕަކަށް ބަހާލައިގެން ފިރިހެން މުބާރާތް ބާއްވާއިރު، ފުރަތަމަ ގްރޫޕުގައި ވާދަކުރަނީ ޓީމް ހޮސްޕިޓަލް، ނައިފަރު ފަޔަރ ސްޓޭޝަން، ޔުނައިޓެޑް ބީ.އެމް.އެލް އަދި ކައުންސިލްސްގެ ޓީމްތަކެވެ. ދެވަނަ ގުރޫޕުގައި ވާދަކުރަނީ ފެނަކަ، ޓީމް ޕޮލިސް، އިފްތިތާޙް ގެ އިތުރުން ޚާއްޞަ ދަޢުވަތެއް ދީގެން ބައިވެރިވާ ފެލިވަރު ފިޝަރީޒް ކޮމްޕްލެކްސްގެ ޓީމެވެ. އަންހެން މުބާރާތުގެ ޓީމުތަކަކީ ފެނަކަ އެލަޔަންސް، ކައުންސިލްސް، ޓީމް ހޮސްޕިޓަލް އަދި ޓީމް އިފްތިތާޙެވެ.\nކުލަގަދަ ޙަފްލާއެއްގައި ގުރުއަތުލުން ބޭއްވިގެން ދިޔައިރު، މިޙަފްލާގައި ވަނީ މުބާރާތުގެ މުބާރާތް ކޮމިޓީވެސް ތަޢާރަފް ކޮށްފައެވެ. އަދި މުބާރާތަށް ޚާއްޞަކޮށް ތައްޔާރުކޮށްފައިވާ ލަވަވެސް މިޙަފްލާގައި އިވިގެން ދިޔައެވެ.\nޙަފްލާގެ އެންމެ ޚާއްޞަ ކަމެއްގެ ގޮތުގައި، ކުރިއަށް އޮތް އަހަރު ތަކުގައިވެސް ފާދިއްޕޮޅު އަތޮޅު ކައުންސިލާއި ނައިފަރު ކައުންސިލް ގުޅިގެން މި މުބާރާތް ކުރިއަށް ގެންދިއުމަށްޓަކައި އެމް.އޯ.ޔޫ ގައި ސޮއިކުރުން އޮތެވެ. އެމް.އޯ.ޔޫގައި ސޮއި ކުރެއްވީ ފާދިއްޕޮޅު އަތޮޅު ކައުންސިލްގެ ފަރާތުން ނައިބު ރައީސް އަލްފާޟިލް އިބްރާޙިމް ޝިމާޢު އާއި ނައިފަރު ކައުންސިލްގެ ފަރާތުން ރައީސް އަލްފާޟިލް މުޙައްމަދު ކާރިމެވެ. މިޙަފްލާ ޝަރަފްވެރިކޮށްދެއްވީ ނައިފަރުގައި ކުޅިވަރަށް ގިނަގުނަ ޚިދުމަތް ތަކެއް ކޮށްދެއްވާ އަދި ނައިފަރުގެ މަޝްހޫރު ކޯޗެއް އަދި ކުޅުންތެރިއެއްކަމުގައިވާ އަލްފާޟިލް މަޙުމޫދު ޢަބްދުﷲ، (ޗަންދަރުގެ، ޅ.ނައިފަރު)އެވެ.


Gaumee Martial Arts Center hulhuvaifi\nގައުމީ މާޝަލް އާޓްސް ސެންޓަރު ހުޅުވުމުގެ ރަސްމިއްޔާތު ---\nގައުމީ މާޝަލް އާޓްސް ސެންޓަރު ހުޅުވައިފި\n06 ޑިސެމްބަރ 2020 - 18:36:30\nހުޅުމާލޭގައި ހެދި ނޭޝަނަލް މާޝަލް އާޓްސް ސެންޓަރު މިއަދު ހުޅުވައިފި އެވެ.\nމާޝަލް އާޓްސްގެ ގައުމީ އެސޯސިއޭޝަނެއް އުފައްދައި، ހުޅުމާލޭގައި ނޭޝަނަލް މާޝަލް އާޓްސް ސެންޓަރެއް ގާއިމްކުރުމުގެ މަސައްކަތް ކުރައްވަމުން ގެންދަވާ ކަމަށް ސްޕޯޓްސް މިނިސްޓަރު އަހުމަދު މަހުލޫފް އާއްމުކޮށްފައިވަނީ މިދިޔަ އޮކްޓޯބަރު މަހު ހަތް ވަނަ ދުވަހުއެވެ. މިއަދު އެ ސެންޓަރު ހުޅުއްވާ ދެއްވާފައިވަނީ ރައީސް އިބްރާހިމް މުހައްމަދު ސޯލިހް އެވެ.\nއެ ރަސްމިއްޔާތުގައި ވާހަކަދައްކަވަމުން ރައީސް ވިދާޅުވީ ކުޅިވަރު ވަސީލަތްތައް ތަރައްޤީކުރުމުގެ ތެރެއިން، މިއަދު ހުޅުވުނު އާ ވަސީލަތްތަކަކީ، ޓީ.ޓީ. އާއި މާޝަލް އާޓްސްއަށް ޝައުގުވެރިވާ ޒުވާނުންނަށް ހުޅުވިގެންދާ ރަނުގެ ފުރުސަތުތަކެއް ކަމަށެވެ. މިއަދު ހުޅުވުނު ގައުމީ މާޝަލް އާޓްސް ސެންޓަރުގެ އިތުރުން، މާޝަލް އާޓްސް އެސޯސިއޭޝަނެއް، އިރާދަކުރެއްވިއްޔާ ވަރަށް އަވަހަށް ގާއިމުކުރެވިގެންދާނެ ކަމަށް ވެސް ރައީސް ވިދާޅުވިއެވެ.\nޢޭގެ އިތުރުން މިއަދު ވަނީ މަޝާއަލް އާޓްސް ގެ އިތުރުން ހުޅުމާލޭގައި ތަރައްގީ ކުރި ޓީ.ޓީ ހޯލް ވެސް ހުޅުއްވާދެއްވާފައެވެ.\nއެ ރަސްމިއްޔާތުގައި ސްޕޯޓްސް މިނިސްޓަރު އަހްމަދު މަހްލޫފް އާއި ރައްޔިތުންގެ މަޖިލީހުގެ ހުޅުމާލޭ ދާއިރާގެ މެންބަރު އަލީ ނިޔާޒް އާއި ކުޅިވަރު އެސޯސިއޭޝަންތަކުގެ ވެރިންގެ އިތުރުން، ދިވެހިރާއްޖޭގެ ޒުވާން ކުޅުންތެރިންނާއި، އެ ކުޅުންތެރިންގެ ބެލެނިވެރިން އަދި އެޗްޑީސީ ކުންފުނީގެ އިސްވެރިންނާއި އެސޯސިއޭޝަންތަކުގެ ވެރިން، ހާޒިރުވެވަޑައިގެން ތިއްބެވިއެވެ.\nޔޫތް މިނިސްޓްރީގެ ދާއިރާޒުވާނުން


Euro 2020: Fahuvaguthu2landu jahai Ronaldo ah record'eh, Portugal ah3point | Jazeera\tޔޫރޯ 2020: ފަހުވަގުތު2ލަނޑު ޖަހައި ރޮނާލްޑޯއަށް ރެކޯޑެއް، ޕޯޗުގަލްއަށް3ޕޮއިންޓް - Jazeera\nޔޫރޯ 2020: ފަހުވަގުތު2ލަނޑު ޖަހައި ރޮނާލްޑޯއަށް ރެކޯޑެއް، ޕޯޗުގަލްއަށް3ޕޮއިންޓް\nލީވާން އަލީ ނާސިރް June 15, 2021 637 views0\nހަންގޭރީ ކޮޅަށް ލަނޑު ޖެހުމަށްފަހު ރޮނާލްޑޯ އުފާފާޅުކުރަނީ -- ފޮޓޯ: ރޮއިޓާސް\nފަހުވަގުތު2ލަނޑު ކާމިޔާބުކޮށް، ޔޫރޯގެ އެންމެ ގިނަ ލަނޑު ޖެހި ކުޅުންތެރިޔާގެ މަގާމު ކްރިސްޓީއާނޯ ރޮނާލްޑޯ ކަށަވަރު ކުރިއިރު، ހަންގޭރީ އަތުން ޕޯޗުގަލް3ޕޮއިންޓް ހޯދައިފިއެވެ.\nމިރޭ ހަންގޭރީގައި 67،000 ސަޕޯޓަރުން ކުރިމަތީގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށް ޕޯޗުގަލްއިން ރަނގަޅު ކުޅުމެއް ދައްކަމުންދިޔައިރު، ހަންގޭރީ ފެނިގެންދިޔައީ ޑިފެންސިވްކޮށެވެ. މިއާއެކު، ހަންގޭރީގެ ގޯލު ފޫއަޅުވާލަން ޕޯޗުގަލްއަށް ދަތިތަކާ ވަނީ ކުރިމަތިވެފައެވެ.\nމި ހާފްގައި ޕޯޗުގަލްއަށް ލަނޑު ޖެހުމަށް މަދުން ނަމަވެސް ފުރުސަތުތަކެއް ލިބިފައިވާއިރު، އެ ފުރުސަތުތަކުގެ ބޭނުން އެންމެ އެދެވޭ ގޮތެެއްގައި އެޓީމަށް ހިފިފައެއް ނުވެއެވެ. އަދި ބައިކޮޅަށް ލަނޑެއް ވަނެ ނުދިނުމަށް ހަންގޭރީ ޓީމުން ވަނީ މި ހާފްގައި މޮޅު ޑިފެންސެއް ކޮށްފައެވެ.\nދެވަނަ ހާފް ފެށިގެން ޕޯޗުގަލްއިން އެޓީމުގެ އެޓޭކްތައް ވަރުގަދަކުރިއިރު، ހަންގޭރީންވެސް ދިޔައީ ކައުންޓަރ އެޓޭކުގައި ޕޯޗުގަލްގެ ގޯލަށް ނުރައްކާ ކުރަން މަސައްކަތް ކުރަމުންނެވެ. އެގޮތުން ދެޓީމަށްވެސް ލީޑު ނެގުމަށް މި ހާފްގައި ގިނަ ފުރުސަތުތަކެއް ލިބުނެވެ.\nޕޯޗުގަލްއިން މެޗުގެ ލީޑު ނެގީ 84 ވަނަ މިނެޓުގައި ރަފައެލް ގެރޭރޯ ކާމިޔާބުކުރި ލަނޑުންނެވެ. އޭގެ2މިނެޓު ފަހުން ޕޯޗުގަލްއަށް ލިބުނު ޕެނަލްޓީއަކުން ރޮނާލްޑޯ ލީޑު ފުޅާކޮށްދިންއިރު، އިތުރު ވަގުތުގައި ރަފާ ސިލްވާގެ އެހީތެރިކަމާއެކު އޭނާ ވަނީ ލީޑު އިތުރަށް ފުޅާކޮށްފައެވެ.\nމި2ލަނޑާއެކު މުބާރާތުގައި މިހާތަނަށް އެންމެ ގިނަ ލަނޑު ޖެހި ކުޅުންތެރިޔާގެ މަގާމު ރޮނާލްޑޯ ހޯދިއިރު، އޭނާ ވަނީ މުބާރާތުގައި މިހާތަނަށް ޖުމްލަ 11 ލަނޑު ކާމިޔާބުކޮށްފައެވެ. މި ލުިސްޓުގެ2ވަނަިއިގައި އޮތީ ފްރާންސްގެ މިޝޭލް ޕްލެޓިނީއެވެ.\nޕޯޗުގަލް އާއި ހަންގޭރީ ހިމެނޭ ގްރޫޕް އެފްގައި ދެން ހިމެނެނީ ފްރާންސް އަދި ޖަރުމަނެވެ.


ނެއްލައިދޫ ބަނދަރު މަޝްރޫޢު މަސައްކަތް ނިމުމަކާއި ކައިރިވެއްޖެ | Sandhaanu\nނެއްލައިދޫ ބަނދަރު މަޝްރޫޢު މަސައްކަތް ނިމުމަކާއި ކައިރިވެއްޖެ\nއެމްޓީސީސީ އިން ހިންގަމުން ގެންދާ ހދ. ނެއްލައިދޫ ބަނދަރު ތަރައްޤީކުރުމުގެ މަޝްރޫޢުގެ މަސައްކަތުގެ %42 ނިންމާލެވިއްޖެކަމަށް އެކުންފުނިން ބުނެފިއެވެ.\n47 މިލިއަން ރުފިޔާގެ މި މަޝްރޫޢުގެ މަސައްކަތްތައް ކުރިއަށް ހިންގިފައިވާ މިންވަރު ހާމަކުރަމުން މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ އިން (އެމްޓީސީސީ) އިން ބުނީ ހދ.ނެއްލައިދޫ ބަނދަރު ތަރައްޤީކުރުމުގެ މަޝްރޫޢުގެ މަސައްކަތުގެ %42 ނިމާލެވިފައިވާކަމުގައެވެ.\n”މި މަޝްރޫޢުގެ ދަށުން އެއްގަމުތޮށިލުމަށް ބޭނުންވާ ކޮންކްރީޓް މަސައްކަތްތަކުގެ %5 ވަނީ ނިމިފައި“ 204 މީޓަރުގެ ސަރަހައްދެއްގައި އެއްގަމުތޮށިލުމަށް ހަމަޖެހިފައިވާ ނެއްލައިދޫ ބަނދަރުގެ މަސައްކަތާއި ބެހޭގޮތުން އެމްޓީސީސީ އިން މަޢުލޫމާތު ދެއްވަމުން ބުނެފައިވެއެވެ.\nނެއްލައިދޫ ބަނދަރުގެ މަޝްރޫޢުގެ ދަށުން 62863 ކިއުބިކް މީޓަރުގެ ސަރަހަައްދެއްގެ ބަނދަރު ފުންކުރުމަށާއި، ބިން ހިއްކުމަށާއި، 331 މީޓަރުގެ ސަރަހަައްދެއްގައި ބޭރުތޮށިލުމަށް ހަމަޖެހިފައިވެއެވެ އަދި މިއަހަރު ނިމުމުގެ ކުރިން މަސައްކަތް ނިންމާލެވޭނެކަމަށް ބެލެވެއެވެ.\nއޭގެ އިތުރުން 50 މީޓަރުގެ ސަރަޙައްދެއްގައި ރިވެޓްމެންޓް ޖެހުމަށް ހަމަޖެހިފައިވާއިރު، 2102 އަކަ މީޓަރުގެ ސަރަހަައްދެއްގައި ޕޭވްމަންޓް ހެދުމަށާއި، ނެރު ބައްތިއާއި، މަގުމަތީ ބައްތި ހަރުކުރުމުގެ މަސައްކަތް ހިމެނޭކަމަށް ވެސް އެމްޓީސީސީ އިން ވަނީ ބުނެފަވެއެވެ.\nނެއްލައިދޫއަކީ 859 މީހުންގެ އާބާދީއެކެވެ.\nް މުހައްމަދު މުސާ ޖެނުއަރީ 10, 2021 At 2:20 ޕމ\nއެމްޓީސީސީ ގެ އެމްޑީ އާޒިމް ހިންގުންތެރީ. އެތަނުން ފައިދާވެސް މިދިޔައަހަރު އެލިބުނިއެވެ. ވީމާ ކުންފުނި ރަނގަޅަށް ހިންގޭކަހަލަ މީހުނަށް ޗާންސް ދެވުނީމާ ފައިދާވެ ރައްޔަތުންނަށްވެސް މަންފާލިބެނީއެވެ. ޕާޓީ ކުލަ ޖައްސައިގެން ގައުމުން ހިންގަންއުޅުމަކީ ގެއްލުމާއި ހަލާކު ހުރިކަމެކެވެ. މިފްކޯ އުވާލައްވާށެވެ. އަދި އެހެނިހެން ބޮޑެތި ގެއްލުމުގައި ސަރުކާރުން ހިންގާ ދައުލަތުގެ ވިޔާފާރި ހުއްޓާލައްވާށެވެ.


ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ނިލަންދެއަތޮޅު ދެކުނުބުރީ ކުޑަހުވަދޫއާއި ހުޅުދެއްޔަށް ކުރެއްވި ދަތުރުފުޅު ނިންމަވާލައްވައި މާލެ ވަޑައިގެންފިއެވެ.\nރައީސުލްޖުމްހޫރިއްޔާ ދ. އަތޮޅަށް ކުރެއްވި މި ދަތުރުފުޅުގައި ފުރަތަމަ ވަޑައިގެންނެވީ އެ އަތޮޅު ހުޅުދެއްޔަށެވެ. ހުޅުދެއްޔަށް ވަޑައިގެން އެރަށުގެ ރައްޔިތުންނާ ބައްދަލުކުރައްވާ ރައީސުލްޖުމްހޫރިއްޔާ ދެއްކެވި ވާހަކަފުޅުގައި ރާއްޖޭގައި އޮންނާނީ އިސްލާމްދީންކަމަށާއި ދީނަށް ގޮންޖަހައި، ބަދުބަސްބުނެ، ކީރިތި ރަސޫލުﷲ صلّى اللّه عليه وسلّمއަށް މަލާމާތްކުރުމަށް ސަރުކާރުން ފުރުޞަތު ނުދެއްވާނެކަމަށް ވިދާޅުވިއެވެ. އަދި ހަމައެހެންމެ އިސްލާމް ދީނުގެ ނަމުގައި ފިތުނަފަސާދަ އުފެއްދުމަށް ވެސް ޖާގަ ނުދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާގެ ވާހަކަފުޅުގައި ހުޅުދެލީގެ ތަރައްޤީއަށް ކުރިޔަށްގެންދެވޭ ބައެއް މަޝްރޫޢުތަކުގެ އެންމެ ފަހުގެ މަޢުލޫމާތުވެސް ޙިއްޞާކުރެއްވިއެވެ. ރައީސުލްޖުމްހޫރިއްޔާ ހުޅުދެއްޔަށް ކުރެއްވި މި ޒިޔާރަތުގައި އެރަށުގެ ކައުންސިލާއ މުއައްސަސާތަކުގެ އިސްވެރިންނާ ބައްދަލުކުރައްވައި ރަށުގެ ތަރައްޤީއަށް ކުރެވޭ ކަންކަމުގެ މަޢުލޫމާތާއި އެ ފަރާތްތަކުގެ ކަންބޮޑުވުންތައް އޮޅުންފިލުއްވިއެވެ.\nރައީސުލްޖުމްހޫރިއްޔާ ކުޑަހުވަދޫއަށް ކުރެއްވި މި ޒިޔާރަތުގައި އެ ރަށުގެ ކައުންސިލާއި މުއައްސަސާތަކުގެ އިސްވެރިންނާ އަދި ދ އަތޮޅު ކައުންސިލާ ބައްދަލުކުރައްވައި ދ. އަތޮޅާއި ކުޑަހުވަދޫގެ ތަރައްޤީއަށް ކުރެވޭ ކަންކަމުގެ މަޢުލޫމާތާއި އެފަރާތްތަކުގެ ހުރި ކަންބޮޑުވުންތައް އޮޅުންފިލުއްވާފައިވެއެވެ. އަދި ރައީސުލްޖުމްހޫރިއްޔާ ވަނީ ދ. އަތޮޅު ހޮސްޕިޓަލަށް 50 އަހަރު ފުރުން ފާހަރަކުރުމަށް ބޭއްވި ޖަލްސާ ޝަރަފުވެރިކޮށްދެއްވައި ވާހަކަފުޅު ދައްކަވާފައެވެ.\nރޭ ބޭއްވި މި ޖަލްސާގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ދުންފަތުގެ އިސްތިޢުމާލު ކުރުމަކީ ގައިން ގަޔަށް ނާރާ ބަލިތަކަށް މަގުފަހިކޮށްދޭ ނުރައްކާތެރި އާދައެއްކަން ފާހަގަކުރައްވާ، މިކަމުގެ ނުރައްކާ ނައްތާލަން އަތޮޅު ހޮސްޕިޓަލުތަކުން މުހިއްމު ދައުރެއް އަދާކުރެވޭނެކަން ވަނީ ފާހަގަކުރައްވާފައެވެ. އަދި ދ . އަތޮޅު ޞިއްޙީ ޚިދުމަތުގެ ތާރީޚަށް ބައްލަވާލެއްވުމުގެ އިތުރުން ސަރުކާރުން ދ. އަތޮޅު ހޮސްޕިޓަލުގެ ކުރިމަގަށް ރާއްވަވާފައިވާ ކަންކަމާއި މުޅި ކުޑަހުވަދޫގެ ތަރައްޤީއަށް ރާއްވަވާފައިވާ ކަންކަމާބެހޭ ބައެއް ތަފްޞީލުތަކަށް ރައީސުލްޖުމްހޫރިއްޔާގެ ވާހަކަފުޅުގައި އަލިއަޅުއްވާލެއްވިއެވެ.\nރައީސުލްޖުމްހޫރިއްޔާ ކުޑަހުވަދޫއަށް ކުރެއްވި ޒިޔާރަތުގައި ދ. އަތޮޅު ހޮސްޕިޓަލުގައި ދަތުގެ ފަރުވާގެ ޚިދުމަތް މިއަދު ހެނދުނު ވަނީ ރަސްމީކޮށް ފައްޓަވައިދެއްވާފައެވެ. އެ ހޮސްޕިޓަލުގައި މިހާރު ފޯރުކޮށްދޭ ސްޕެޝަލިސްޓް ޚިދުމަތްތަކުގެ ތެރޭގައި އަންހެނުންގެ ޚާއްޞަ ޑޮކްޓަރަކާއި، ކުޑަކުދިންގެ ޑޮކްޓަރަކާއި، ހޭނައްތާ ޑޮކްޓަރަކާއި، އޮޕަރޭޝަން ޑޮކްޓަރަކާއި، އެތެރެ ހަށީގެ ޚާއްޞަ ޑޮކްޓަރެއްގެ ޚިދުމަތް ހިމެނެއެވެ.\nރައީސުލްޖުމްހުރިއްޔާ މިއަދު ވަނީ ކުޑަހުވަދޫގެ މުއައްސަސާތަކުގެ އިސް ވެރިންނާ ބައްދަލު ކުރައްވައި މަޝްވަރާ ކުރައްވާފައެވެ.